SLUŽBENI GLASNIK GRADA DUBROVNIKA

Broj 7. Godina LX

Dubrovnik, 10. svibnja 2023. od stranice

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sadržaj

GRADSKO VIJEĆE

56. Odluka o izmjenama i dopunama Odluke o ustrojstvu gradske uprave Grada Dubrovnika

57. Odluka o javnim parkiralištima na području Grada Dubrovnika

58. Odluka o proglašenju komunalne infrastrukture javnim dobrom u općoj uporabi u vlasništvu Grada Dubrovnika – park Montovjerna

59. Odluka o kriterijima i mjerilima te načinu financiranja Javne vatrogasne postrojbe Grada Dubrovnika u 2023. godini

60. Odluka o zajedničkom obavljanju komunalne djelatnosti - komunalni linijski prijevoz putnika

61. Odluka o zajedničkom obavljanju knjižnične djelatnosti

62. Odluka o povjeravanju obavljanja komunalne djelatnosti opskrbe unutar povijesne jezgre Grada posebnim vozilima

63.Odluka o provedbi Participativnog budžetiranja za Grad Dubrovnik

64. Odluka o koeficijentu za obračun plaće ravnateljima javnih ustanova dječjih vrtića Grada Dubrovnika

65. Odluka o načinu ostvarivanja prednosti pri upisu djece u javne ustanove dječjih vrtića Grada Dubrovnika

66. Odluka o davanju suglasnosti Libertasu Dubrovnik d.o.o. za sklapanje ugovora o operativnom leasingu s ostatkom vrijednosti na razdoblje od 7 godina za nabavu pet novih autobusa i izdavanje instrumenata osiguranja

67. Odluka o davanju suglasnosti Sanitatu Dubrovnik d.o.o. za sklapanje ugovora o dugoročnom kreditu za financiranje projekta rekonstrukcije tržnice Gruž

68. Odluka o davanju suglasnosti na Opće uvjete isporuke komunalne usluge opskrbe unutar povijesne jezgre Grada Dubrovnika posebnim vozilima

69. Odluka o davanju suglasnosti na Opće uvjete isporuke komunalne usluge parkiranja na uređenim javnim površinama na području Grada Dubrovnika

70. Izmjena i dopuna Mjera socijalnog programa Grada Dubrovnika za 2023. godinu

71. Pravilnik o naknadama za prometovanje prijevoznim sredstvima unutar pješačkih zona

72. Pravilnik o radu volontera

73. Godišnji provedbeni plan unapređenja zaštite od požara na području Grada Dubrovnika za 2023. godinu

74. Zaključak o izmjeni Zaključka o davanju stanova u najam u svrhu rješavanja stambenog pitanja mladih i mladih obitelji

75. Zaključak o prihvaćanju Izvješća o stanju zaštite od požara i stanju provedbe godišnjeg provedbenog plana unapređenja zaštite od požara na području Grada Dubrovnika u 2022. godini

GRADONAČELNIK

76. Izmjene i dopune Plana prijma u službu u upravna tijela Grada Dubrovnika za 2023. godinu

**GRADSKO VIJEĆE**

**56**

Na temelju članka 53. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/047, 125/08, 36/09, 150/11, 144/12 19/13, 137/15, 123/17, 98/19 i 144/20) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**ODLUKU O IZMJENAMA I DOPUNAMA ODLUKE**

**O USTROJSTVU GRADSKE UPRAVE GRADA DUBROVNIKA**

Članak 1.

U Odluci o ustrojstvu gradske uprave („Službeni glasnik Grada Dubrovnik“, broj 17/17, 6/20, 18/21 i 19/22) u članku 22. stavku 1. iza alineje 9. dodaju se nove alineje:

* obavlja poslove i izvršava obveze Grada Dubrovnika kao posredničkog tijela za odabir operacija u sklopu provedbe mehanizma integriranih teritorijalnih ulaganja (ITU mehanizam) te kao grada nositelja i središta Urbanog područja Dubrovnika;
* obavlja poslove povezane s primjenom i razvojem sustava upravljanja i kontrole provedbe ITU mehanizma.

Članak 2.

Ova odluka stupa na snagu osmog dana od dana objave u „Službenom glasniku Grada Dubrovnika“.

KLASA: 011-01/17-01/03

URBROJ: 2117-1-09-23-17

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**57**

Na temelju članka 5. stavka 1. točke 6. i stavka 11. Zakona o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22 i 114/22), članka 154. Odluke o komunalnom redu (“Službeni glasnik Grada Dubrovnika”, broj 12/20, 16/20, 1/21, 5/21, 16/21 i 10/22) u vezi s člankom 104. stavkom 1. točkom 3. Zakona o komunalnom gospodarstvu (“Narodne novine”, broj 68/18, 110/18 i 32/20) i članka 39. Statuta Grada Dubrovnika („Službeni glasnik Grada Dubrovnika“, broj 2/21), uz prethodnu suglasnost Ministarstva unutarnjih poslova, Broj: 211-05/23-05/86 od 5. svibnja 2023., Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**O D L U K U**

**o javnim parkiralištima na području Grada Dubrovnika**

**Članak 1.**

Ovom se Odlukom o javnim parkiralištima na području Grada Dubrovnika (dalje u tekstu: „Odluka“) određuje povjeravanje obavljanja uslužne komunalne djelatnosti usluge parkiranja te uređuju uvjeti korištenja javnih parkirališta, nerazvrstanih cesta i drugih površina javne namjene za parkiranje vozila.

**Članak 2.**

Pod uslugama parkiranja na uređenim javnim površinama kao uslužnom komunalnom djelatnošću podrazumijeva se upravljanje tim površinama, njihovo održavanje, naplata i kontrola naplate parkiranja i drugi poslovi s tim u vezi te obavljanje nadzora i premještanje parkiranih vozila na površinama javne namjene sukladno posebnim propisima.

Uslužna komunalna djelatnost iz stavka 1) ovoga članka povjerava se trgovačkom društvu Sanitat Dubrovnik d.o.o., Dubrovnik, Ul. Marka Marojice 5, OIB 99080716453 (u daljnjem tekstu: „Isporučitelj komunalne usluge“), na neodređeno vrijeme.

Isporučitelj komunalne usluge dužan je uslužnu komunalnu djelatnost usluge parkiranja na uređenim javnim površinama obavljati u skladu:

* s ovlastima iz ove Odluke te svim propisima koji uređuju obavljanje navedene uslužne komunalne djelatnosti,
* s načelima komunalnog gospodarstva,
* s odredbama sklopljenog ugovora s Gradom Dubrovnikom,
* s pravilima struke, redovito, savjesno i s pozornošću dobrog gospodara.

Grad Dubrovnik i Isporučitelj komunalne usluge sklapaju ugovor kojim uređuju međusobna prava i obveze glede obavljanja djelatnosti.

**Članak 3.**

Isporučitelj komunalne usluge u svrhu obavljanja komunalne djelatnosti usluge parkiranja u skladu sa Zakonom o komunalnom gospodarstvu i propisima donesenim na temelju tog Zakona te u skladu s posebnim propisima, ovom Odlukom i uz prethodnu suglasnost Gradskog vijeća Grada Dubrovnika donosi opće uvjete kojima kao isporučitelj komunalne usluge utvrđuje uvjete pružanja odnosno korištenja komunalne usluge parkiranja, međusobna prava i obveze isporučitelja i korisnika komunalne usluge parkiranja i način mjerenja, obračuna i plaćanja isporučene komunalne usluge parkiranja (dalje u tekstu: Opći uvjeti) na području Grada Dubrovnika i sklapa s korisnikom komunalne usluge ugovor o isporuci komunalne usluge parkiranja, ako ovom Odlukom i Općim uvjetima nije drugačije određeno.

Isporučitelj komunalne usluge dužan je donijeti cjenik komunalnih usluga parkiranja te za njega, kao i za svaku njegovu izmjenu ili dopunu, pribaviti prethodnu suglasnost gradonačelnika Grada Dubrovnika.

**Članak 4.**

Javna parkirališta mogu biti stalna ili privremena, ulična ili izvan ulična.

Stalna javna parkirališta su parkirališta na kojima se parkiranje naplaćuje tijekom cijele kalendarske godine.

Privremena javna parkirališta su parkirališta na kojima se parkiranje naplaćuje tijekom privremene regulacije prometa, organizacije prigodnih manifestacija, priredbi i slično.

Ulična javna parkirališta su parkirališta posebno označena propisanom horizontalnom ili vertikalnom signalizacijom na kolniku i nogostupu na nerazvrstanim cestama u skladu s propisima o sigurnosti prometa te tehničkom dokumentacijom.

Izvan ulična javna parkirališta su parkirališta koja se nalaze izvan kolnika, a označena su propisanom vertikalnom ili horizontalnom signalizacijom u skladu s ovom odlukom i prostorno su definirana posebnim projektom.

Javno parkiralište može biti uređeno kao otvoreno ili zatvoreno javno parkiralište.

Otvoreno javno parkiralište je parkiralište bez automatske i poluautomatske kontrole ulaza i izlaza.

Zatvoreno javno parkiralište je parkiralište sa automatskom i poluautomatskom kontrolom ulaza i izlaza odnosno kontrolom ulaza i izlaza putem ovlaštene osobe Isporučitelja komunalne usluge.

**Članak 5.**

Parkiranje na javnom parkiralištu s naplatom može biti s ograničenim ili neograničenim vremenom trajanja parkiranja.

**Članak 6.**

Javna parkirališta moraju imati oznaku parkirališne zone, dopuštenog trajanja parkiranja, vremena naplate parkiranja, visinu naknade za parkiranje i načinu naplate parkiranja.

Javna parkirališta s naplatom moraju biti označena prometnom signalizacijom u skladu s propisima o sigurnosti prometa na cestama i s važećim podzakonskim propisom kojim se propisuje namjena, vrsta, značenje, oblik, boja, dimenzije, karakteristike i postavljanje prometnih znakova, signalizacije i opreme na cestama, koje se koriste za cestovni promet. Ako to zakonom nije drugačije propisano parkirališno mjesto na javnim parkiralištima označava se bijelom horizontalnom signalizacijom.

**Članak 7.**

Javna parkirališta s naplatom svrstavaju se u pet parkirališnih zona.

Oznaka za:

* 0. zonu je crvene boje,
* 1. zonu je ljubičaste boje,
* 2. zonu je zelene boje,
* 3. zonu je žute boje,
* 4. zonu je plave boje.

**Članak 8.**

**Zona 0. (crvena) – 708200** obuhvaća sljedeće područje:

*izvan ulična parkirališta:* Iza Grada (parkiralište Pile);

*ulična parkirališta:* Ulica Branitelja Dubrovnika (južna strana na dijelu od k.br 19 do k.br 23).

**Zona 1. (ljubičasta) – 708201 (poslovna zona)** obuhvaća sljedeće područje:

*ulična parkirališta:* Dr Ante Starčevića, (sjeverna strana od k.br. 16 do k.br 20 i južna strana od k.br 7 do k.br 11), Vukovarska (parkiralište nasuprot k.br 14, te južna strana ulice na dijelu od k.br 17 do k.br. 21), Vukovarska spojna (zapadna strana od spoja s ulicom Dr. Ante Starčevića do k.br 15 i istočna strana ulice na dijelu od spoja s ulicom Dr. Ante Starčevića do spoja s Vukovarskom ulicom), Obala Stjepana Radića (sjeverna strana parking prostor kod k.br. 21, te dio ulice kod k.br. 26, južna strana ulice od k.br 26 do k.br 36 te parkiralište nasuprot Jadrolinije), Nikole Tesle ( parking uz robnu kuću Minčeta od spojne ceste iza zgrade Grawe do spoja s ulicom Ante Starčevića)

**Zona 2. (zelena) – 708202** obuhvaća sljedeće područje:

1. *izvan ulična parkirališta:* Tenis-Tabor, Kolorina, ispod tvrđave Minčeta, Žičara-gornji plato i Žičara-donji plato.
2. *ulična parkirališta:* Ulica Branitelja Dubrovnika (sjeverna strana od raskrižja Dom zdravlja do k.br. 2 ) Zagrebačka (sjeverna strana dio od k.br 4 do Strme ulice, od k.br. 28 dok.br 34, te dio od k.br. 38A do k.br 50), Marija Perića (parking na sjevernoj strani spoj s Zagrebačkom ulicom, te parking na južnoj strani od spoja s Zagrebačkom ulicom do k.br 2), Petra Krešimira IV (sjeverna strana od k.br 9 do k.br 11, od k.br 17 do k.br 55, odnosno do spoja s ulicom Dubrovačkog odreda, te dio ulice od k.br 42 do autobusnog stajališta na Viktoriji), Frana Supila (sjeverna strana parking uz zgradu Gimnazije, te dio od k.br 9 do k.br 15, od Župske ulice do k.br 41, i od k.br 47 do k.br 55, južna strana ulice dio od k.br 1 do k.br 3, dio od k.br 11 do k.br 15 i dio od k.br 19 do k.br 21), Vlaha Bukovca (parkiralište kod crkve), Iza Grada (sjeverna strana ulice dio od ulaza Ploče do autobusne stanice prije parkinga Žičara, te od parkinga Žičara do spojne ceste Zagrebačka - Iza grada, i južna strana ulice dio ulaza u parking Žičara pa do ulaza u parking Tenis), Don Frana Bulića (sjeverna i južna strana kod k.br 4, te istočna strana kod ulaza u park Gradac).
3. **Zona 3. (žuta) - 708203** obuhvaća sljedeće područje:

*izvan ulična parkirališta:* parkiralište uz Šetalište Kralja Zvonimira, parkiralište uz ulicu Iva Dulčića kod k.br 12, parkiralište uz dječje igralište u ulici Josipa Kosora, parkiralište ispod igrališta na Montovjerni, parkiralište ispod nadvožnjaka na Splitskom putu, novo parkiralište u ulici generala Janka Bobetka (između Čilipske i Rožatske ulice), parkiralište uz zgradu "Solidarnosti" na dijelu između k.br 29 i k.br 33 ulice Iva Vojnovića i dijelu između k.br 2 i k.br 4 ulice Josipa Kosora, parkiralište kod područne škole Montovjerna, parkiralište uz nogometno igralište Lapad na dijelu nasuprot k.br 3 i k.br 5 ulice Ivana Meštrovića), parkiralište između ulice Kneza Domagoja i Eugena Kumičića

1. *ulična parkirališta:* Nikole Tesle sjeverna strana od k.br 3 do k.br 14 i južna strana od k.br 10
2. do k.br 14), Obala Pape Ivana Pavla Drugog (južna strana od k.br 9 do k.br 15), Andrije Hebranga (sjeverna strana dio uz k.br 118, te dio 50 m sjeverno od spoja s ulicom Ivana Gorana Kovačića pa do k.br 130, južna strana 30 m zapadno od spoja s Pridvorskom ulicom pa do k.br 5, parkiralište nasuprot spoja sa Sinjskom ulicom, parkiralište uz k.br 53 i 53a, i parkiralište iznad OŠ Gruž), Kralja Tomislava (sjeverna i južna strana na potezu od k.br 2 do k.br 11, Iva Vojnovića (sjeverna strana od Kotorske ulice do k.br 26 i od spoja s ulicom Marka Marojice do k.br 74, južna strana od Kotorske do k.br 11a, od k.br 23 do k.br 83), Pera Čingrije (južna strana od spoja s ulicom Lieicheinsteinov put od k.br 3), Vladimira Nazora (južna strana kod k.br 1), Između tri crkve, Uz Batalu (južni dio od k.br 1 do k.br 25 i od k.br 28 do k.br 34), Miljenka Bratoša (južna strana od spoja s Ivana Zajca do k.br 3 i od k.br 5 do spoja s ulicom Kneza Domagoja), Žrtava s Dakse (sjeverna strana od k.br 22 do zgrade „Ingra“), Masarykov put (zapadna strana od Šetališta kralja Zvonimira do ulice Žrtava s Dakse), Kneza Branimira (južna strana od k.br. 33 do k.br. 51), Bana Jelačića (južna strana od k.br 7 do 9, te od k.br 55 do 59), Od Svetog Mihajla (parking kod k.br 37a) , Lapadska obala (južna strana od k.br 4. do k.br 6), Iva Dulčića (između k.br 136 i k.br 140), Vatroslava Lisinskog (južna strana od k.br 2 do k.br 6), Ivana Zajca (istočna strana od spoja s Lapadskom obalom do k.br 4), Put od Republike (zapadna strana od spoja s Vukovarskom ulicom pa u dužini od 40 metara južno), Mihajla Hamzića (sjeverna strana od k.br 3 do k.br 9) i Kardinala Stepinca (južna strana od k.br 27 do k.br 3), Ulica branitelja Dubrovnika (sjeverna strana od raskrižja Dom zdravlja do k.br.2), ulica Liechtensteinov put ispred k.br. 3., ulica dr. Ante Šercera od raskrižja s ulicom Antun Kazali do raskrižja s ulicom fra Filipa Grabovca, te ulica Obala Ante Starčevića u naselju Zaton.
3. **Zona 4 (plava)** obuhvaća sljedeće područje:
4. *izvan ulično parkiralište:* Gradac

**Članak 9.**

Sukladno odredbama Zakona o sigurnosti prometa na cestama na područjima iz članka 8. ove Odluke isključuju se površine:

* + 1. na udaljenosti manjoj od pet (5) metara od pješačkog prijelaza;
		2. na raskrižju i na udaljenosti manjoj od pet (5) metara od najbližeg ruba poprečnog kolnika;
		3. na dijelu kolnika koji je kao stajalište za vozila javnog prijevoza putnika obilježen oznakama na kolniku ili prometnim znakom;
		4. ispred kolnog ulaza u zgradu, sklonište, dvorište ili garažu, iznad priključka na vodovodnu mrežu i ulaza u kanalizaciju ili drugu komunalnu mrežu te na mjestima rezerviranim za vozila opskrbe ili na mjestima namijenjenim za odlaganje kućnog otpada, ispred i na vatrogasnim i drugim komunalnim i javnim prolazima i prilazima;
		5. na dijelu ceste gdje bi širina slobodnog prolaza od zaustavljenog ili parkiranog vozila do neisprekidane uzdužne crte na kolniku ili do neke zapreke na cesti bila manja od tri (3) metra, odnosno do suprotnog ruba kolnika manja od četiri (4) metra odnosno u krugu od tri (3) metra od posebnim oznakama na kolniku označenog podzemnog ili nadzemnog hidranta,
		6. na mjestu na kojem bi vozilo zaklanjalo postavljeni prometni znak ili uređaj za davanje znakova prometnim svjetlima,
		7. na nogostupu i pješačkoj zoni,
		8. na mjestu rezerviranom za parkiranje vozila osoba s invaliditetom.

**Članak 10.**

Za korištenje javnih parkirališta s naplatom korisnik mora imati valjanu parkirališnu kartu.

Valjana parkirališna karta je ona karta koja je plaćena za:

* + - 1. parkirališnu zonu u kojoj se koristi usluga parkiranja;
			2. vrijeme korištenja parkiranja, odnosno za razdoblje na koje je sklopljen ugovor o korištenju javne parkirališne površine;
			3. vozilo registarske oznake koja je ispisana na karti, kada se karta kupuje za određeno vozilo.

Parkirališna karta se može izdati u materijaliziranom i nematerijaliziranom obliku.

Materijalizirana karta izdaje se na papiru ili drugom odgovarajućem mediju.

Nematerijalizirana karta izdaje se kao potvrda u elektroničkom obliku.

Parkirališna karta izdaje se kao satna, višesatna, dnevna, tjedna, mjesečna i godišnja karta za određenu parkirališnu zonu, sukladno Općim uvjetima Isporučitelja komunalne usluge.

Izgled i sadržaj parkirališnih karata za parkiranje na javnim parkiralištima s naplatom određuje Isporučitelj komunalne usluge uz suglasnost upravnog odjela nadležnog za promet.

**Članak 11.**

Za parkiranje na javnim parkiralištima plaća se naknada:

* u 0. zoni svakim danom od 0:00 do 24:00 sata;
* u 1. zoni (poslovna zona) svakim danom od 06:00 do 22:00 sata;
* u 2. zoni svakim danom od 06:00 do 02:00 sata, a na izvan uličnom parkiralištu Žičara-donji plato svakim danom od 00:00-24:00 sata;
* u 3. zoni svakim danom od 06:00 do 22:00 sata;
* u 4. zoni svakim danom od 00:00 do 24:00 sata.

**Članak 12.**

Za korištenje javnih parkirališta pod povlaštenim uvjetima Isporučitelj komunalne usluge izdaje povlaštenu parkirnu kartu (u daljnjem tekstu: povlaštena karta) sukladno Općim uvjetima.

Uvjete za stjecanje i korištenje, kao i postupak izdavanja povlaštene karte detaljnije uređuje Isporučitelj komunalne usluge u Općim uvjetima polazeći od javnog interesa, objektivnog i razumnog opravdanja odnosno legitimnog cilja koji se time postiže.

Javna parkirališta za koja se može kupiti povlaštena karta određuje Isporučitelj komunalne usluge.

**Članak 13.**

Parkiranje u zoni 2 (zelena) na:

* uličnim parkiralištima u ulicama Zagrebačka (sjeverna strana dio od k.br 4 do Strme ulice, od k.br. 28 do k.br 34, te dio od k.br. 40 do k.br 50), Marija Perića (parking na sjevernoj strani spoj s Zagrebačkom ulicom, te parking na južnoj strani od spoja s Zagrebačkom ulicom do k.br 2), Petra Krešimira IV (sjeverna strana od k.br 9 do k.br 11, od k.br 17 do k.br 55, odnosno do spoja s ulicom Dubrovačkog odreda, te dio ulice od k.br 42 do autobusnog stajališta na Viktoriji), Frana Supila (sjeverna strana parking uz zgradu Gimnazije, te dio od k.br 9 do k.br 15, od Župske ulice do k.br 41, i od k.br 47 do k.br 55, južna strana ulice dio od k.br 11 do k.br 15 i od k.br 19 do k.br 21), Iza Grada (sjeverna strana ulice dio od ulaza Ploče do autobusne stanice prije parkinga Žičara, te od parkinga Žičara do spojne ceste Zagrebačka - Iza Grada, i južna strana ulice dio ulaza u parking Žičara pa do ulaza u parking Tenis), Don Frana Bulića (sjeverna i južna strana kod k.br 4, te istočna strana kod ulaza u park Gradac)
* izvan uličnim parkiralištima: Tenis -Tabor, Kolorina i Žičara - gornji plato

moguće je isključivo korisnicima povlaštenih karata za:

* 1., 2. i 3. zonu
* 2. i 3. zonu
* 2. zonu.

Parkiranje u zoni 4. (javno parkiralište Gradac) moguće je isključivo uz korištenje valjane povlaštene karte za 1., 2. i 3. zonu i 2. i 3. zonu.

Parkiranje protivno stavcima 1. i 2. ovoga članka, odnosno bez valjane povlaštene karte za navedene zone, uređeno je Općim uvjetima Isporučitelja komunalne usluge.

**Članak 14.**

Rezervirana parkirališna mjesta odobravaju se s ciljem zadovoljavanja javnog interesa u smislu organizacije prometa u mirovanju, smanjenja onečišćenja zraka i emisije stakleničkih plinova, uklanjanja što većeg broja osobnih automobila sa samog kolnika na kojem se odvija promet i isti zagušuje, posljedičnim povećanjem mobilnosti i osiguravanja protočnosti te sigurnosti prometa na području Grada Dubrovnika, osobito područja oko povijesne jezgre Grada Dubrovnika, i to:

1. tijelima državne uprave i drugim državnim tijelima, tijelima jedinica lokalne i područne (regionalne) samouprave, pravnim osobama koje imaju javne ovlasti, obnašaju javnu vlast odnosno imaju javne funkcije ili obavljaju javnu službu – od značaja za Republiku Hrvatsku i Grad Dubrovnik,
2. pravnim ili fizičkim osobama-obrtnicima odnosno osobama koje obavljaju registriranu samostalnu djelatnost, koji imaju sjedište ili koriste poslovni prostor u neposrednoj blizini parkirališnog mjesta – u kojem obavljaju djelatnost, za koje Grad Dubrovnik ocijeni da postoji legitiman cilj,
3. pravnim osobama ili fizičkim osobama-obrtnicima koji obavljaju djelatnost *car sharinga* (zajedničko korištenje električnih automobila) na području Grada Dubrovnika,
4. pravnim ili fizičkim osobama-obrtnicima vezano uz određenu vrstu djelatnosti za koju Grad Dubrovnik ocijeni da postoji legitiman cilj
5. kratkoročnog omogućavanja parkirališnih mjesta određenim pravnim ili fizičkim osobama-obrtnicima u svrhu obavljanja određene djelatnosti za koju Grad Dubrovnik ocijeni da postoji legitiman cilj, na temelju podnesenog obrazloženog zahtjeva.

Izuzev u slučajevima iz stavka 1, točka (5) ovoga članka, rezervirana parkirališna mjesta odobrava rješenjem upravni odjel nadležan za promet na zahtjev korisnika ili putem javnog natječaja na rok od najmanje dvanaest (12) mjeseci.

U slučaju iz stavka 1, točka (5) ovoga članka rezervirana parkirališna mjesta odobrava rješenjem upravni odjel nadležan za promet na zahtjev korisnika na rok kojeg upravni odjel ocijeni da odgovara ostvarenju svrhe podnesenog zahtjeva.

Rješenje upravnog odjela nadležnog za promet kojim se odobrava korištenje rezerviranog parkirališnog mjesta će se ukinuti u slučaju promjene ili ukidanja područja iz zona na kojima je omogućeno korištenje rezerviranih parkirališnih mjesta.

Na zahtjev korisnika rok iz stavka 2. ovoga članka može se produžiti.

Korisnik rezerviranog parkirališnog mjesta s Isporučiteljem komunalne usluge sklapa ugovor o zakupu rezerviranog parkirališnog mjesta nakon čega Isporučitelj komunalne usluge označava rezervirano parkirališno mjesto o trošku korisnika.

Ugovor o zakupu iz stavka 6. ovog članka sklapa se na razdoblje od najmanje dvanaest (12) mjeseci, izuzev u slučaju iz stavka 1, točka (5) ovoga članka.

Polazeći od općepoznate činjenice da su javna parkirališta malobrojna u odnosu na brojnost motornih vozila u prometu, da se u pravilu nalaze na mjestima gdje je povećan protok motornih vozila i potreba za kraćim zadržavanjem, iz kojih razloga su na nekim od javnih parkirališta uvedena i vremenska ograničenja u trajanju od nekoliko sati nakon kojih nije moguće ponovno u istom danu ili uzastopno koristiti uslugu parkiranja vozila, to u svrhu srazmjera posebnih potreba brojnih korisnika rezerviranih parkirališnih mjesta i ostalih korisnika broj odobrenih rezerviranih parkirališnih mjesta u jednoj parkirališnoj zoni može biti najviše do 10% od ukupnog broja parkirališnih mjesta u toj zoni. U prethodno navedeni postotak ne uračunava se izvan ulično parkiralište ispod tvrđave Minčeta u zoni 2. (zelena).

**Članak 15.**

Zone za utvrđivanje visine naknade za rezervirana parkirališna mjesta označene su kao zone A, B i C.

**Zona A** obuhvaća sljedeće područje:

*Izvan ulična parkirališta:* Tenis-Tabor, Žičara-gornji plato i Žičara-donji plato Kolorina, ispod tvrđave Minčeta

*Ulična parkirališta:* ulice Zagrebačka, Marija Perića, Petra Krešimira IV, Frana Supila, Vlaha Bukovca, Iza Grada, Don Frana Bulića, Vukovarska (uz bazen) i Obala Stjepana Radića (nasuprot Jadrolinije)

**Zona B** obuhvaća sljedeće područje:

*Izvan ulična parkirališta*: parkiralište uz Šetalište Kralja Zvonimira, parkiralište uz dječje igralište u ulici Josipa Kosora, parkiralište ispod igrališta na Montovjerni, parkiralište ispod nadvožnjaka na Splitskom putu, novo parkiralište u ulici generala Janka Bobetka (između Čilipske i Rožatske ulice), parkiralište uz zgradu „Solidarnosti“, parkiralište kod područne škole Montovjerna, parkiralište uz nogometno igralište Lapad, parkiralište uz ulicu Iva Dulčića kod k.br 12, parkiralište između ulice Kneza Domagoja i Eugena Kumičića.

*Ulična parkirališta:* ulice Nikole Tesle sjeverna strana od k.br 3 do k.br 14 i južna strana od k.br 10 do k.br 14, Obala Pape Ivana Pavla Drugog, Andrije Hebranga, Kralja Tomislava, Iva Vojnovića, Pera Čingrije, Vladimira Nazora, Između tri crkve, Uz Batalu, Miljenka Bratoša, Žrtava s Dakse, Masarykov put, Kneza Branimira (južna strana od k.br.33 do k.br. 51) , Bana Jelačića (južna strana od k.br. 59 do 71), Lapadska obala, Vatroslava Lisinskog, Ivana Zajca, Put od Republike, Mihajla Hamzića, Kardinala Stepinca, Dr. Vladka Mačeka, parkiralište između ulice Kneza Domagoja i Eugena Kumičića.

**Zona C** obuhvaća javne površine kojima upravlja Grad Dubrovnik na kojima se parkiranje ne naplaćuje.

**Članak 16.**

*Izvan ulično parkiralište* ispod tvrđave Minčeta te ulična parkirališta u ulicama Frana Supila (između k.br. 1 i 3), Obali Stjepana Radića (nasuprot Jadrolinije) i Vukovarska (uz bazen) u Zoni A te ulična parkirališta u ulicama Iva Vojnovića (uz izvan ulični parking kod zgrada Solidarnosti) i Kralja Tomislava (uz centar DOC) u Zoni B može se dodijeliti isključivo korisnicima iz članka 14. stavak 1. točke (4) ove Odluke.

Na izvan uličnom parkiralištu Tenis-Tabor, Žičara-gornji plato i uličnim parkiralištima u ulicama Frana Supila i Iza Grada u zoni A rezervirana parkirališna mjesta se ne mogu odobriti korisnicima iz članka 14. stavak 1. točke (2) ove Odluke.

**Članak 17.**

Visinu mjesečne naknade za korisnike rezerviranih parkirališnih mjesta iz članka 14. stavak 1. točke (1), (2) i (5) utvrđuje Isporučitelj komunalne usluge.

Iznimno od odredbe stavka 1. ovog članka u osobito opravdanim slučajevima pojedinim institucijama od značaja za Republiku Hrvatsku i Grad Dubrovnik može se odobriti korištenje rezerviranih parkirališnih mjesta bez plaćanja naknade, osim na izvanuličnom parkiralištu Tenis -Tabor i uličnom parkiralištu Iza Grada u zoni A iz članka 15. stavak 2. ove Odluke.

Rješenje o odobrenju iz stavka 2. ovog članka donosi upravni odjel nadležan za promet po zahtjevu korisnika.

Rješenje iz stavka 3. ovog članka mora biti posebno obrazloženo.

Način, uvjeti za stjecanje prava na korištenje, broj, lokacije i cijene rezerviranih parkirališnih mjesta na području Grada Dubrovnika koje mogu koristiti osobe iz članka 14. stavak 1. točka (3) i (4) Odluke urediti će se posebnim Odlukama.

**Članak 18.**

Na javnim parkiralištima na posebno obilježenim mjestima rezerviranim za parkiranje vozila osoba s invaliditetom, osobe s invaliditetom koje na vozilu imaju istaknut važeći znak pristupačnosti iz članka 40. Zakona sukladno propisima o sigurnosti prometa na cestama imaju pravo parkirati bez plaćanja naknade.

**Članak 19.**

Nadzor nad parkiranjem vozila na javnim parkirališnim površinama obavlja ovlaštena osoba Isporučitelj komunalne usluge.

**Članak 20.**

Postupci započeti po Odluci o organizaciji i načinu naplate i kontrole parkiranja u Gradu Dubrovniku (“Službeni glasnik Grada Dubrovnika”, broj 11/15., 15/17., 16/17., 2/18., 14/18., 1/19., 6/19., 6/20., 16/20., 5/21. i 4/23.) do dana stupanja na snagu ove Odluke dovršit će se prema odredbama te Odluke.

Sva prava koja su ostvarena po Odluci o organizaciji i načinu naplate i kontrole parkiranja u Gradu Dubrovniku (“Službeni glasnik Grada Dubrovnika”, broj 11/15., 15/17., 16/17., 2/18., 14/18., 1/19., 6/19., 6/20., 16/20., 5/21. i 4/23.) vrijede do njihova isteka.

**Članak 21.**

Stupanjem na snagu ove Odluke prestaje vrijediti Odluka o organizaciji i načinu naplate i kontrole parkiranja u Gradu Dubrovniku (“Službeni glasnik Grada Dubrovnika”, broj 11/15., 15/17., 16/17., 2/18., 14/18., 1/19., 6/19., 6/20., 16/20., 5/21. i 4/23.).

**Članak 22.**

Ova odluka stupa na snagu osmog dana od dana objave u „Službenom glasniku Grada Dubrovnika“.

KLASA: 363-01/23-09/17

URBROJ: 2117-1-09-23-05

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**58**

Na temelju članaka 59. i 62. Zakona o komunalnom gospodarstvu („Narodne novine“, broj 68/18, 110/18 i 32/20) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**O D L U K U**

**o proglašenju komunalne infrastrukture javnim dobrom u općoj uporabi**

**u vlasništvu Grada Dubrovnika – park Montovjerna**

Članak 1.

Proglašava se komunalna infrastruktura javnim dobrom u općoj uporabi u vlasništvu Grada Dubrovnika:

* kat. čest. 1968/81 k.o. Dubrovnik (n.i.) odnosno čest. zem. 615/28 k.o. Gruž (s.i.) – park Montovjerna koji predstavlja javnu zelenu površinu.

Članak 2.

Primjenom čl. 132. Zakona o komunalnom gospodarstvu, a na temelju Geodetskog elaborata izvedenog stanja komunalne infrastrukture broj RN 62/23 iz 2023. koji je izradio HABITAT GEO d.o.o., Vukovarska 30, Dubrovnik, komunalna infrastruktura iz članka 1. ove odluke evidentirat će se u katastarskom operatu Državne geodetske uprave, Područnog ureda za katastar u Dubrovniku.

Članak 3.

Na temelju ove Odluke, Općinski sud u Dubrovniku, Zemljišnoknjižni odjel, na nekretnini iz članka 1. ove Odluke izvršit će upis komunalne infrastrukture javnim dobrom u općoj uporabi u vlasništvu Grada Dubrovnika.

Članak 4.

Ova Odluka stupa na snagu osmog dana od dana objave u Službenom glasniku Grada Dubrovnika.

KLASA: 363-01/23-09/12

URBROJ: 2117-1-09-23-03

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**59**

Na temelju odredbe članka 7. stavka 2. podstavka 4. Uredbe o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2023. godinu (“Narodne novine“, broj 8/23), odredbi Odluke o minimalnim financijskim standardima, kriterijima i mjerilima za financiranje rashoda javnih vatrogasnih postrojbi u 2023. godini (“Narodne novine“, broj 8/23) i članka 39. Statuta Grada Dubrovnika (“Službeni glasnik Grada Dubrovnika“, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**O D L U K U**

**o kriterijima i mjerilima te načinu financiranja**

**Javne vatrogasne postrojbe Grada Dubrovnika u 2023. godini**

**Članak 1.**

Ovom se Odlukom utvrđuju kriteriji i mjerila za financiranje rashoda Javne vatrogasne postrojbe Grada Dubrovnika (u daljnjem tekstu: JVP Grada), u okviru utvrđenih sredstava sukladno članku 3. stavku 4. točki 4. Uredbe o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2023. godinu (“Narodne novine“ broj 8/23), u iznosu od 1.164.511,00 eura.

Ova Odluka se primjenjuje u suglasju s Uredbom o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2023. godinu (“Narodne novine“ broj 8/23) i Odlukom o minimalnim financijskim standardima, kriterijima i mjerilima za financiranje rashoda javnih vatrogasnih postrojbi u 2023. godini (“Narodne novine“ broj 8/23) te se ugrađuje u Proračun Grada Dubrovnika za 2023. godinu s projekcijama za 2024. i 2025. godinu (“Službeni glasnik Grada Dubrovnika“ broj 18/22 i 4/23).

**Članak 2.**

Sredstva za decentraliziranu funkciju vatrogastva, utvrđena Uredbom i Odlukom Vlade Republike Hrvatske iz članka 1. ove Odluke raspoređuju se za sljedeće rashode:

1. Rashode za zaposlene u JVP Grada u iznosu od 1.001.792,00 eura
2. Materijalne rashode za JVP Grada u iznosu od 162.320,00 eura
3. Financijske rashode za JVP Grada u iznosu od 399,00 eura.

**Članak 3.**

Kriterij za utvrđivanje visine rashoda za zaposlene iz članka 2. točke 1. ove Odluke je izračun sredstava za plaće zaposlenih u JVP Grada za 2023. godinu, a mjerilo je broj zaposlenih u JVP Grada utvrđen Procjenom ugroženosti od požara Grada Dubrovnika i Planom zaštite od požara Grada Dubrovnika.

**Članak 4.**

Prema kriteriju iz članka 3. ove Odluke financiraju se sljedeće vrste rashoda za zaposlene u JVP Grada:

* plaće
* ostali rashodi za zaposlene
* doprinosi na plaće.

 **Članak 5.**

Kriterij za financiranje materijalnih i financijskih rashoda za JVP Grada iz članka 2. točke 2. i 3. ove Odluke su ostvareni rashodi za isporučenu robu i energiju te obavljene usluge JVP Grada na temelju ispostavljenih računa dobavljača.

 **Članak 6.**

Prema kriteriju ostvarenih rashoda iz članka 5. ove Odluke financiraju se sljedeće vrste materijalnih i financijskih rashoda za JVP Grada:

* naknade troškova zaposlenima
* rashodi za materijal i energiju
* rashodi za usluge
* ostali nespomenuti rashodi
* ostali financijski rashodi.

**Članak 7.**

Ova odluka stupa na snagu osmog dana od dana objave u “Službenom glasniku Grada Dubrovnika“.

KLASA: 363-01/23-09/11

URBROJ: 2117-1-09-23-03

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**60**

Na temelju članaka 35. i 54. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 123/17, 98/19 i 144/20), članka 27. Zakona o komunalnom gospodarstvu („Narodne novine“, broj 68/18, 110/18 i 32/20) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**O D L U K U**

 **O ZAJEDNIČKOM OBAVLJANJU KOMUNALNE DJELATNOSTI**

**- KOMUNALNI LINIJSKI PRIJEVOZ PUTNIKA**

Članak 1.

Grad Dubrovnik će komunalnu djelatnost Komunalni linijski prijevoz putnika iz samoupravnog djelokruga Grada Dubrovnika organizirati zajednički sa Općinom Konavle, Općinom Dubrovačko Primorje, Općinom Župa Dubrovačka, Općinom Janjina, Općinom Orebić i Općinom Ston.

Pod Komunalnim linijskim prijevozom putnika podrazumijeva se javni cestovni prijevoz putnika na linijama unutar zona koje utvrđuju jedinice lokalne samouprave na svojem području.

Linije koje prometuju na području Grada Dubrovnika čine:

 **A)** Županijske linije:

1. 10 Dubrovnik - Cavtat

2. 11 Dubrovnik - Molunat

3. 25 Dubrovnik - Vodovađa

4. 27 Dubrovnik - Vitaljina

5. 29 Duba - Cavtat

6. 38 Dubrovnik - Gruda

7. 16 Dubrovnik - Plat

8. 16A Dubrovnik - Srebreno

9. 23 Dubrovnik - Buići

10. 23A Dubac - Srebreno

11. 12 Dubrovnik - Slano

12. 22 Dubrovnik - Imotica

13. 26 Dubrovnik - Majkovi

14 15 Dubrovnik - Ston

15. 21 Dubrovnik - Orebić

**B)** Gradske linija:

1. 1A Pile - Mokošica

2. 1B Pile - Nova Mokošica

3. 1D Lozica - Kantafig

4. 1E Mokošica - O. bolnica

5. 2A Pile - Glavica Babin kuk

6. 3 Pile - Nuncijata

7. 3A Pile - Hotel Adria

8. 4 Pile - Hotel Palace

9. 5 H. Neptun - Viktorija

10. 6 Pile - Babin Kuk

11. 7 Babin Kuk - Kantafig

12. 8 Viktorija - Gruž

13. 9 Pile - Opća bolnica

14. 17 Pile - Bosanka

15. 17A Šumet - Komolac

16. 20 Luka Šipanska - Suđurađ

17. 28 Osojnik - Dubrovnik

18. 35 Brsečine – Dubrovnik

Članak 2.

Komunalna djelatnost iz članka 1.ove Odluke organizirat će se putem trgovačkog društva LIBERTAS-DUBROVNIK, društvo s ograničenom odgovornošću za prijevoz putnika, putnička agencija sa sjedištem na adresi Ogarići 12, Komolac, 20000 Dubrovnik, upisano u registar trgovačkih društava Trgovačkog suda u Dubrovniku, MBS: 060157756 OIB: 36411681446.

Članak 3.

Međusobni odnosi jedinica lokalne samouprave glede organizacije, načina financiranja, odgovornosti i drugih pitanja zajedničkog obavljanja komunalne djelatnosti iz članka 1. ove Odluke uredit će se Sporazumom čiji je sadržaj sastavni dio ove Odluke.

Ovlašćuje se Gradonačelnik Grada Dubrovnika za potpisivanje Sporazuma iz stavka 1. ovog članka po donošenju ove Odluke na Gradskom vijeću Grada Dubrovnika te istovjetnih odluka na predstavničkim tijelima Općine Konavle, Općine Župe dubrovačke, Općine Dubrovačko primorje, Općine Janjina, Općine Orebić i Općine Ston.

Ovlašćuje se Gradonačelnik Grada Dubrovnika za potpisivanje ostalih ugovora, okvirnih sporazuma i drugih dokumenata vezanih uz obavljanje javnog prijevoza putnika u skladu sa obvezama koje proizlaze iz posebnih zakona i podzakonskih propisa kojima je uređen prijevoz u cestovnom prometu, pravila, propisa i uredbi Europskog Parlamenta i Vijeća (EZ).

Članak 4.

Sredstva za troškove obavljanja komunalne djelatnosti iz članka 1.ove odluke osigurat će se proračunom Grada Dubrovnika na temelju Sporazuma iz članka 3. ove Odluke.

Članak 5.

Ova odluka stupa na snagu osmog dana od dana objave u „Službenom glasniku Grada Dubrovnika“.

KLASA: 363-01/23-09/14

URBROJ: 2117-1-09-23-04

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**61**

Na temelju članaka 35. i 54. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11., 144/12, 123/17, 98/19 i 144/20), članka 9. Zakona o knjižnicama i knjižničnoj djelatnosti („Narodne novine“, broj 17/19, 98/19 i 114/22) i članaka 39. Statuta Grada Dubrovnika („Službeni glasnik Grada Dubrovnika“, broj 2/21) Gradsko vijeće Grada Dubrovnika na 20. sjednici održanoj 8. svibnja 2023., donijelo je:

**O D L U K U**

 **O ZAJEDNIČKOM OBAVLJANJU KNJIŽNIČNE DJELATNOSTI**

**Članak 1.**

Grad Dubrovnik suglasan je da javna ustanova Dubrovačke knjižnice kao Narodna knjižnica Grad obavlja knjižničnu djelatnost i na području Općina Konavle i Trpanj.

**Članak 2.**

Knjižnična djelatnost će se obavljati putem javne ustanove Dubrovačke knjižnice na području Općina Konavle i Trpanj na način i u skladu sa Sporazumom o sufinanciranju i obavljanju knjižnične djelatnosti.

**Članak 3**.

Međusobni odnosi jedinica lokalne samouprave glede organizacije, načina financiranja, odgovornosti i drugih pitanja zajedničkog obavljanja knjižnične djelatnosti uredit će se Sporazumom o sufinanciranju i obavljanju knjižnične djelatnosti čiji je sadržaj sastavni dio ove Odluke.

 **Članak 4**.

Sredstva za troškove obavljanja knjižnične djelatnosti iz članka 1.ove odluke osigurat će se proračunom Grada Dubrovnika na temelju Sporazuma iz članka 2. i 3. ove Odluke.

**Članak 5.**

Ovlašćuje se Gradonačelnik Grada Dubrovnika za potpisivanje Sporazuma o sufinanciranju i obavljanju knjižnične djelatnosti po donošenju ove Odluke na Gradskom vijeću Grada Dubrovnika te istovjetnih odluka na predstavničkim tijelima Općine Konavle i Općine Trpanj.

**Članak 6.**

Ova odluka stupa na snagu osmog dana od dana objave u „Službenom glasniku Grada Dubrovnika“.

KLASA: 611-01/23-01/11

URBROJ: 2117-1-09-23-04

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**62**

Na temelju članka 34. Zakona o komunalnom gospodarstvu („Narodne novine“, broj 68/18, 110/18 i 32/20) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**O D L U K U**

**o povjeravanju obavljanja komunalne djelatnosti**

**opskrbe unutar povijesne jezgre Grada Dubrovnika posebnim vozilima**

Članak 1.

Ovom Odlukom o povjeravanju obavljanja komunalne djelatnosti (u daljnjem tekstu: Odluka) Grad Dubrovnik povjerava obavljanje komunalne djelatnosti opskrbe unutar Povijesne jezgre Grada posebnim vozilima:

* Trgovačkom društvu Sanitat Dubrovnik d.o.o., Marka Marojice 5, Dubrovnik, OIB: 99080716453

Članak 2.

Obavljanje komunalnih djelatnosti iz članka 1. ove Odluke povjerava se na neodređeno vrijeme.

Članak 3.

Trgovačko društvo Sanitat Dubrovnik d.o.o., dužno je povjerenu komunalnu djelatnost obavljati sukladno odredbama Zakona o komunalnom gospodarstvu, općim aktima Grada Dubrovnika, te sukladno odredbama drugih relevantnih propisa.

Članak 4.

Danom stupanja na snagu ove Odluke prestaje vrijediti Odluka o povjeravanju obavljanja komunalne djelatnosti opskrbe trgovina i građana unutar Povijesne jezgre Grada posebnim vozilima („Službeni glasnik Grada Dubrovnika“, broj 13/22).

Članak 5.

Ova odluka stupa na snagu osmog dana od dana objave u „Službenom glasniku Grada Dubrovnika“.

KLASA: 363-01/23-09/13

URBROJ: 2117-1-09-23-03

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

---------------------------------------

**63**

Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 36/09, 125/08, 36/09, 150/11, 19/13, 144/12, 137/15, 123/17, 98/19, 144/20) i članka 39. Statuta Grada Dubrovnika („Službeni glasnik Grada Dubrovnika“, broj 2/21.), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**O D L U K U**

**o provedbi Participativnog budžetiranja za Grad Dubrovnik**

Članak 1.

Ovom Odlukom uređuje se provedba Participativnog budžetiranja za Grad Dubrovnik (dalje u tekstu: Participativno budžetiranje).

Participativno budžetiranje predstavlja oblik demokratskog procesa u društvu kojim se omogućava kontinuirano sudjelovanje građana u procesima donošenja odluka o razvoju u svom okruženju, gradskom kotaru, mjesnom odboru ili gradu.

Participacija kao proces sudjelovanja pruža mogućnost odlučivanja i rješavanja problema te uključuje pojedince i skupine građana koji zastupaju različite interese i točke gledišta u ime i za dobro svih onih na koje se te odluke i akcije koje slijede nakon njih odnose.

Opći cilj provedbe Participativnog budžetiranja je demokratizacija procesa upravljanja javnim resursima, razvoj aktivnog građanstva i doprinos povećanju kvalitete života u gradu Dubrovniku.

Grad Dubrovnik će kroz provedbu Participativnog budžetiranja

* prepoznati stvarne potrebe i težnje stanovnika te na njih nastojati odgovoriti,
* prikupiti ideje građana, grupirati ih te pretočiti u projekte,
* približiti građane tijelima nadležnim za upravljanja i time povećati transparentnost,
* promicati aktivno sudjelovanje i konstruktivnu ulogu građana u procesima upravljanja,
* poticati građane da postanu inicijatori i predlagači razvoja lokalne zajednice,
* promicati dinamičnost, jako i aktivno civilno društvo.

Članak 2.

Načela Participativnog budžetiranja su:

1. Transparentnost
2. Jednakost
3. Tolerancija
4. Ravnopravno sudjelovanje
5. Pravednost
6. Konkurentnost
7. Efikasnost
8. Poštivanje postignutih dogovora.

Članak 3.

Na području Grada Dubrovnika Participativno budžetiranje provodit će se kroz gradske kotare i mjesne odbore i to:

Gradske kotare

1) Grad,

2) Gruž,

3) Komolac,

4) Lapad,

5) Mokošica

6) Montovjerna,,

7) Pile-Kono,

8) Ploče iza Grada

Mjesne odbore

1. Bosanka
2. Brsečine
3. Dubravica
4. Gromača
5. Kliševo
6. Koločep
7. Lopud
8. Ljubač
9. Mravinjac
10. Mrčevo
11. Orašac
12. Osojnik
13. Riđica
14. Suđurađ
15. Šipanska luka
16. Trsteno
17. Zaton

Građani Grada Dubrovnika (dalje u tekstu: građani) svoje ideje i prijedloge mogu iznositi javno na radionicama organiziranim u tu svrhu u njihovim gradskim kotarima i mjesnim odborima.

Kroz okupljanja na radionicama građani će imati priliku zajednički raspravljati o mogućim projektima, izabrati ih i dobiti povratnu informaciju vezanu uz svoj prijedlog.

Radionicama mogu nazočiti svi punoljetni građani koji imaju prebivalište u određenom gradskom kotaru/mjesnom odboru, uz predočenje osobne iskaznice.

Građani mogu predlagati isključivo projekte koji se odnose na njihov gradski kotar/mjesni odbor.

Svaki sudionik može predstaviti jedan prijedlog.

Predlagatelji popunjavaju *Obrazac razrade projektnog prijedloga* (dalje u tekstu: Obrazac), koji se nalazi u prilogu ove Odluke i čini njen sastavni dio te opisuju prijedlog što je detaljnije moguće slijedeći upute na Obrascu.

Članak 4.

Projektni prijedlozi moraju biti provedivi, društveno korisni i u okviru maksimalno definiranog iznosa za gradske kotareve i mjesne odbore iz članka 10. ove Odluke.

Kriteriji prihvatljivosti projektnog prijedloga su:

1. Projektni prijedlog u nadležnosti je Grada Dubrovnika,
2. Projektni prijedlog ne prelazi maksimalni definirani iznos (uključujući PDV),
3. Realizacija projektnog prijedloga izvediva je u razdoblju od 12 mjeseci, u sljedećoj proračunskoj godini,
4. Projekti isključivo doprinose općem dobru zajednice te su od javnog interesa,
5. Projektni prijedlog u skladu je s razvojnim strategijama i prioritetima Grada Dubrovnika,
6. Projektni prijedlog nije vjerske ili stranačke naravi,
7. Projektni prijedlog ne smije se sastojati od više različitih tematskih prijedloga, već mora biti koncipiran kao projekt/cjelina,
8. Obrazac mora biti pravilno popunjen i potpisan od strane predlagatelja i dva podržavatelja projektnog prijedloga,
9. Projekt mora zadovoljiti tehničke uvjete određenog upravnog odjela (kao što su):
* riješena imovinsko-pravna pitanja (dokaz pravnog interesa),
* u skladu s prostorno-planskom dokumentacijom, osim za postojeće objekte, građevine i infrastrukturu, kada projektni prijedlog podliježe provedbi temeljem pravilnika o redovnom održavanju iz pojedinog područja (prostornog uređenja, gradnje, prometa i infrastrukture, komunalnog gospodarstva i sl.),
* u skladu sa pozitivnim propisima RH iz pojedinog područja (prostornog uređenja, gradnje, prometa i infrastrukture, komunalnog gospodarstva i sl.)
* u slučaju da nisu riješeni imovinsko-pravni odnosi, odnosno osiguran dokaz pravnog interesa, nadležni upravni odjel može pokrenuti rješavanje istih kao predradnju.

Projektni prijedlog može se odnositi i na geodetsku podlogu, projektno-tehničku dokumentaciju, izvođenje radova, stručni nadzor nad izvođenjem radova i koordinatora zaštite na radu.

Ukoliko se radi o rješavanju imovinsko-pravnih odnosa iznos se može utrošiti na geodetski elaborat stvarnog stanja ili sl.

Članak 5.

Postupak tehničke analize provodi povjerenstvo, sastavljeno od članova upravnih odjela Grada Dubrovnika i trgovačkog društva Dubrovačke razvojne agencije DURA d.o.o. (dalje u tekstu: Povjerenstvo), koje imenuje gradonačelnik Grada Dubrovnika.

Povjerenstvo provodi postupak tehničke analize po pojedinim prijedlozima građana.

Tehnička analiza utvrđuje prihvatljivost u skladu s kriterijima prihvatljivosti iz članka 4. ove Odluke.

Nakon provedbe tehničke analize Povjerenstvo donosi Listu projektnih prijedloga koji se upućuju u postupak glasovanja.

Lista projektnih prijedloga iz stavka 4. ovog članka objavljuje se na internetskim stranicama Grada Dubrovnika.

Kada je u postupku tehničke analize utvrđeno kako projektni prijedlog nije prihvatljiv, nadležni upravni odjel će dati obrazloženje zašto nije moguća provedba projektnog prijedloga.

Članak 6.

Glasovanje za projekte koji su prošli postupak tehničke analize vršit će se putem online platforme VOXPOPULI, dostupne na stranicama Grada Dubrovnika.

Glasovanje će biti moguće 7 dana.

Građani će moći glasovati za projektne prijedloge unutar svoje jedinice mjesne samouprave.

Za vrijeme trajanja glasovanja građanima će, u slučaju potrebe, biti osigurana tehnička podrška u jedinicama mjesne samouprave.

U slučaju kada dva ili više projektnih prijedloga pojedinog gradskog kotara/mjesnog odbora ostvare jednak broj glasova, glasovanje će se ponoviti za projektne prijedloge koji su ostvarili jednak broj glasova.

Glasovanje će biti moguće 7 dana.

Članak 7.

Nakon provedbe glasovanja iz članka 6. ove Odluke, projektni prijedlog s najvećim brojem glasova u svakoj pojedinoj jedinici mjesne samouprave upućuje se u proces razrade projektnog prijedloga (dalje u tekstu: razrada).

Razradu će vršiti nadležni upravni odjel i gradska trgovačka društva u komunikaciji s predlagateljem projektnog prijedloga.

Razrada će se provoditi u nekoliko koraka:

* obavezan zajednički posjet lokaciji na koju se prijedlog odnosi,
* kreiranje konkretnog projekta na osnovu projektnog prijedloga od strane upravnih odjela Grada Dubrovnika,
* koraci potrebni za realizaciju prijedloga.

Članak 8.

Informacije o projektnim prijedlozima koji će se realizirati biti će dostupne na internetskim stranicama Grada Dubrovnika s detaljnim opisom, brojem glasova koje su ostvarili i s definiranim iznosom koji će biti osiguran u proračunu za narednu godinu.

Članak 9.

Financijska sredstva za provedbu Participativnog budžetiranja osigurat će se u proračunu Grada Dubrovnika.

Nakon provedenog procesa Participativnog budžetiranja iz članka 3., 5., 6. i 7. ove Odluke, Grad Dubrovnik planira provedbu izabranih projekata te unosi iste u proračun za narednu financijsku godinu.

Shematski prikaz ciklusa Participativnog budžetiranja nalazi se u prilogu ove Odluke i čini njen sastavni dio.

Članak 10.

Svaki mjesni odbor iz članka 3. ove Odluke može u 2023. godini predlagati projekte u ukupnoj vrijednosti do 60.000,00 EUR (452.070,00 kuna, tečaj konverzije 7,53450) s uključenim PDV-om.

Svaki gradski kotar iz članka 3. ove Odluke može u 2023. godini predlagati projekte u ukupnoj vrijednosti do 120.000,00 EUR (904.140,00 kuna, tečaj konverzije 7,53450) s uključenim PDV-om.

Predstavničko tijelo Grada Dubrovnika donijet će odluku za svaku kalendarsku godinu, kojom će utvrditi financijski okvir po pojedinačnom projektu (maksimalni definirani iznos za gradske kotareve i mjesne odbore), na način kako je za 2023. godinu utvrđeno u stavku 1. i 2. ovog članka.

Članak 11.

Ova odluka stupa na snagu prvog dana od dana objave u „Službenom glasniku Grada Dubrovnika“.

KLASA: 301-01/19-01/03

URBROJ: 2117-1-09-23-31

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

---------------------------------------

**64**

Na temelju članka 35. točke 2. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08., 36/09, 150/11, 144/12, 19/13, 137/15 ,123/17, 98/19, 144/20), članka 39. Statuta Grada Dubrovnika („Službeni glasnik Grada Dubrovnika“, broj 2/21), a u svezi članka 48. Kolektivnog ugovora za djelatnost predškolskog odgoja i obrazovanja Hrvatske za Grad Dubrovnik od 22. veljače 2023. godine, Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**O D L U K U**

**o koeficijentu za obračun plaća ravnateljima**

**javnih ustanova dječjih vrtića Grada Dubrovnika**

Članak 1.

Ovom Odlukom utvrđuje se koeficijent za obračun plaća ravnateljima javnih ustanova dječjih vrtića Grada Dubrovnika.

Plaću ravnatelja čini umnožak koeficijenta složenosti poslova ravnatelja i osnovice za obračun plaće službenicima i namještenicima u upravnim tijelima Grada Dubrovnika umnožen za 0,5% za svaku navršenu godinu radnog staža.

Članak 2.

Koeficijent iz članka 1. ove Odluke utvrđuje se u visini od 4,45.

Članak 3.

Ova Odluka stupa na snagu osmoga dana od dana objave u „Službenom glasniku Grada Dubrovnika“.

Članak 4.

Danom stupanja na snagu ove Odluke prestaje vrijediti Odluka o koeficijentu za obračun plaća ravnatelja/ica javnih ustanova dječjih vrtića Grada Dubrovnika („Službeni glasnik Grada Dubrovnika“, broj 6/22).

KLASA: 601-01/23-01/10

URBROJ: 2117-1-09-23-03

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

---------------------------------------

**65**

Na temelju članka 20. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19, 57/22) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**O D L U K U**

**o načinu ostvarivanja prednosti pri upisu djece**

**u javne ustanove dječjih vrtića Grada Dubrovnika**

Članak 1.

Ovom Odlukom utvrđuje se način ostvarivanja prednosti pri upisu udjece u javne ustanove dječjih vrtića Grada Dubrovnika (u nastavku teksta: Dječji vrtići).

Članak 2.

U Dječje vrtiće upisuju se djeca s navršenom jednom godinom života pa do polaska u osnovnu školu.

Članak 3.

Prednost pri upisu u Dječje vrtiće za iduću pedagošku godinu imaju djeca koja do 1. travnja tekuće godine navrše četiri godine života.

Nadalje prednost pri upisu djece u Dječje vrtiće ostvaruju:

* djeca roditelja invalida (vojnih i civilnih) Domovinskog rata;
* djeca iz obitelji s troje i više djece;
* djeca zaposlenih roditelja;
* djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti u skladu s listom oštećenja funkcionalnih sposobnosti sukladno propisu kojim se uređuje metodologija vještačenja;
* djeca samohranih roditelja
* djeca jednoroditeljskih obitelji
* djeca osoba s invaliditetom upisanih u Hrvatski registar osoba s invaliditetom
* djeca koja su ostvarila pravo na socijalnu uslugu smještaja u udomiteljskim obiteljima
* djeca koja imaju prebivalište ili boravište na području dječjeg vrtića
* djeca roditelja koji primaju doplatak za djecu ili roditelja korisnika zajamčene minimalne naknade
* djeca roditelja koji su hrvatski branitelji iz Domovinskog rata;
* djeca u godini prije polaska u osnovnu školu;
* djeca iz obitelji s oba roditelja u kojima je jedan roditelj zaposlen
* djeca kojemu je/su brat/ća ili sestra/re već upisani u vrtić;
* djeca iz obitelji čija oba roditelja su redovni učenici ili studenti;
* djeca iz obitelji čiji je jedan roditelj zaposlen, a drugi roditelj je redovan učenik ili student;
* djeca iz obitelji čiji jedan roditelj je redovan učenik ili student, a drugi roditelj nezaposlen;
* djeca iz prethodne godine koja se nalaze na listi čekanja;

Članak 4.

Dječji vrtići posebnim će općim aktom koji donosi Upravno vijeće uz prethodnu suglasnost Grada Dubrovnika pobliže razraditi mjerila i postupak upisa djece koja imaju prednost pri upisu sukladno ovoj Odluci.

Članak 5.

Stupanjem na snagu ove odluke prestaje vrijediti Odluka o načinu ostvarivanja prednosti pri upisu djece djece u dječje vrtiće na području Grada Dubrovnika („Službeni glasnik Grada Dubrovnika“, broj 6/22).

Članak 6.

Ova odluka stupa na snagu osmog dana od dana objave u objave u „Službenom glasniku Grada Dubrovnika“.

KLASA: 601-01/23-01/07

URBROJ: 2117-1-09-23-03

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

---------------------------------------

**66**

Na temelju članka 14. i 48. Zakona o proračunu („Narodne novine“, broj 144/21) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je:

**O D L U K U**

**o davanju suglasnosti Libertasu Dubrovnik d.o.o. za sklapanje ugovora o operativnom leasingu s ostatkom vrijednosti na razdoblje od 7 godina za nabavu pet**

**novih autobusa i izdavanje instrumenata osiguranja**

1. Daje se suglasnost Libertasu Dubrovnik d.o.o. za sklapanje ugovora o operativnom leasingu s ostatkom vrijednosti na razdoblje od 7 godina za nabavu pet novih autobusa i izdavanje instrumenata osiguranja
2. Ova Odluka stupa na snagu osmoga dana od dana objave u "Službenom glasniku Grada Dubrovnika.

KLASA: 301-01/23-02/07

URBROJ: 2117-1-09-23-04

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**67**

Na temelju članka 127. Zakona o proračunu („Narodne novine“, broj 144/21) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

­­­­­

**O D L U K U**

**o davanju suglasnosti Sanitat Dubrovnik d.o.o. za sklapanje ugovora o dugoročnom kreditu za financiranje projekta Rekonstrukcije tržnice Gruž**

1. Daje se suglasnost Sanitatu Dubrovnik d.o.o. za sklapanje ugovora o dugoročnom kreditu za financiranje projekta Rekonstrukcije tržnice Gruž
2. Ova odluka stupa na snagu osmoga dana od dana objave u "Službenom glasniku Grada Dubrovnika“.

KLASA: 301-01/23-02/04

URBROJ: 2117-1-09-23-06

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**68**

Na temelju članka 30. stavka 2. Zakona o komunalnom gospodarstvu („Narodne novine“, broj 68/18 i 110/18) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**O D L U K U**

**o davanju suglasnosti na Opće uvjete isporuke komunalne usluge opskrbe unutar povijesne jezgre Grada Dubrovnika posebnim vozilima**

Članak 1.

Daje se prethodna suglasnost na Opće uvjete isporuke komunalne usluge opskrbe unutar Povijesne jezgre Grada Dubrovnika posebnim vozilima trgovačkog društva Sanitat Dubrovnik d.o.o. za komunalne djelatnosti, Ulica Marka Marojice 5, Dubrovnik, OIB 99080716453.

 Članak 2.

Opći uvjeti isporuke komunalne usluge opskrbe unutar povijesne jezgre Grada Dubrovnika posebnim vozilima nalaze se u privitku ove Odluke i čine njezin sastavni dio.

Članak 3.

Opći uvjeti iz članka 1. ove Odluke objavit će se u „Službenom glasniku Grada Dubrovnika“ i na mrežnim stranicama Grada Dubrovnika www.dubrovnik.hr.

Članak 4.

Ova odluka stupa na snagu osmog dana od dana objave u „Službenom glasniku Grada Dubrovnika“.

KLASA: 363-01/23-09/15

URBROJ: 2117-1-09-23-03

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

Na temelju odredaba članaka 26. i 30. Zakona o komunalnom gospodarstvu („Narodne novine“, broj 68/18, 110/18, 32/20, dalje u tekstu: Zakon), Odluke o komunalnim djelatnostima i organizacijskim oblicima obavljanja komunalne djelatnosti („Službeni glasnik Grada Dubrovnika“, broj 3/22, 13/22 i 17/22) i Odluke Gradskog vijeća Grada Dubrovnika o povjeravanju obavljanja komunalne djelatnosti opskrbe trgovina i građana unutar Povijesne jezgre Grada posebnim vozilima („Službeni glasnik Grada Dubrovnika“, broj 13/22), uz prethodno pribavljenu suglasnost Gradskog vijeća Grada Dubrovnika, KLASA: 363-01/23-09/15; URBROJ: 2117-1-09-23-03, od 8. svibnja 2023., trgovačko društvo SANITAT DUBROVNIK d.o.o., Dubrovnik, Marka Marojice 5, OIB: 99080716453 (dalje u tekstu: Društvo), zastupano po članici Uprave Klaudiji Barčot, dana \_\_.\_\_.2023. godine, donosi sljedeće

**OPĆE UVJETE**

**isporuke komunalne usluge opskrbe**

**unutar Povijesne jezgre Grada Dubrovnika posebnim vozilima**

1. **OSNOVNE ODREDBE**

**Članak 1.**

1. Ovim Općim uvjetima isporuke komunalne usluge opskrbe unutar Povijesne jezgre Grada Dubrovnika posebnim vozilima (u daljnjem tekstu: Opći uvjeti) uređuju se uvjeti pružanja odnosno korištenja komunalne usluge opskrbe unutar Povijesne jezgre Grada Dubrovnika posebnim vozilima (u daljnjem tekstu: usluga), međusobna prava i obveze isporučitelja i korisnika komunalne usluge te način mjerenja, obračuna i plaćanja isporučene komunalne usluge.
2. Ovi se Opći uvjeti iz stavka (1) ovoga članka odgovarajuće primjenjuju i na isporučene komunalne usluge u Pretovarnoj zoni kao mjestu gdje će se roba i/ili tereti pretovarati odnosno prekrcavati i prijevoz nastavljati opskrbnim posebnim vozilima isporučitelja sukladno odredbama Odluke o komunalnom redu Grada Dubrovnika i drugim općim aktima Grada Dubrovnika do dostavnog mjesta.
3. Izrazi koji se koriste u ovim Općim uvjetima, a imaju rodno značenje odnose se jednako na muški i ženski rod.

**Članak 2.**

1. Isporučitelj usluge je trgovačko društvo SANITAT DUBROVNIK d.o.o., Dubrovnik (Grad Dubrovnik), Marka Marojice 5, OIB: 99080716453 (dalje u tekstu: Isporučitelj), u skladu s odredbama ovih Općih uvjeta te pozitivnim zakonskim i podzakonskim propisima.
2. Pojedini pojmovi, u smislu ovih Općih uvjeta, imaju sljedeće značenje:
3. *„komunalna usluga opskrbe“* je uslužna komunalna djelatnost prijevoza robe i tereta posebnim vozilima koja uključuje isporuku navedene komunalne usluge preuzimanjem, prijevozom i dostavom.
4. *„Povijesna jezgra Grada Dubrovnika“* je prostor kojeg kao Povijesnu jezgru obuhvatom definira Generalni urbanistički plan Grada Dubrovnika („Službeni glasnik Grada Dubrovnika“, broj: 10/05, 10/07, 8/12, 3/14, 9/14, 4/16, 25/18, 13/19, 08/20, 5/21, 8/21. i 6/22).
5. *„Posebna vozila“* su vozila kojima se obavlja opskrba Povijesne jezgre Grada Dubrovnika kako ih određuje primjenjiva Odluka o komunalnom redu Grada Dubrovnika.
6. *„Korisnik komunalne usluge“* (u daljnjem tekstu: „Korisnik“) je fizička ili pravna osoba koja s Isporučiteljem ugovara korištenje komunalne usluge na način propisan ovim Općim uvjetima i određen ugovorom o isporuci komunalne usluge te koji je dužan plaćati cijenu za pružene komunalne usluge i javna davanja koja se plaćaju uz komunalnu uslugu ili u vezi s komunalnom uslugom.
7. **UVJETI PRUŽANJA ODNOSNO KORIŠTENJA KOMUNALNE USLUGE**

**Članak 3.**

1. Komunalna usluga opskrbe obavlja se kao javna služba, a usluge koje se pružaju u obavljanju te komunalne djelatnosti od općeg su interesa. Obavljanje isporuke komunalnih usluga osigurava se na razini koja je najbliža korisnicima.
2. Pristup, dostupnost i korištenje komunalne usluge osigurava se svim korisnicima pod jednakim i nediskriminatornim uvjetima, na način i pod uvjetima koji su prilagođeni potrebama unutar lokalne zajednice.
3. Isporučitelj komunalne usluge obvezan je u obavljanju komunalne djelatnosti postupati na učinkovit, ekonomičan i svrhovit način uz najmanje troškove za korisnike uz najprihvatljivije uvjete za prostor, okoliš, kulturna dobra i održivi razvitak.
4. Isporučitelj komunalne usluge dužan je komunalnu uslugu isporučivati korisnicima usluga na način koji ne može štetiti njihovoj imovini, pravima i pravnim interesima.

**Članak 4.**

1. Radno vrijeme obavljanja komunalne usluge opskrbe unutar Povijesne jezgre Grada Dubrovnika posebnim vozilima određuje Isporučitelj te se objavljuje na oglasnoj ploči i na mrežnim stranicama Isporučitelja usluge.
2. Radno vrijeme iz stavka (1) ovog članka mora biti određeno u skladu sa primjenjivom Odlukom o komunalnom redu Grada Dubrovnika koja je na snazi u trenutku određivanja radnog vremena.

**Članak 5.**

1. Istim posebnim vozilom istovremeno se može koristiti više Korisnika usluge odnosno podredno za prijevoz robe i/ili tereta za više različitih nositelja prava pri čemu se ukupni račun izdaje za svakog Korisnika pojedinačno neovisno o predmetnim okolnostima.
2. Redoslijed korištenja usluge određuje se prema tome koji Korisnik prvi pristupi na mjesto pružanja komunalne usluge – Pretovarnu zonu i zatraži uslugu, odnosno ukoliko je riječ o prijevozu između drugih različitih mjesta unutar Povijesne jezgre Grada Dubrovnika, tada se prioritet određuje prema tome koji Korisnik prvi od Isporučitelja naručio uslugu.
3. Isporučitelj prilikom određivanja redoslijeda pružanja usluge utvrđuje sve okolnosti kako bi se izbjeglo da jedan Korisnik ostvari više uzastopnih vožnji/usluga prijevoza, a da se time onemogućuje pristup, dostupnost i korištenje komunalne usluge ostalim korisnicima pod jednakim i ne diskriminatornim uvjetima.
4. Ukupno vrijeme korištenja usluge prijevoza robe i/ili tereta je najviše 45 minuta po prijevozu.

**Članak 6.**

1. Dostavnim vozilom vrši se isključivo prijevoz robe i/ili tereta ukupne mase iznad 5 kg.
2. Ukoliko je volumetrička masa robe i/ili tereta veća od stvarne primjenjuje se volumetrička masa. Volumetrička masa u kilogramima odgovara produktu dimenzija u centimetrima podijeljeno s 5000 (d x š x v cm / 5000 = kg).

**Članak 7.**

1. Posebnim vozilom nije dozvoljene vršiti sljedeći prijevoz:
	1. prijevoz putnika (vozilom upravlja isključivo radnik Isporučitelja),
	2. prijevoz životinja,
	3. prijevoz namirnica koje zahtijevaju posebne uvjete prijevoza i skladištenja (npr. meso, riba, jaja, mliječni proizvodi i sl.)
	4. prijevoz robe i/ili tereta za koje je propisima određen poseban postupak i/ili uvjeti prijevoza.
	5. prijevoz novca ili vrijednosnih papira,
	6. prijevoz plina, benzina, lož ulja i plave nafte,
	7. prijevoz eksplozivnih sredstava,
	8. prijevoz robe i/ili tereta koji svojim dimenzijama i težinom prelaze gabarite i ukupnu dozvoljenu nosivost posebnog vozila.
2. Tijekom prijevoza robe i/ili tereta posebnim vozilom zabranjeno je ometanje vozača, bacanje otpadaka i oštećivanje vozila.
3. Korisnici koji se koriste prostorom dužni su voditi brigu o urednosti mjesta na kojem se obavlja utovar prije prijevoza robe i/ili tereta. Ukoliko nije riječ o robi i/ili teretu za kojeg je ugovoren prijevoz zabranjeno je ostavljati građevinski, ambalažni te ostali otpad, kao i sve ostale pokretne stvari.
4. Zabranjeno je robu i/ili terete kao i ostale materijale kojima se vrši opskrba unutar Povijesne jezgre Grada Dubrovnika istovariti ili utovariti izvan prostora pretovarne zone, kao i odlagati na prostoru izvan pretovarne zone, te je zabranjeno parkiranje posebnih i radnih strojeva izvan pretovarne zone izuzev temeljem posebne dozvole nadležnog upravnog odjela.

**Članak 8.**

1. Isporučitelj ne odgovara za nastala oštećenja na robi i/ili teretu prilikom utovara, transporta i istovara, kao ni za štetu nastalu zbog drugih okolnosti, izuzev ukoliko je riječ po postupanju iz namjere ili krajnje nepažnje radnika Isporučitelja koji je sudjelovao u predmetnim aktivnostima.
2. **MEĐUSOBNA PRAVA I OBVEZE ISPORUČITELJA I KORISNIKA KOMUNALNE USLUGE**

**Članak 9.**

1. Isporučitelj u svrhu obavljanja uslužne komunalne djelatnosti opskrbe unutar Povijesne jezgre Grada Dubrovnika posebnim vozilima u skladu sa Zakonom i propisima donesenim na temelju Zakona sklapa s Korisnikom komunalne usluge *Ugovor o isporuci komunalne usluge*.
2. Ugovorom iz stavka (1) ovoga članka Isporučitelj i Korisnik komunalne usluge uređuju međusobna prava i obveze isporuke komunalne usluge u skladu s ovim Općim uvjetima.
3. Ugovor iz stavka (1) ovoga članka te sve njegove izmjene i dopune sklapaju se u pisanom obliku.

**Članak 10.**

1. Isporučitelj se obvezuje uslugu obavljati u skladu sa odredbama Zakona i propisima donesenim na temelju Zakona, odredbama Odluke o komunalnom redu Grada Dubrovnika i drugim općim aktima Grada Dubrovnika.
2. Usluga iz stavka (1) ovoga članka obuhvaća, primjerice:
3. prijevoz robe i tereta po nalogu Korisnika unutar Povijesne jezgre Grada Dubrovnika posebnim vozilom,
4. zaprimanje od Korisnika ovjere robnih dokumenata otpremnice ili dostavnice potpisom osobe Korisnika koja je robu preuzela,
5. dostavu Korisniku ovjerene otpremnice/dostavnice za isporučenu robu,
6. izdavanje računa Korisniku za izvršene komunalne usluge
7. obavijesti Korisniku o nemogućnosti isporuke robe, odbijanju primitka robe od strane Korisnika ili odbijanju potpisa otpremnice/dostavnice, reklamaciji robe i/ili tereta, havariji tereta ili robe i slično.
8. Komunalna usluga isporuke obuhvaća poslove specificirane cjenikom Isporučitelja usluge.
9. Isporučitelj komunalne usluge ne smije bez opravdanih razloga prekinuti ili obustaviti isporuku komunalne usluge Korisniku.
10. Isporučitelj komunalne usluge obvezan je o prekidu isporuke komunalnih usluga i razlozima tog prekida obavijestiti javnost na prikladan način odmah nakon saznanja okolnosti koje su uzrokovale prekid.
11. Radniku Isporučitelja koji upravlja posebnim vozilom kojim se ostvaruje isporuka komunalne usluge zabranjeno je tijekom prijevoza pušenje, konzumiranje alkohola i/ili opojnih droga te se je isti dužan pridržavati sigurnosnih i prometnih propisa i općih akata Grada Dubrovnika.

**Članak 11.**

1. Korisnik usluge dužan je:
2. koristiti se uslugom na način propisan ovim Općim uvjetima i određen ugovorom o isporuci komunalne usluge
3. suzdržavati se od radnji kojima bi se nanosila šteta Isporučitelju usluge, odnosno komunalnoj infrastrukturi.
4. pravovremeno dostaviti/dati nalog za isporuku robe i/ili tereta Isporučitelju s točnom količinom i vrstom robe, nazivom Korisnika i adresom isporuke te vremenom isporuke robe i/ili tereta korisniku,
5. platiti Isporučitelju cijenu za pružene komunalne usluge i javna davanja koja se plaćaju uz komunalnu uslugu ili u vezi s komunalnom uslugom.
6. **NAČIN MJERENJA, OBRAČUNA I PLAĆANJA ISPORUČENE KOMUNALNE USLUGE**

**Članak 12.**

1. Cijenu, način obračuna i način plaćanja komunalne usluge određuje Isporučitelj komunalne usluge posebnim cjenikom na način propisan Zakonom, posebnim propisima i ovim Općim uvjetima.
2. Cijene komunalne usluge utvrđuju se tako da osiguravaju postupnost povrata sredstava uloženih u građenje i troškova održavanja komunalne infrastrukture te da omogućavaju obavljanje komunalne djelatnosti, vodeći računa o tome da one budu socijalno prihvatljive za stanovništvo te poštujući zaštitu prava potrošača u skladu s posebnim propisima.
3. Prilikom određivanja cijene komunalne usluge uzimaju se u obzir:
	1. izdaci potrebni za osiguranje dostupnosti komunalne usluge te
	2. izdaci potrebni za upravljanje i održavanje komunalne infrastrukture koja se koristi za obavljanje uslužne komunalne djelatnosti.
4. Prilikom određivanja cijene komunalne usluge uzimaju se u obzir, primjerice:
	1. vrsta robe i/ili tereta koji se prevozi prema kilogramima,
	2. vrsti ambalaže/pakiranja (npr. paketi, gajbe),
	3. obujam ukoliko se radi o specifičnoj robi,
	4. razdoblje u kojem se obavlja prijevoz,
	5. trajanje prijevoza,
	6. vrsta vozila koja služi za isporuku komunalne usluge
	7. korištenje drugih usluga Isporučitelja vezanih uz prijevoz robe i/ili tereta.

**Članak 13.**

1. Cijena komunalne usluge plaća se Isporučitelju usluge za isporučenu uslugu na temelju ispostavljenog računa.
2. Obveznik plaćanja cijene komunalne usluge je Korisnik usluge.
3. Korisnik plaća uslugu na blagajni Isporučitelja u Pretovarnoj zoni i/ili u sjedištu Isporučitelja ili uplatom na transakciji račun Isporučitelja do roka dospijeća naznačenog u računu.
4. Ukoliko Korisnik usluge ne podmiri obveze u utvrđenom roku sukladno računu, Isporučitelj može upozoriti Korisnika na neizvršenu uslugu plaćanja slanjem opomene.
5. Uslugu prijevoza mogu koristiti isključivo Korisnici koji su podmirili sve dospjele obveze prema Isporučitelju.

**Članak 14.**

1. Isporučitelj komunalne usluge dužan je za cjenik komunalne usluge i za svaku njegovu izmjenu ili dopunu pribaviti prethodnu suglasnost gradonačelnika Grada Dubrovnika.
2. Isporučitelj je dužan cjenik komunalne usluge objaviti na svojoj oglasnoj ploči i na svojim mrežnim stranicama te se pridržavati cjenika komunalnih usluga.
3. **NADZOR NAD PROVEDBOM OPĆIH UVJETA**

**Članak 15.**

1. Nadzor nad primjenom ovih Općih uvjeta obavlja ovlaštena osoba Isporučitelja.
2. Isporučitelj komunalne usluge dužan je osigurati javnost svojeg rada te omogućiti korisnicima komunalne usluge pristup informacijama važnim za isporuku komunalnih usluga i njihovo sudjelovanje u donošenju odluka u komunalnom gospodarstvu.
3. Korisnik je ovlašten podnijeti Isporučitelju prigovor na pruženu uslugu u poslovnim prostorijama Isporučitelja, putem pošte i elektroničke pošte, kao i putem drugih sredstava mrežne komunikacije koja omogućuju pohranu vremena i sadržaja komunikacije na trajnom mediju.
4. Isporučitelj je dužan odgovoriti na prigovor Korisnika iz prethodnog stavka ovog članka u roku od 15 (slovima: petnaest) dana od dana zaprimanja prigovora Korisnika.
5. Nakon primitka odgovora na pisani prigovor iz prethodnog stavka ovog članka, odnosno po isteku roka za dostavu odgovora Isporučitelja na pisani prigovor, u slučaju ako Isporučitelj Korisniku ne dostavi odgovor na pisani prigovor u roku iz prethodnog stavka ovog članka, Korisnik može podnijeti reklamaciju Povjerenstvu za zaštitu potrošača osnovanom kod Isporučitelja. Korisnik je reklamaciju ovlašten podnijeti osobno u poslovnim prostorijama Društva, putem pošte i elektroničke pošte.

**Članak 16.**

Inspekcijski nadzor nad provedbom odredaba Zakona o komunalnom gospodarstvu kojima se uređuju opći uvjeti isporuke i cijene komunalnih usluga obavljaju tržišni inspektori središnjeg tijela državne uprave za poslove gospodarstva.

1. **ZAVRŠNE ODREDBE**

**Članak 17.**

Ovi Opći uvjeti objavit će se u Službenom glasniku Grada Dubrovnika, na mrežnim stranicama Grada Dubrovnika te na oglasnoj ploči i na mrežnim stranicama trgovačkog društva SANITAT DUBROVNIK d.o.o. kao Isporučitelja.

**Članak 18.**

Ovi Opći uvjeti stupaju na snagu osmog dana od dana objave u Službenom glasniku Grada Dubrovnika.

SANITAT DUBROVNIK d.o.o.

članica Uprave

**Klaudia Barčot**

----------------------

**69**

Na temelju članka 30. stavka 2. Zakona o komunalnom gospodarstvu („Narodne novine“, broj 68/18 i 110/18) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**O D L U K U**

**o davanju suglasnosti na Opće uvjete isporuke komunalne usluge parkiranja**

**na uređenim javnim površinama na području Grada Dubrovnika**

Članak 1.

Daje se prethodna suglasnost na Opće uvjete isporuke komunalne usluge parkiranja na uređenim javnim površinama na području Grada Dubrovnika trgovačkog društva Sanitat Dubrovnik d.o.o. za komunalne djelatnosti, Ulica Marka Marojice 5, Dubrovnik, OIB 99080716453.

 Članak 2.

Opći uvjeti isporuke komunalne usluge parkiranja na uređenim javnim površinama na području Grada Dubrovnika nalaze se u privitku ove Odluke i čine njezin sastavni dio.

Članak 3.

Opći uvjeti objavit će se u „Službenom glasniku Grada Dubrovnika“, na mrežnim stranicama Grada Dubrovnika te na oglasnoj ploči i na mrežnim stranicama Isporučitelja usluge.

Članak 4.

Ova odluka stupa na snagu osmog dana od dana objave u „Službenom glasniku Grada Dubrovnika“.

KLASA: 363-01/23-09/18

URBROJ: 2117-1-09-23-03

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

Na temelju odredaba članaka 30. Zakona o komunalnom gospodarstvu („Narodne novine“, br. 68/18, 110/18, 32/20. - dalje u tekstu: Zakon), uz prethodno pribavljenu suglasnost Gradskog vijeća Grada Dubrovnika, KLASA: 363-01/23-09/18, URBROJ: 2117-1-09-23-03, od 8. svibnja 2023. godine, trgovačko društvo SANITAT DUBROVNIK d.o.o., Dubrovnik, Marka Marojice 5, OIB: 99080716453 (dalje u tekstu: Društvo), zastupano po članici uprave Klaudiji Barčot, dana \_\_.\_\_. 2023. godine, donosi sljedeće

**OPĆE UVJETE**

**isporuke komunalne usluge parkiranja**

**na uređenim javnim površinama na području Grada Dubrovnika**

**I. OPĆE ODREDBE**

**Članak 1.**

Ovim Općim uvjetima isporuke komunalne usluge parkiranja na uređenim javnim površinama na području Grada Dubrovnika (u daljnjem tekstu: Opći uvjeti) uređuju se:

* uvjeti pružanja odnosno korištenja komunalne usluge parkiranja na uređenim javnim površinama na području Grada Dubrovnika (u daljnjem tekstu: usluga),
* međusobna prava i obveze isporučitelja usluge i korisnika usluge te
* način mjerenja, obračuna i plaćanja isporučene usluge.

**Članak 2.**

Isporučitelj usluge je trgovačko društvo SANITAT DUBROVNIK d.o.o., Dubrovnik, Marka Marojice 5, OIB: 99080716453 (dalje u tekstu: Društvo), u skladu s odredbama ovih Općih uvjeta te pozitivnim zakonskim i podzakonskim propisima te odlukama Grada Dubrovnika.

**II. POJMOVI**

**Članak 3.**

Pojedini pojmovi, u smislu ovih Općih uvjeta, imaju sljedeće značenje:

1. „*usluga parkiranja na uređenim javnim površinama*“ je uslužna komunalna djelatnost koju obavlja Isporučitelj usluge, a koja podrazumijeva upravljanje tim površinama, njihovo održavanje, naplatu i kontrolu naplate parkiranja i drugih poslova s tim u vezi te obavljanje nadzora i premještanje parkiranih vozila na površinama javne namjene sukladno posebnim propisima.
2. *„javno parkiralište“* je uređena javna površina koja se koristi za parkiranje motornih vozila i/ili drugih cestovnih vozila s pripadajućom opremom koja je uređena i propisno označena kao ulično ili izvanulično parkiralište na kojem je uvedena naplata parkiranja i koja je označena odgovarajućom prometnom signalizacijom, informacijom o parkirališnoj zoni, cijenama parkiranja ovisno o vremenu parkiranja kao i načinu plaćanja parkiranja. Javno parkiralište u smislu ovih Općih uvjeta uključuje javne površine, nerazvrstane ceste i druge površina javne namjene za parkiranje vozila;
3. *„parkirališno mjesto“* je dio javnog parkirališta namijenjen parkiranju jednog vozila i označeno odgovarajućom prometnom signalizacijom;
4. *„rezervirano parkirališno mjesto“* je parkirališno mjesto što ga je odobrilo gradsko upravno tijelo nadležno za promet i namijenjeno određenom korisniku te označeno odgovarajućom prometnom signalizacijom;
5. *„parkirališna zona“* je dio javnog parkirališta na kojoj je uvedena naplata u određenom dijelu Grada Dubrovnika;
6. *„vozilo“* je osobni automobil odnosno motorno vozilo namijenjeno za prijevoz osoba koje osim sjedala za vozača ima najviše osam sjedala;
7. *„korisnik usluge“* (u daljnjem tekstu: „korisnik“) je osoba za koju je člankom 4. ovih Općih uvjeta određeno da se smatra korisnikom;
8. *„Isporučitelj usluge“* je trgovačko društvo koje obavlja komunalne djelatnosti na temelju odluke o povjeravanju obavljanja komunalne djelatnosti usluge parkiranja koju donosi predstavničko tijelo Grada Dubrovnika sukladno propisima o komunalnom gospodarstvu.

**Članak 4.**

*„Korisnikom usluge za vozila u vlasništvu fizičke osobe“* smatra se fizička osoba - vlasnik vozila koji je evidentiran u odgovarajućim evidencijama Ministarstva unutarnjih poslova Republike Hrvatske, prema registarskoj oznaci parkiranog vozila, a za vozila koja nisu evidentirana vlasnik vozila utvrđuje se na drugi način.

*„Korisnikom usluge za vozila u vlasništvu pravne osobe ili fizičke osobe-obrtnika ili fizičke osobe koja obavlja registriranu samostalnu djelatnost“* smatra se pravna osoba ili fizička osoba-obrtnik ili fizička osoba koja obavlja registriranu samostalnu djelatnost koja je vlasnik parkiranog vozila ili primatelj leasinga kojemu je vozilo prepušteno na korištenje na temelju pravnog posla - leasinga, evidentiran prema registarskoj oznaci vozila u odgovarajućim evidencijama Ministarstva unutarnjih poslova Republike Hrvatske, neovisno o osnovi temeljem koje je vozilo dano na korištenje.

Ukoliko korisnik usluge iz stavka 1) i 2) ovoga članka evidentiran kao takav u odgovarajućim evidencijama Ministarstva unutarnjih poslova Republike Hrvatske prema registarskoj oznaci parkiranog vozila, posjeduje valjanu ispravu (*npr. kupoprodajni ugovor ili darovni ugovor ili* *prodajni račun*) ovjerenu od strane javnog bilježnika odnosno temeljem koje je pravo vlasništva vozila prenio na treću osobu, a koju ispravu novi vlasnik vozila nije, sukladno obvezi iz članka 250. stavka 3. Zakona o sigurnosti prometa na cestama, u roku od 15 (slovima: petnaest) dana od dana stjecanja vozila dostavio Ministarstvu unutarnjih poslova Republike Hrvatske radi registracije vozila na svoje ime, istu je dužan dostaviti Isporučitelju usluge najkasnije u roku od 15 (slovima: petnaest) dana od dana dospijeća računa iz članka 24. stavka 2. ovih Općih uvjeta.

U slučaju dostave Isporučitelju usluge valjane isprave iz stavka 3. ovog članka u propisanom roku, korisnikom usluge, od datuma stjecanja vozila naznačenog u dostavljenoj ispravi, smatra se stjecatelj - novi vlasnik vozila iz predmetne isprave.

U slučaju da po primitku isprave iz stavka 3. ovog članka Isporučitelj usluge ocijeni kako postoji osnovana sumnja u vjerodostojnost te isprave, isti je ovlašten postupak radi naplate dospjelih neplaćenih tražbina s osnova korištenja usluge parkiranja na javnim parkiralištima Grada Dubrovnika pred nadležnim tijelom pokrenuti protiv vlasnika vozila koji je kao takav evidentiran u odgovarajućim evidencijama Ministarstva unutarnjih poslova Republike Hrvatske, prema registarskoj oznaci parkiranog vozila.

U slučaju vozila inozemne registarske oznake, za vozila koja nisu evidentirana ili se vode u evidencijama drugih tijela izvan Republike Hrvatske, vlasnik vozila utvrđuje se od tih nadležnih tijela, izravno od Isporučitelja usluge ili putem ovlaštenih posrednika, u svrhu ostvarenja naplate potraživanja po ovim Općim uvjetima.

**III. UVJETI PRUŽANJA ODNOSNO KORIŠTENJA USLUGE I MEĐUSOBNA PRAVA I OBVEZE ISPORUČITELJA I KORISNIKA USLUGE**

**Članak 5.**

Javna parkirališta mogu biti stalna ili privremena, ulična ili izvanulična.

Stalna javna parkirališta su parkirališta na kojima se parkiranje naplaćuje tijekom cijele kalendarske godine.

Privremena javna parkirališta na kojima se parkiranje naplaćuje tijekom privremene regulacije prometa, organizacije prigodnih manifestacija, priredbi i slično.

Ulična parkirališta su parkirališta posebno označena propisanom horizontalnom ili vertikalnom signalizacijom na kolniku i nogostupu na nerazvrstanim cestama u skladu s propisima o sigurnosti prometa te tehničkom dokumentacijom.

Izvanulična javna parkirališta su parkirališta koja se nalaze izvan kolnika, a označena su propisanom vertikalnom ili horizontalnom signalizacijom u skladu s ovim Općim uvjetima te primjenjivim propisima.

Javno parkiralište može biti uređeno kao otvoreno ili zatvoreno javno parkiralište.

Otvoreno javno parkiralište je parkiralište bez automatske ili poluautomatske kontrole ulaza i izlaza.

Zatvoreno javno parkiralište je parkiralište sa automatskom ili poluautomatskom kontrolom ulaza i izlaza odnosno kontrolom ulaza i izlaza putem ovlaštene osobe Isporučitelja komunalne usluge.

**Članak 6.**

Parkiranje na javnom parkiralištu s naplatom može biti s ograničenim ili neograničenim vremenom trajanja parkiranja.

**Članak 7.**

Javna parkirališta moraju imati oznaku:

* parkirališne zone,
* dopuštenog trajanja parkiranja,
* vremena naplate parkiranja,
* visine naknade za parkiranje i
* načina naplate parkiranja.

Javna parkirališta s naplatom moraju biti označena prometnom signalizacijom u skladu s propisima o sigurnosti prometa na cestama i s važećim podzakonskim propisom kojim se propisuje namjena, vrsta, značenje, oblik, boja, dimenzije, karakteristike i postavljanje prometnih znakova, signalizacije i opreme na cestama, koje se koriste za cestovni promet. Ako to zakonom nije drugačije propisano parkirališno mjesto na javnim parkiralištima označava se bijelom horizontalnom signalizacijom.

**Članak 8.**

Javna parkirališta s naplatom razvrstavaju se u 5 (pet) parkirališnih zona.

Oznaka za:

* zonu 0. je crvene boje,
* zonu 1. je ljubičaste boje,
* zonu 2. je zelene boje,
* zonu 3. je žute boje,
* zonu 4. je plave boje.

**Članak 9.**

**Zona 0. (crvena) – 708200** obuhvaća sljedeće područje:

|  |  |
| --- | --- |
| *izvanulična parkirališta:* | Iza Grada (parkiralište Pile); |
| *ulična parkirališta:* | Ulica Branitelja Dubrovnika (južna strana na dijelu od k.br 19 do k.br 23). |

**Zona 1. (ljubičasta) – 708201 (poslovna zona)** obuhvaća sljedeće područje:

|  |  |
| --- | --- |
| *izvanulična parkirališta:* | - |
| *ulična parkirališta:* | Dr Ante Starčevića, (sjeverna strana od k.br. 16 do k.br 20 i južna strana od k.br 7 do k.br 11), Vukovarska (parkiralište nasuprot k.br 14, te južna strana ulice na dijelu od k.br 17 do k.br. 21), Vukovarska spojna (zapadna strana od spoja s ulicom Dr. Ante Starčevića do k.br 15 i istočna strana ulice na dijelu od spoja s ulicom Dr. Ante Starčevića do spoja s Vukovarskom ulicom), Obala Stjepana Radića (sjeverna strana parking prostor kod k.br. 21, te dio ulice kod k.br. 26, južna strana ulice od k.br 26 do k.br 36 te parkiralište nasuprot Jadrolinije), Nikole Tesle (parking uz robnu kuću Minčeta od spojne ceste iza zgrade Grawe do spoja s ulicom Ante Starčevića) |

**Zona 2. (zelena) – 708202** obuhvaća sljedeće područje:

|  |  |
| --- | --- |
| *izvanulična parkirališta:* | Tenis-Tabor, Kolorina, ispod tvrđave Minčeta, Žičara-gornji plato i Žičara-donji plato. |
| *ulična parkirališta**:* | Ulica Branitelja Dubrovnika (sjeverna strana od raskrižja Dom zdravlja do k.br. 2 ) Zagrebačka (sjeverna strana dio od k.br 4 do Strme ulice, od k.br. 28 dok.br 34, te dio od k.br. 38A do k.br 50), Marija Perića (parking na sjevernoj strani spoj s Zagrebačkom ulicom, te parking na južnoj strani od spoja s Zagrebačkom ulicom do k.br 2), Petra Krešimira IV (sjeverna strana od k.br 9 do k.br 11, od k.br 17 do k.br 55, odnosno do spoja s ulicom Dubrovačkog odreda, te dio ulice od k.br 42 do autobusnog stajališta na Viktoriji), Frana Supila (sjeverna strana parking uz zgradu Gimnazije, te dio od k.br 9 do k.br 15, od Župske ulice do k.br 41, i od k.br 47 do k.br 55, južna strana ulice dio od k.br 1 do k.br 3, dio od k.br 11 do k.br 15 i dio od k.br 19 do k.br 21), Vlaha Bukovca (parkiralište kod crkve), Iza Grada (sjeverna strana ulice dio od ulaza Ploče do autobusne stanice prije parkinga Žičara, te od parkinga Žičara do spojne ceste Zagrebačka - Iza grada, i južna strana ulice dio ulaza u parking Žičara pa do ulaza u parking Tenis), Don Frana Bulića (sjeverna i južna strana kod k.br 4, te istočna strana kod ulaza u park Gradac). |

1. **Zona 3. (žuta) - 708203** obuhvaća sljedeće područje:

|  |  |
| --- | --- |
| *izvanulična parkirališta:* | parkiralište uz Šetalište Kralja Zvonimira, parkiralište uz ulicu Iva Dulčića kod k.br 12, parkiralište uz dječje igralište u ulici Josipa Kosora, parkiralište ispod igrališta na Montovjerni, parkiralište ispod nadvožnjaka na Splitskom putu, novo parkiralište u ulici generala Janka Bobetka (između Čilipske i Rožatske ulice), parkiralište uz zgradu "Solidarnosti" na dijelu između k.br 29 i k.br 33 ulice Iva Vojnovića i dijelu između k.br 2 i k.br 4 ulice Josipa Kosora, parkiralište kod područne škole Montovjerna, parkiralište uz nogometno igralište Lapad na dijelu nasuprot k.br 3 i k.br 5 ulice Ivana Meštrovića), parkiralište između ulice Kneza Domagoja i Eugena Kumičića |
| *ulična parkirališta:* | Nikole Tesle sjeverna strana od k.br 3 do k.br 14 i južna strana od k.br 10 do k.br 14), Obala Pape Ivana Pavla Drugog (južna strana od k.br 9 do k.br 15), Andrije Hebranga (sjeverna strana dio uz k.br 118, te dio 50 m sjeverno od spoja s ulicom Ivana Gorana Kovačića pa do k.br 130, južna strana 30 m zapadno od spoja s Pridvorskom ulicom pa do k.br 5, parkiralište nasuprot spoja sa Sinjskom ulicom, parkiralište uz k.br 53 i 53a, i parkiralište iznad OŠ Gruž), Kralja Tomislava (sjeverna i južna strana na potezu od k.br 2 do k.br 11, Iva Vojnovića (sjeverna strana od Kotorske ulice do k.br 26 i od spoja s ulicom Marka Marojice do k.br 74, južna strana od Kotorske do k.br 11a, od k.br 23 do k.br 83), Pera Čingrije (južna strana od spoja s ulicom Lieicheinsteinov put od k.br 3), Vladimira Nazora (južna strana kod k.br 1), Između tri crkve, Uz Batalu (južni dio od k.br 1 do k.br 25 i od k.br 28 do k.br 34), Miljenka Bratoša (južna strana od spoja s Ivana Zajca do k.br 3 i od k.br 5 do spoja s ulicom Kneza Domagoja), Žrtava s Dakse (sjeverna strana od k.br 22 do zgrade „Ingra“), Masarykov put (zapadna strana od Šetališta kralja Zvonimira do ulice Žrtava s Dakse), Kneza Branimira (južna strana od k.br. 33 do k.br. 51), Bana Jelačića (južna strana od k.br 7 do 9, te od k.br 55 do 59), Od Svetog Mihajla (parking kod k.br 37a), Lapadska obala (južna strana od k.br 4. do k.br 6), Iva Dulčića (između k.br 136 i k.br 140), Vatroslava Lisinskog (južna strana od k.br 2 do k.br 6), Ivana Zajca (istočna strana od spoja s Lapadskom obalom do k.br 4), Put od Republike (zapadna strana od spoja s Vukovarskom ulicom pa u dužini od 40 metara južno), Mihajla Hamzića (sjeverna strana od k.br 3 do k.br 9) i Kardinala Stepinca (južna strana od k.br 27 do k.br 3), Ulica branitelja Dubrovnika (sjeverna strana od raskrižja Dom zdravlja do k.br.2), ulica Liechtensteinov put ispred k.br. 3., ulica dr. Ante Šercera od raskrižja s ulicom Antun Kazali do raskrižja s ulicom fra Filipa Grabovca, te ulica Obala Ante Starčevića u naselju Zaton. |

1. **Zona 4. (plava)** obuhvaća sljedeće područje:

|  |  |
| --- | --- |
| *izvanulična parkirališta:* | Gradac |
| *ulična parkirališta:* | -  |

**IV. UGOVOR O ISPORUCI USLUGE**

**Članak 10.**

U slučaju da ovim Općim uvjetima nije drugačije određeno, parkiranjem vozila na javnom parkiralištu korisnik javnog parkirališta sklapa s Isporučiteljem usluge *Ugovor o isporuci komunalne usluge parkiranja*, prihvaćajući ove Opće uvjete.

**Članak 11.**

Ugovorom iz članka 10. ovih Općih uvjeta isključeno je čuvanje vozila te odgovornost za nestanak, uništenje, oštećenje ili krađu vozila, osim ako zakonom ili drugim propisom nije drugačije propisano.

**V. NAČIN MJERENJA, OBRAČUNA I PLAĆANJA ISPORUČENE USLUGE PARKIRANJA**

**Članak 12.**

Parkiranje na javnom parkiralištu s naplatom može biti s ograničenim ili neograničenim vremenom trajanja parkiranja.

**Članak 13.**

Parkiranjem na javnom parkiralištu s naplatom korisnik i Isporučitelj usluge sklapaju Ugovor o isporuci komunalne usluge parkiranja u trajanju od jednog sata.

Iznimno od stavka 1. ovoga članka, korisnik može sklopiti s Isporučiteljem usluge Ugovor o isporuci komunalne usluge parkiranja korištenjem jednoga parkirališnog mjesta u trajanju duljem od jednog sata.

**Članak 14.**

Korisnik je dužan koristiti javno parkiralište na način da vozilo parkira unutar označenog parkirališnog mjesta. U slučaju da korisnik parkira vozilo na način da zauzme 2 (slovima: dva) ili više parkirališna mjesta, isti je dužan kupiti dvije ili više parkirnih karata, ovisno o broju mjesta koja je korisnik zauzeo.

1. ***Parkirališna karta***

**Članak 15.**

Za korištenje javnih parkirališta korisnik mora imati valjanu parkirališnu kartu.

Valjana parkirališna karta je ona karta koja je plaćena za:

* + - 1. parkirališnu zonu u kojoj se koristi usluga parkiranja;
			2. vrijeme korištenja parkiranja, odnosno za razdoblje na koje je sklopljen *Ugovor o isporuci komunalne usluge parkiranja*;
			3. vozilo registarske oznake koja je ispisana na karti, kada se karta kupuje za određeno vozilo.

Za parkiranje na javnim parkiralištima plaća se naknada:

* u zoni 0. svakim danom od 0:00 do 24:00 sata;
* u zoni 1. (poslovna zona) svakim danom od 06:00 do 22:00 sata;
* u zoni 2. svakim danom od 06:00 do 02:00 sata, a na izvanuličnom parkiralištu Žičara-donji plato svakim danom od 00:00-24:00 sata;
* u zoni 3. svakim danom od 06:00 do 22:00 sata;
* u zoni 4. svakim danom od 00:00 do 24:00 sata.

Za parkiranje:

* u zoni 0. na izvanuličnom parkiralištu: Iza Grada (parkiralište Pile),
* u zoni 2. na izvanuličnom parkiralištu: Žičara – donji plato,

moguće je plaćanje isključivo putem web platforme – *prepaidom* (članak 18. stavak 2. podtočka 4. ovih Općih uvjeta).

Korištenje Zone 1. (poslovne zone), moguće je:

* radnim danom od 6:00 do 16:00 sati
* subotom od 6:00 do 12:00 sati,

uz vremensko ograničenje trajanja parkiranja na najviše 120 minuta.

Korištenje Zone 1. (poslovne zone) moguće je:

* radnim danom od 16:00 do 22:00 sata,
* subotom od 12:00 do 22:00 sata,
* nedjeljom od 6:00 do 22:00 sata

bez vremenskog ograničenja trajanja.

**Članak 16.**

Parkirališna karta se može izdati u materijaliziranom i nematerijaliziranom obliku.

Materijalizirana karta izdaje se na papiru ili drugom odgovarajućem mediju.

Nematerijalizirana karta izdaje se kao potvrda u elektroničkom obliku.

Izgled i sadržaj parkirališnih karata za parkiranje na javnim parkiralištima određuje Isporučitelj usluge uz suglasnost gradskoga upravnog odjela nadležnog za promet.

1. ***Vrste parkirališnih karata***

**Članak 17.**

Parkirališna karta izdaje se kao:

* satna,
* višesatna,
* dnevna,
* tjedna,
* mjesečna i
* godišnja karta za određenu parkirališnu zonu.

***Satna karta***

**Članak 18.**

Satna karta je potvrda sklapanja *Ugovora o isporuci komunalne usluge* *parkiranja* u trajanju korištenja usluge parkiranja od jednog sata.

Korisnik javnog parkirališta može kupiti satnu kartu:

* na parkirališnom automatu,
* mobilnim telefonom (m-parking) sukladno pravilima i ograničenjima mobilnih teleoperatera,
* mobilnim telefonom (mobilne/web aplikacije),
* putem web platforme (*prepaid*),
* na ovlaštenim prodajnim mjestima,
* na blagajni Isporučitelja usluge.

***Višesatna karta***

**Članak 19.**

Pod višesatnom kartom u punom trajanju podrazumijeva se karta koja važi od trenutka izdavanja naloga za plaćanje od strane ovlaštene osobe Isporučitelja usluge do tog istog vremena u sljedećem danu, sukladno cjeniku koji donosi Isporučitelj usluge, osim ukoliko je korisnik javnog parkirališta po preuzimanju naloga za izdavanje višesatne karte u punom trajanju izdanog od ovlaštene osobe Isporučitelja usluge ne zamijeni za zamjensku višesatnu kartu čiji iznos obuhvaća stvarno korišteno vrijeme usluge parkiranja (*umnožak cijene satne karte parkiranja u određenoj zoni i sati od izdavanja višesatne karte do plaćanja iste*) uvećan za fiksni iznos naknade propisane Cjenikom Isporučitelja usluge na ime troškova rada ovlaštene osobe Isporučitelja usluge na terenu (materijalni trošak izdavanja karte, trošak obrade podataka i ostali troškovi).

Budući da Isporučitelj usluge ima pravo potraživati isplatu cijene usluge za vrijeme koje je usluga korištena, ukoliko je vozilo korisnika parkirano i nakon isteka vremena iz stavka 1. ovoga članka te nije plaćena usluga, istome se pored već izdane višesatne karte izdaje i nova višesatna karta koja važi od trenutka isteka ranije pune višesatne karte do tog istog vremena u sljedećem danu, sukladno Cjeniku Isporučitelja usluge.

U slučaju iz stavka 2. ovoga članka korisnik usluge mora platiti raniju punu višesatnu kartu, a kasniju višesatnu kartu ima pravo zamijeni za zamjensku višesatnu kartu čiji iznos obuhvaća stvarno korišteno vrijeme usluge parkiranja u zadnjem danu korištenja parkinga (umnožak cijene satne karte parkiranja u određenoj zoni i sati od izdavanja zadnje višesatne karte do plaćanja iste) uvećan za fiksni iznos naknade propisane Cjenikom Isporučitelja usluge na ime troškova rada ovlaštene osobe Isporučitelja usluge na terenu (materijalni trošak izdavanja karte, trošak obrade podataka i ostali troškovi).

Višesatna karta u punom trajanju iz stavka 1. - 3. ovoga članka, za razliku od zamjenske višesatne karte, ne uvećava se za fiksni iznos naknade propisane Cjenikom Isporučitelja usluge na ime troškova rada ovlaštene osobe Isporučitelja usluge na terenu (materijalni trošak izdavanja karte, trošak obrade podataka i ostali troškovi) niti je taj iznos obuhvaćen cijenama višesatna karte u punom trajanju sukladno Cjeniku koji donosi Isporučitelj usluge.

Korisnik mogućnost iz stavka 1. ovoga članka može ostvariti putem mobilne/web aplikacije, na ovlaštenim prodajnim mjestima i/ili na blagajni Isporučitelja usluge.

Odredbe ovoga članka na odgovarajući način primjenjuju se i u slučaju okolnosti iz članka 14. ovih Općih uvjeta na način da se višesatna karta izdaje za svako od parkirališnih mjesta koja su zauzeta, a za koje nije kupljena parkirna karta.

***Dnevna karta***

**Članak 20.**

Dnevna karta vrijedi od trenutka kupnje do istog vremena sljedećeg dana sukladno cjeniku koji donosi Isporučitelj usluge.

Korisnik javnog parkirališta može kupiti dnevnu kartu:

* na parkirališnom automatu,
* putem mobilne/web aplikacije,
* na ovlaštenim prodajnim mjestima,
* na blagajni Isporučitelja usluge.

***Tjedna, mjesečna i godišnja karta***

**Članak 21.**

Tjedne, mjesečne i godišnje karte predstavljaju potvrde sklapanja *Ugovora o isporuci komunalne usluge* *parkiranja* u određenom vremenu trajanja korištenja usluge parkiranja koji može biti tjedni, mjesečni ili godišnji.

Tjedna, mjesečna i godišnja karta vrijede od trenutka kupnje i završavaju:

* protekom istog vremena koje odgovara vremenu kupnje nakon sedam dana u slučaju tjedne karte, odnosno
* protekom istog vremena koje odgovara vremenu kupnje sljedećeg mjeseca odnosno godine koji po svom broju odgovara danu kada je karta kupljena u slučaju mjesečne odnosno godišnje karte.

Korisnik javnog parkirališta može kupiti tjednu kartu:

* na parkirališnom automatu,
* putem mobilne/web aplikacije
* na ovlaštenim prodajnim mjestima,
* na blagajni Isporučitelja usluge.

Korisnik javnog parkirališta može kupiti mjesečnu kartu:

* putem mobilne/web aplikacije
* na ovlaštenim prodajnim mjestima,
* na blagajni Isporučitelja usluge.

Korisnik javnog parkirališta može kupiti godišnju kartu:

* putem mobilne/web aplikacije
* na ovlaštenim prodajnim mjestima,
* na blagajni Isporučitelja usluge.
1. ***Načini kupnje parkirališnih karata***

**Članak 22.**

Kupnja parkirališne karte **na parkirališnom automatu** podrazumijeva izdavanje elektronske karte u nematerijaliziranom obliku i računa za istu.

Kupnja parkirališne karte **mobilnim telefonom** (m-parking) obavlja se elektronički. Za plaćeno parkiranje koje je prihvaćeno i evidentirano u informacijskom sustavu Isporučitelja usluge ne izdaje se tiskana parkirališna karta, nego korisnik zaprima SMS potvrdu o plaćenoj parkirališnoj karti. Broj na koji je potrebno poslati SMS poruku, u tekstu koje je potrebno navesti registracijski broj korisnikovog vozila, mora jasno biti istaknut na vertikalnoj parkirališnoj signalizaciji. Broj na koji je potrebno poslati SMS poruku određen je po zoni parkiranja i naveden u svaku pojedinu zonu u članku 9. ovih Općih uvjeta.

Kupnja parkirališne karte **mobilnim telefonom** (mobilnom/web aplikacijom) obavlja se elektronički. Podrazumijeva plaćanje cijene putem aplikacije na mobitelu te korisnik po uplati prima obavijest da je plaćanje prihvaćeno.

Kupnja parkirališne karte putem **web platforme (*prepaid*)** obavlja se elektronički. Podrazumijeva plaćanje cijene uplatom putem Internet aplikacije prije početka korištenja usluge parkiranja te korisnik po uplati prima obavijest da je plaćanje prihvaćeno.

Kupnja parkirališne karte **na ovlaštenim prodajnim mjestima** podrazumijeva istodobno plaćanje i preuzimanje parkirališne karte u nematerijaliziranom obliku i računa za istu.

Kupnja parkirališne karte **na blagajni Isporučitelja usluge** podrazumijeva istodobno plaćanje i preuzimanje parkirališne karte u materijaliziranom obliku.

Iznimno od prethodnog stavka ovoga članka na privremenim javnim parkiralištima korisnik parkirališta može kupiti parkirališnu kartu od osobe koju ovlasti Isporučitelj usluge.

Na zatvorenom javnom parkiralištu s automatskom ili poluautomatskom kontrolom ulaza i izlaza odnosno kontrolom ulaza i izlaza putem ovlaštene osobe Isporučitelja komunalne usluge, kupnja karte podrazumijeva plaćanje parkirališne karte (koja je preuzeta prilikom ulaska na zatvoreno javno parkiralište) neposredno prije izlaska s takvog parkirališta i to putem parkirnog automata ili putem ovlaštene osobe Isporučitelja usluga.

1. ***Vrijeme i obveza kupnje i isticanja parkirališne karte***

**Članak 23.**

Korisnik javnog parkirališta dužan je u roku od 10 (slovima: deset) minuta od parkiranja vozila kupiti parkirališnu kartu u nematerijaliziranom obliku odnosno parkirališnu kartu u materijaliziranom obliku istaknuti na vozilu tako da Isporučitelj usluge može provjeriti njezinu valjanost u skladu sa člankom 15. stavak 2. ovih Općih uvjeta.

Ako korisnik javnog parkirališta ne kupi parkirališnu kartu u nematerijaliziranom obliku odnosno ne istakne parkirališnu kartu u materijaliziranom obliku u roku iz stavka 1. ovog članka ili je istakne tako da se ne može provjeriti njezina valjanost, smatrat će se da nema valjanu parkirališnu kartu.

Ako korisnik javnog parkirališta nema valjanu parkirališnu kartu, smatrat će se da je preuzeo višesatnu parkirališnu kartu u punom trajanju.

Ako korisnik javnog parkirališta u:

* Zoni 0. (crvena boja) na izvanuličnom parkiralištu (parkiralište Pile)
* Zoni 2. (zelena boja) na izvanuličnom parkiralištu Žičara-donji plato

Izgubi parkirališnu kartu, smatrat će se da je preuzeo višesatnu parkirališnu kartu u punom trajanju sukladno Cjeniku koji donosi Isporučitelj usluge uz odgovarajuću primjenu članka 19. st. 2. i 3. ovih Općih uvjeta.

U slučaju iz stavka 2. ovoga članka, osoba koju ovlasti Isporučitelj usluge ostaviti će višesatnu kartu u punom trajanju s nalogom za plaćanje na vozilu, koju je korisnik dužan platiti u roku od 8 (slovima: osam) dana od dana izdavanja te karte.

Ukoliko korisnik višesatnu kartu u punom trajanju želi zamijeniti za zamjensku višesatnu kartu čiji iznos obuhvaća stvarno korišteno vrijeme usluge parkiranja (*umnožak cijene satne karte parkiranja u određenoj zoni i sati od izdavanja višesatne karte do trenutka plaćanja iste*) uvećan za fiksni iznos naknade na ime troškova rada ovlaštene osobe Isporučitelja usluge na terenu isto je u mogućnosti učiniti plaćanjem putem mobilne/web aplikacije, na ovlaštenim prodajnim mjestima ili blagajni Isporučitelja usluge.

Višesatna karta u punom trajanju s nalogom za plaćanje ostavljena na način iz stavka 5. ovoga članka smatra se uredno dostavljenom i kasnija oštećenja ili uništenja ne utječu na valjanost dostave i ne odgađaju plaćanje.

**Članak 24.**

Višesatnu karta u punom trajanju s nalogom za plaćanje korisnik javnog parkirališta s naplatom dužan je platiti u roku od 8 (slovima: osam) dana od dana izdavanja te karte.

Ako korisnik javnog parkirališta s naplatom ne plati izdanu višesatnu kartu u punom trajanju s nalogom za plaćanje u roku od 8 dana od dana izdavanja te karte, Isporučitelj usluge dostaviti će mu na adresu prebivališta evidentiranu u odgovarajućoj evidenciji Ministarstva unutarnjih poslova račun sa specifikacijom korištene usluge parkiranja zajedno sa opomenom za neplaćanje.

Ako korisnik parkiranja i po primitku računa i opomene iz prethodnog stavka ne podmiri obvezu iz stavka 1. ovog članka u rokovima dospijeća naznačenim u računu, Isporučitelj usluge pokrenut će protiv njega, a u svoje ime i za svoj račun, postupak naplate sukladno propisima.

Odredbe ovoga članka na odgovarajući način primjenjuju se i za slučaj okolnosti iz članka 19. stavak 2. ovoga članka.

**VI. POVLAŠTENA PARKIRALIŠNA KARTA**

**Članak 25.**

Pravo na korištenje javnih parkirališta pod povlaštenim uvjetima (dalje u tekstu: PPK) imaju korisnici koje ostvaruju trajnu vezu s gradom Dubrovnikom, na način da su trajno nastanjeni i/ili registrirani na području grada Dubrovnika i/ili u okruženju koje kontinuirano gravitira gradu Dubrovniku kao administrativnom središtu Dubrovačko-neretvanske županije. Pravo se omogućuje korisnicima u javnom interesu u svrhu kontinuiranog zadovoljavanja potreba od životnog značenja za stanovništvo na području grada Dubrovnika i susjednih jedinica lokalne samouprave glede njihovih prava i obveza vezanih za obiteljske, profesionalne, ekonomske, socijalne, kulturne i druge životne interese. Stoga je neophodno omogućiti korištenje PPK i dostupnost parkirališnih mjesta. Navedeno pravo se po svom sadržaju i značenju ostvaruje sukladno načelima komunalnog gospodarstva i to: zaštite javnog interesa (*zaštita pojedinačnih interesa na način koji nije u suprotnosti i na štetu javnog interesa*), neprofitnosti, supsidijarnosti (*obavljanje komunalne usluge parkiranja osigurava se na razini koja je najbliža korisnicima*); isporuka komunalne usluge parkiranja obavlja se na način i pod uvjetima koji su prilagođeni potrebama lokalne zajednice kroz univerzalnost i jednakost pristupa; u obavljanju ove uslužne komunalne djelatnosti postupa se na učinkovit, ekonomičan i svrhovit način uz najmanje troškove za korisnike (*načelo ekonomičnosti i učinkovitosti*); a obavljanje komunalne usluge obavlja se uz najprihvatljivije uvjete za život i zdravlje korisnika komunalnih usluga te najprihvatljivije uvjete za prostor, okoliš, kulturna dobra i održivi razvitak na način koji ne može štetiti pravima i pravnim interesima korisnika (*načelo sigurnosti*); zaštite ugroženih kategorija građana i prihvatljivosti cijene komunalnih usluga, a što sve predstavlja nezamjenjiv uvjet života i rada u ovoj lokalnoj zajednici kako bi neposredno ostvarile potrebe građana. Isto time daje objektivno i razumno opravdanje odnosno legitiman cilj te razuman omjer između korištenog načina kroz pravo na povlaštenu parkirališnu kartu i cilja koji se omogućavanjem navedenog prava želi postići.

Izgled i sadržaj PPK određuje Isporučitelj usluge parkiranja uz suglasnost upravnog odjela nadležnog za promet.

**Članak 26.**

Pravo na PPK ima fizička osoba koja:

* ima prebivalište odnosno boravište neprekidno dulje od 2 (dvije) godine na području/ima kako je određeno Tablicom u stavku 7. ovoga članka, što dokazuje osobnom iskaznicom ili uvjerenjem Ministarstva unutarnjih poslova o prebivalištu odnosno boravištu sukladno Zakonu o prebivalištu,
* ima vozilo registrirano na svoje ime ili u leasingu, što dokazuje važećom prometnom dozvolom, te čije dimenzije (vozila) ne smiju prelaziti dimenzije obilježenog parkirališnog mjesta.

Pravo na PPK ima osoba s invaliditetom koja:

* ima prebivalište ili boravište na području Grada Dubrovnika, općine Konavle, Župa dubrovačka, Dubrovačko primorje, Ston, Janjina, Trpanj i Mljet, što dokazuje osobnom iskaznicom ili uvjerenjem Ministarstva unutarnjih poslova o prebivalištu odnosno boravištu sukladno Zakonu o prebivalištu,
* ima vozilo registrirano na svoje ime ili u leasingu, što dokazuje važećom prometnom dozvolom, te čije dimenzije (vozila) ne smiju prelaziti dimenzije obilježenog parkirališnog mjesta,
* ima valjani znak pristupačnosti iz čl. 40 Zakona o sigurnosti prometa na cestama i rješenje ovlaštenog tijela o invaliditetu na temelju kojega je znak izdan.

Pravo na PPK ima fizička osoba:

* invalid Domovinskog rata koji imaju prebivalište na području grada Dubrovniku i na području općina: Konavle, Župa dubrovačka, Dubrovačko primorje, Ston, Janjina, Trpanj i Mljet,
* muškarac koji je dobrovoljni darovatelji krvi sa preko 35 (trideset pet) puta darovanom krvi i žena koja je dobrovoljni darovatelji krvi sa preko 25 (dvadeset pet) puta darovanom krvi, a koji imaju prebivalište na području grada Dubrovnika i na području općina Konavle, Župa dubrovačka, Dubrovačko primorje, Ston, Janjina, Trpanj i Mljet.

Osobe iz stavka 2. i 3. ovog članka postojanje uvjeta za izdavanje povlaštene karte dokazuju valjanim ispravama izdanim od strane nadležnog tijela.

Pravo na PPK kartu ima pravna osoba, fizička osoba-obrtnik, fizička osoba registrirana za obavljanje samostalne djelatnosti koja:

* ima sjedište i/ili poslovnu jedinicu koje/a je registrirano/a na području kako je određeno Tablicom u stavku 7. ovoga članka, neprekidno dulje od 2 (dvije) godine, što dokazuje odgovarajućom ispravom.
* ima vozilo registrirano na ime pravne osobe, fizičke osobe-obrtnika, fizičke osobe registrirane za obavljanje samostalne djelatnosti ili u leasingu, što dokazuje važećom prometnom dozvolom, te čije dimenzije (vozila) ne smiju prelaziti dimenzije obilježenog parkirališnog mjesta.

PPK na način iz stavka 5. ovoga članka ne mogu ostvariti:

* pravne i fizičke osobe-obrtnici i fizičke osobe registrirane za obavljanje samostalne djelatnost, koje obavljaju djelatnost car sharinga (zajedničko korištenje električnih automobila) te
* pravne i fizičke osobe-obrtnici i fizičke osobe registrirane za obavljanje samostalne djelatnost koje obavljaju djelatnost javnog prijevoza putnika i tereta u unutarnjem cestovnom prometu (*uključivo autotaksi prijevoza*),

budući da je istima korištenje parkirališnih mjesta moguće na način propisan odredbama članka 30. ovih Općih uvjeta sukladno primjenjivoj odluci Grada Dubrovnika kojom se reguliraju javna parkirališta i/ili drugim odlukama Grada Dubrovnika kojima se regulira zaustavljanje i parkiranje vozila i/ili nije primjenjivo sukladno veličini vozila i dimenzijama obilježenog parkirališnog mjesta.

U **Tablici** je naznačeno pravo i mogućnosti izdavanja i korištenja PPK ovisno o parkirališnim zonama iz ovih Općih uvjeta:

|  |  |  |
| --- | --- | --- |
|  | **Fizičke osobe** | **Pravne osobe, fizičke osobe-obrtnici, fizičke osobe registrirane za obavljanje samostalne djelatnosti** |
| **ZONA** |  |
| **0.** | nema PPK | nema PPK |
| **1.** | * s prebivalištem odnosno boravištem neprekidno dulje od 2 godine na području Zone 1., **za jednu ulicu /parkirno mjesto prema adresi prebivališta odnosno boravišta u Zoni 1.**
 | nema PPK |
| **2.**Izuzev parkirališta Žičara-donji plato i tvrđave Minčeta | * s prebivalištem odnosno boravištem neprekidno dulje od 2 godine na području Zone 2., **za jednu ulicu /parkirno mjesto prema adresi prebivališta odnosno boravišta u Zoni 2.**
 | * koji imaju sjedište odnosno koji su registrirani neprekidno dulje od 2 godine, na području Gradskog kotara Grad i Gradskog kotara Pile, te u dijelu Gradskog kotara Pile – Kono, koji je označen na karti gradskih kotara koja čini sastavni dio ovih Općih uvjeta kao Prilog 1,
* PPK za Zonu 2. ne mogu ostvariti korisnici iz članka 26. stavak 6. ovih Općih uvjeta.
 |
| **3.** | * s prebivalištem odnosno boravištem neprekidno dulje od 2 godine na području Zone 3., **za jednu ulicu /parkirno mjesto prema adresi prebivališta odnosno boravišta u Zoni 3.**
 | * koji imaju sjedište odnosno koji su registrirani neprekidno dulje od 2 godine, na području grada Dubrovnika,

 * PPK za Zonu 3. ne mogu ostvariti korisnici iz članka 26. stavak 6. ovih Općih uvjeta.

  |
| **2. i 3.** | * s prebivalištem odnosno boravištem neprekidno dulje od 2 godine na području grada Dubrovnika
* s prebivalištem odnosno boravištem neprekidno dulje od 2 godine na području obuhvata općina: Konavle, Župa dubrovačka, Dubrovačko primorje, Ston, Janjina, Trpanj, Mljet

 * invalidi Domovinskog rata koji ne spadaju pod odredbe članka 40. ZOSPC-a
* dobrovoljni darovatelji krvi
 | * koji imaju sjedište i/ili imaju poslovne jedinice na području grada Dubrovnika i općina: Konavle, Župa dubrovačka, Dubrovačko primorje, Ston, Janjina, Trpanj, Mljet neprekidno dulje od 2 godine.

PPK za Zonu 2. i 3. ne mogu ostvariti korisnici iz članka 26. stavak 6. ovih Općih uvjeta. |
| **1. 2. i 3.** | * s prebivalištem odnosno boravištem neprekidno dulje od 2 godine na području Zone 1

 * osobe s invaliditetom sukladno članku 40. ZOSPC-a za zone 1., 2. i 3.
 | * koji imaju sjedište na području Grada Dubrovnika i obavljaju djelatnost primarne zdravstvene zaštite i to poslove zdravstvene njege u kući, patronažne posjete, palijativnu skrb i sanitetski prijevoz

  |
| **4.** | * Korisnici PPK za:
* Zonu 1., 2. i 3.
* Zonu 2. i 3.
 | nema PPK |

**Članak 27.**

Osoba koja ima pravo na PPK obvezna je Isporučitelju usluge dati na uvid isprave iz članka 26. ovih Općih uvjeta kojima dokazuje postojanje uvjeta za izdavanje PPK.

Uz zahtjev Isporučitelju usluge kojim se traži izdavanje PPK obvezno se predaju preslike isprava iz stavka 1. ovog članka.

Za PPK uplaćuje se naknada na račun Isporučitelja usluge ili se istodobno kupuje i preuzima na blagajni Isporučitelja usluge.

**Članak 28.**

PPK vrijedi za parkirališnu zonu i za razdoblje na koje je izdana.

PPK vrijedi samo za vozilo za koje je izdana.

Fizičkoj osobi može se izdati najviše jedna PPK.

Pravnoj osobi, fizičkoj osobi obrtniku odnosno osobi koja obavlja drugu samostalnu djelatnost mogu se izdati najviše tri PPK.

Pravnoj osobi čija je djelatnost od osobitog značenja za neometano obavljanje poslova lokalnoga značaja kojima se neposredno ostvaruju potrebe građana, a koji poslovi su u nadležnosti Grada Dubrovnika, uz suglasnost upravnog odjela nadležnog za promet, može se izdati i više od tri PPK.

Ako korisnik parkirališta koristi PPK suprotno odredbama ovih Općih uvjeta, smatra se da nema PPK.

Ako korisnik parkirališta koristi PPK na način da istim vozilom zauzme 2 (slovima: dva) ili više parkirališnih mjesta, smatra se da samo 1 (jedno) parkirno mjesto koristi na temelju PPK, a za svako sljedeće parking mjesto koje je dijelom ili u cijelosti zauzeo dužan je kupiti jednu ili više parkirnih karata, ovisno o broju mjesta koja je korisnik tako zauzeo pored jednog mjesta kojeg koristi temeljem PPK. U ovom slučaju na odgovarajući način se primjenjuju odredbe članka 19. ovih Općih uvjeta.

PPK vrijedi dok osobe iz članka 26. ovih Općih uvjeta ispunjavaju propisane uvjete.

Ako korisnik PPK za vrijeme njezinoga važenja promijeni vozilo za koje je karta izdana, Isporučitelj usluge zamijeniti će PPK, na zahtjev korisnika, novom PPK. Nova PPK vrijedi do isteka roka na koji je izdana zamijenjena karta.

Osobama iz članka 26. ovih Općih uvjeta može se izdati PPK samo ako su do dana njezina izdavanja podmirili sve svoje obveze prema Isporučitelju usluge.

Sve tražbine Isporučitelja usluge prema osobama koje ostvaruju pravo na povlaštenu kartu, a koje proizlaze iz primjene Odluke o organizaciji i načinu naplate i kontrole parkiranja u Gradu Dubrovniku („Službeni glasnik Grada Dubrovnika“, broj 12/09. i 5/14.), nisu prepreka za izdavanje PPK.

**Članak 29.**

Parkiranje u Zoni 1. (poslovnoj zoni) korisnicima PPK za Zonu 2. i 3. za prvi sat parkiranja se ne naplaćuje. Svaki sljedeći sat istima se naplaćuje po cijenama satne karte u toj zoni.

Ograničenje trajanja parkiranja od 120 minuta u Zoni 1. (poslovnoj zoni) iz članka 15. stavak 5. ovih Općih uvjeta, ne primjenjuje se na korisnike PPK za Zonu 1. i PPK za Zonu 1., 2. i 3..

Parkiranje u Zoni 2. na uličnim parkiralištima iz članka 9. stavka 3. ovih Općih uvjeta i izvanuličnim parkiralištima Tenis-Tabor, Kolorina i Žičara-gornji plato moguće je isključivo uz korištenje valjane povlaštene karte za:

* Zonu 1., 2. i 3.
* Zonu 2. i 3.
* Zonu 2.

Parkiranje u Zoni 4. (javno parkiralište Gradac) moguće je isključivo uz korištenje valjane PPK za Zonu 1., 2. i 3. te za Zonu 2. i 3..

Za korisnike:

* Zone 4. (javno parkiralište Gradac) i
* Zone 2. (ulična parkirališta iz članka 9. stavka 3. ovih Općih uvjeta, izvanulična parkirališta: Tenis-Tabor, Kolorina i Žičara-gornji plato)

koji protivno odredbi stavaka 3. i 4. ovog članka, istu koriste bez valjane PPK smatrat će se da su parkiranjem na javnom parkiralištu Gradac, uličnim parkiralištima iz članka 9. stavka 3. ovih Općih uvjeta i izvanuličnim parkirlištima: Tenis-Tabor, Kolorina i Žičara-gornji plato s Isporučiteljem usluge sklopili ugovor o korištenju jednog parkirališnog mjesta uz korištenje višesatne karte u punom trajanju sukladno Cjeniku koji donosi Isporučitelj usluge, koju nije moguće zamijeniti za zamjensku višesatnu kartu čiji iznos obuhvaća stvarno korišteno vrijeme usluge parkiranja uvećan za fiksni iznos naknade propisane Cjenikom Isporučitelja usluge na ime troškova rada ovlaštene osobe Isporučitelja usluge na terenu (materijalni trošak izdavanja karte, trošak obrade podataka i ostali troškovi).

U slučaju iz prethodnog stavka, osoba koju ovlasti Isporučitelj usluge ostaviti će višesatnu kartu u punom trajanju s nalogom za plaćanje na vozilu, koju je korisnik dužan platiti u roku od 8 (slovima: osam) dana od dana izdavanja te karte.

Višesatna karta u punom trajanju s nalogom za plaćanje ostavljena na način iz stavka 6. ovog članka smatra se uredno dostavljenom i kasnija oštećenja ili uništenja ne utječu na valjanost dostave i ne odgađaju plaćanje.

U vremenskom razdoblju od 1. listopada do 30. travnja korisnici PPK za Zonu 2, Zonu 2. i 3. i Zonu 1. 2. i 3. u vremenu od 16:00 do 08:00 sati sljedećeg dana mogu koristiti i izvanulično parkiralište Žičara – donji plato bez obveze plaćanja naknade za parkiranje. Za korisnike povlaštene karte koji koriste navedeni parking izvan vremena navedenog u ovom stavku smatrat će se da su s Isporučiteljem usluge sklopili ugovor o korištenju jednog parkirališnog mjesta na javnom parkiralištu uz korištenje satne karte sukladno Cjeniku koji donosi Isporučitelj usluge.

**VII. PARKIRANJE NA REZERVIRANIM PARKIRALIŠNIM MJESTIMA**

**Članak 30.**

Rezervirana parkirališna mjesta odobravaju se s ciljem zadovoljavanja javnog interesa u smislu organizacije prometa u mirovanju, smanjenja onečišćenja zraka i emisije stakleničkih plinova, uklanjanja što većeg broja osobnih automobila sa samog kolnika na kojem se odvija promet i isti zagušuje, posljedičnim povećanjem mobilnosti i osiguravanja protočnosti te sigurnosti prometa na području Grada Dubrovnika, osobito područja oko povijesne jezgre Grada Dubrovnika, i to:

* + - * 1. tijelima državne uprave i drugim državnim tijelima, tijelima jedinica lokalne i područne (regionalne) samouprave, pravnim osobama koje imaju javne ovlasti, obnašaju javnu vlast odnosno imaju javne funkcije ili obavljaju javnu službu – od značaja za Republiku Hrvatsku i Grad Dubrovnik,
				2. pravnim ili fizičkim osobama-obrtnicima odnosno osobama koje obavljaju registriranu samostalnu djelatnost, koji imaju sjedište ili koriste poslovni prostor u neposrednoj blizini parkirališnog mjesta – u kojem obavljaju djelatnost, za koje Grad Dubrovnik ocijeni da postoji legitiman cilj,
				3. pravnim osobama ili fizičkim osobama-obrtnicima koji obavljaju djelatnost *car sharinga* (zajedničko korištenje električnih automobila) na području Grada Dubrovnika,
				4. pravnim ili fizičkim osobama-obrtnicima vezano uz određenu vrstu djelatnosti za koju Grad Dubrovnik ocijeni da postoji legitiman cilj
				5. kratkoročnog omogućavanja parkirališnih mjesta određenim pravnim ili fizičkim osobama-obrtnicima u svrhu obavljanja određene djelatnosti za koju Grad Dubrovnik ocijeni da postoji legitiman cilj, na temelju podnesenog obrazloženog zahtjeva.

Izuzev u slučajevima iz stavka 1, točka (5) ovoga članka, rezervirana parkirališna mjesta odobrava rješenjem upravni odjel nadležan za promet na zahtjev korisnika ili putem javnog natječaja na rok od najmanje dvanaest (12) mjeseci.

U slučaju iz stavka 1, točka (5) ovoga članka rezervirana parkirališna mjesta odobrava rješenjem upravni odjel nadležan za promet na zahtjev korisnika na rok kojeg upravni odjel ocijeni da odgovara ostvarenju svrhe podnesenog zahtjeva.

Rješenje upravnog odjela nadležnog za promet kojim se odobrava korištenje rezerviranog parkirališnog mjesta će se ukinuti u slučaju promjene ili ukidanja područja iz zona na kojima je omogućeno korištenje rezerviranih parkirališnih mjesta.

Na zahtjev korisnika rok iz stavka 2. ovoga članka može se produžiti.

Korisnik rezerviranog parkirališnog mjesta s Isporučiteljem komunalne usluge sklapa ugovor o zakupu rezerviranog parkirališnog mjesta nakon čega Isporučitelj komunalne usluge označava rezervirano parkirališno mjesto o trošku korisnika.

Ugovor o zakupu iz stavka 6. ovog članka sklapa se na razdoblje od najmanje dvanaest (12) mjeseci, izuzev u slučaju iz stavka 1, točka (5) ovoga članka.

**Članak 31.**

Zone za utvrđivanje visine naknade za rezervirana parkirališna mjesta označene su kao zone A, B i C.

**Zona A** obuhvaća sljedeće područje:

* *Izvanulična parkirališta:* Tenis-Tabor, Žičara-gornji plato i Žičara-donji plato Kolorina, ispod tvrđave Minčeta
* *Ulična parkirališta:* ulice Zagrebačka, Marija Perića, Petra Krešimira IV, Frana Supila, Vlaha Bukovca, Iza Grada, Don Frana Bulića, Vukovarska (uz bazen) i Obala Stjepana Radića (nasuprot Jadrolinije)

**Zona B** obuhvaća sljedeće područje:

* *Izvanulična parkirališta*: parkiralište uz Šetalište Kralja Zvonimira, parkiralište uz dječje igralište u ulici Josipa Kosora, parkiralište ispod igrališta na Montovjerni, parkiralište ispod nadvožnjaka na Splitskom putu, novo parkiralište u ulici generala Janka Bobetka (između Čilipske i Rožatske ulice), parkiralište uz zgradu „Solidarnosti“, parkiralište kod područne škole Montovjerna, parkiralište uz nogometno igralište Lapad, parkiralište uz ulicu Iva Dulčića kod k.br 12, parkiralište između ulice Kneza Domagoja i Eugena Kumičića.
* *Ulična parkirališta:* ulice Nikole Tesle sjeverna strana od k.br 3 do k.br 14 i južna strana od k.br 10 do k.br 14, Obala Pape Ivana Pavla Drugog, Andrije Hebranga, Kralja Tomislava, Iva Vojnovića, Pera Čingrije, Vladimira Nazora, Između tri crkve, Uz Batalu, Miljenka Bratoša, Žrtava s Dakse, Masarykov put, Kneza Branimira (južna strana od k.br.33 do k.br. 51), Bana Jelačića (južna strana od k.br. 59 do 71), Lapadska obala, Vatroslava Lisinskog, Ivana Zajca, Put od Republike, Mihajla Hamzića, Kardinala Stepinca, Dr. Vladka Mačeka, parkiralište između ulice Kneza Domagoja i Eugena Kumičića.

**Zona C** obuhvaća javne površine kojima upravlja Grad Dubrovnik na kojima se parkiranje ne naplaćuje.

**Članak 32.**

Rezervirana parkirališna mjesta na *Izvanuličnom parkiralištu* ispod tvrđave Minčeta te uličnim parkiralištima u ulicama Frana Supila (između k.br. 1 i 3), Obali Stjepana Radića (nasuprot Jadrolinije) i Vukovarska (uz bazen) u Zoni A te na uličnim parkiralištama u ulicama Iva Vojnovića (uz izvanulični parking kod zgrada Solidarnosti) i Kralja Tomislava (uz centar DOC) u Zoni B mogu se dodijeliti isključivo korisnicima iz članka 30. stavak 1. točke (4) ovih Općih uvjeta.

Na izvanuličnom parkiralištu Tenis-Tabor, Žičara - gornji plato i uličnim parkiralištima u ulicama Frana Supila i Iza Grada u zoni A rezervirana parkirališna mjesta se ne mogu odobriti korisnicima iz članka 30. stavak 1. točke (2) ovih Općih uvjeta.

**Članak 33.**

Visinu mjesečne naknade za korisnike rezerviranih parkirališnih mjesta iz članka 30. stavak 1. točke (1), (2) i (5) utvrđuje Isporučitelj komunalne usluge.

Iznimno od odredbe stavka 1. ovog članka u osobito opravdanim slučajevima pojedinim institucijama od značaja za Republiku Hrvatsku i Grad Dubrovnik može se odobriti korištenje rezerviranih parkirališnih mjesta bez plaćanja naknade, osim na izvanuličnom parkiralištu Tenis -Tabor i uličnom parkiralištu Iza Grada u zoni A iz članka 31. stavak 2. ovih Općih uvjeta.

Rješenje o odobrenju iz stavka 2. ovog članka donosi upravni odjel nadležan za promet po zahtjevu korisnika.

Rješenje iz stavka 3. ovog članka mora biti posebno obrazloženo.

Način, uvjeti za stjecanje prava na korištenje, broj, lokacije i cijene rezerviranih parkirališnih mjesta na području Grada Dubrovnika koje mogu koristiti osobe iz članka 30. stavak 1. točka (3) i (4) ovih Općih uvjeta uređuje Grad Dubrovnik posebnim Odlukama.

**Članak 34.**

Na javnim parkiralištima na posebno obilježenim mjestima rezerviranim za parkiranje vozila osoba s invaliditetom, osobe s invaliditetom koje na vozilu imaju istaknut važeći znak pristupačnosti iz članka 40. Zakona sukladno propisima o sigurnosti prometa na cestama imaju pravo parkirati bez plaćanja naknade.

**VIII. NADZOR NAD PARKIRANJEM, UPRAVNI I INSPEKCIJSKI NADZOR**

**Članak 35.**

Nadzor parkiranja vozila sukladno ovim Općim uvjetima i primjenjivim propisima obavlja Isporučitelj usluge.

Korisnik usluge dužan je koristiti se uslugom na način propisan ovim Općim uvjetima i određen ugovorom o isporuci komunalne usluge te je dužan suzdržavati se od radnji kojima bi se nanosila šteta isporučitelju usluge, odnosno komunalnoj infrastrukturi.

Korisnik je ovlašten podnijeti Isporučitelju usluge prigovor na pruženu uslugu u poslovnim prostorijama Isporučitelja usluge, putem pošte i elektroničke pošte, kao i putem drugih sredstava mrežne komunikacije koja omogućuju pohranu vremena i sadržaja komunikacije na trajnom mediju.

Isporučitelj usluge je dužan odgovoriti na prigovor Korisnika iz prethodnog stavka ovog članka u roku od 15 (slovima: petnaest) dana od dana zaprimanja prigovora Korisnika.

Nakon primitka odgovora na pisani prigovor iz prethodnog stavka ovog članka, odnosno po isteku roka za dostavu odgovora Isporučitelju usluge na pisani prigovor, u slučaju ako Isporučitelj usluge korisniku ne dostavi odgovor na pisani prigovor u roku iz prethodnog stavka ovog članka, korisnik može podnijeti reklamaciju Povjerenstvu za zaštitu potrošača osnovanom kod Isporučitelja usluge. Korisnik je reklamaciju ovlašten podnijeti osobno u poslovnim prostorijama Isporučitelju usluge, putem pošte i elektroničke pošte.

**Članak 36.**

Inspekcijski nadzor nad provedbom odredaba Zakona o komunalnom gospodarstvu („Narodne novine“, br. 68/18, 110/18, 32/20) kojima se uređuju opći uvjeti isporuke i cijene komunalnih usluga obavljaju tržišni inspektori središnjeg tijela državne uprave za poslove gospodarstva.

**IX. PRIJELAZNE I ZAVRŠNE ODREDBE**

**Članak 37.**

Odredbe članku 15. st. 4. ovih Općih uvjeta stupaju na snagu nakon što se ostvare tehnički preduvjeti uspostave *prepaid* usluga, a o čemu će Isporučitelj usluge izvijestiti korisnike putem mrežne stranice Isporučitelja usluge, a najkasnije u roku od godinu dana od dana donošenja ovih Općih uvjeta. Do tada se na javnim parkiralištima na kojima je predviđeno prepaid plaćanje primjenjuju odredbe ovih Općih uvjeta o ostalim načinima plaćanja usluga iz čl. 18. st. 2. Općih uvjeta prema istaknutoj oznaci na tom parkiralištu.

Danom stupanja na snagu odredbe članka 15. stavak 4. ovih Općih uvjeta, prestaju vrijediti odredbe članka 29. stavak 8. ovih Općih uvjeta.

**Članak 38.**

Ovi Opći uvjeti objavit će se u Službenom glasniku Grada Dubrovnika, na mrežnim stranicama Grada Dubrovnika te na oglasnoj ploči i na mrežnim stranicama Isporučitelja usluge.

**Članak 39.**

Ovi Opći uvjeti stupaju na snagu 8. (slovima: osmog) dana od dana objave u Službenom glasniku Grada Dubrovnika.

SANITAT DUBROVNIK d.o.o.

članica Uprave

**Klaudia Barčot**

-------------------------

**70**

Na temelju članka 39. Statuta Grada Dubrovnika („Službeni glasnik Grada Dubrovnika“, broj 2/21) Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**IZMJENE I DOPUNE MJERA SOCIJALNOG PROGRAMA**

 **GRADA DUBROVNIKA ZA 2023. GODINU**

Članak 1.

Gradsko vijeće Grada Dubrovnika na 18. sjednici, održanoj 23. siječnja 2023., donijelo je Mjere socijalnog programa Grada Dubrovnika za 2023. godinu, KLASA: 550-01/23-02/01, URBROJ: 2117-1-09-23-02, (dalje u tekstu: Mjere).

Članak 2.

U Mjerama iz članka 1. u točci 1.2. Subvencioniranje javnog gradskog prijevoza za umirovljenike i ostale socijalne kategorije, stavak 3. mijenja se i glasi:

„*Svim osobama s prebivalištem na području Grada Dubrovnika, uključujući osobe Europskog gospodarskog prostora, u skladu sa Zakonom o državljanima država članica Europskog gospodarskog prostora i članovima njihovih obitelji („Narodne novine“, broj 66/19, 53/20, 144/20 i 114/22) koji imaju navršenih 65 godina života osigurat će se besplatni javni gradski prijevoz*.“.

Članak 3.

Ova izmjene i dopune Mjera socijalnog programa stupaju na snagu osmog dana od dana objave u „Službenom glasniku Grada Dubrovnika“.

KLASA: 550-01/23-02/01

URBROJ: 2117-1-09-23-05

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**71**

Na temelju članka 172. Odluke o komunalnom redu („Službeni glasnik Grada Dubrovnika“, broj 12/20, 16/20, 1/21, 5/21, 16/21 i 22/2. - Odluka MMPI) i članka 39. Statuta Grada Dubrovnika („Službeni glasnik Grada Dubrovnika“, broj 2/21), Gradsko viječe Grada Dubrovnika na 20. sjednici, održanoj 8. svibnja 2023., donijelo je

**P r a v i l n i k**

 **o naknadama za prometovanje prijevoznim sredstvima**

**unutar pješačkih zona na području Grada Dubrovnika**

Članak 1.

Ovim Pravilnikom o naknadama za prometovanje prijevoznim sredstvima unutar pješačkih zona na području Grada Dubrovnika, (dalje u tekstu: Pravilnik) uređuje se postupak donošenja odobrenja za prometovanje prijevoznim sredstvima unutar pješačke zone, kao i visina naknada za prometovanje u pješačkim zonama.

Članak 2.

Upravni odjel Grada Dubrovnika nadležan za poslove prometa izdaje odobrenje za prometovanjem vozilima unutar pješačkih zona pravnim ili fizičkim osobama prema prethodno podnesenom zahtjevu za izdavanje odobrenja za prometovanje unutar pješačke zone.

Podnositelj zahtjeva je dužan u zahtjevu navesti točno vrijeme prometovanja u pješačkoj zoni, trajanje prometovanja vozilima u pješačkoj zoni i registracijsku oznaku vozila.

Zahtjevu se obvezno prilaže prometna knjižica vozila s kojim se namjerava prometovati unutar pješačke zone, te druge isprave prema potrebi (preslike ugovora, rješenja i sl.).

Zahtjev za izdavanjem odobrenja za prometovanje unutar pješačke zone podnosi se Gradu Dubrovniku, putem pošte ili osobno na pisarnicu Grada Dubrovnika, najkasnije tri (3) dana prije dana, odnosno vremena prometovanja navedenog u zahtjevu za koji se traži odobrenje.

Članak 3.

Prometovanje prometnim sredstvima u Povijesnoj jezgri Grada moguć je u ulicama:

* Sv. Dominika
* Pred Dvorom
* Placa
* Poljana Marina Držića

Članak 4.

Visina naknade za prometovanje prijevoznim sredstvima unutar pješačkih zona iznosi:

1. Za prometovanje motornim vozilima, radnim strojevima i traktorima najveće dopuštene mase do 3500 kg u Povijesnoj jezgri Grada:

JEDNOKRATNO PROMETOVANJE

|  |  |  |  |  |
| --- | --- | --- | --- | --- |
| vrijeme (dani) | vrijeme (sati) | dnevno(EUR) | mjesečno(EUR) | tromjesečno(EUR) |
| ponedjeljaksrijedapetak | 05:00 - 07:30 |  46,45 |  398,17 |  796,34 |
| utorakčetvrtak | 05:00 - 07:00  |  46,45 |  398,17 |  796,34 |

VIŠEKRATNO PROMETOVANJE

|  |  |  |  |  |
| --- | --- | --- | --- | --- |
| vrijeme (dani) | vrijeme (sati) | dnevno(EUR) | mjesečno(EUR) | tromjesečno(EUR) |
| ponedjeljaksrijedapetak | 05:00 - 07:30 |  140,00   |  1200,00   |  2400,00  |
| utorakčetvrtak | 05:00 - 07:00  |  140,00 |  1200,00 |  2400,00 |

1. Za prometovanje motornim vozilima, radnim strojevima i traktorima najveće dopuštene mase do 3500 kg, Šetalištem kralja Zvonimira:

JEDNOKRATNO PROMETOVANJE

|  |  |  |  |
| --- | --- | --- | --- |
| vrijeme (sati) | dnevno(EUR) | mjesečno(EUR) | tromjesečno(EUR) |
| od 05:00 - 08:00 |  33,18 |  199,08 |  398,17 |

VIŠEKRATNO PROMETOVANJE

|  |  |  |  |
| --- | --- | --- | --- |
| vrijeme (sati) | dnevno(EUR) | mjesečno(EUR) | tromjesečno(EUR) |
| od 05:00 - 08:00 |  100,00  |  600,00 |  1200,00 |

1. Za prometovanje motornim vozilima, radnim strojevima i traktorima najveće dopuštene mase do 3500 kg, Šetalištem Nika i Meda Pucića:

JEDNOKRATNO PROMETOVANJE

|  |  |  |  |
| --- | --- | --- | --- |
| vrijeme (sati) | dnevno(EUR) | mjesečno(EUR) | tromjesečno(EUR) |
| od 05:00-09:00 |  33,18 |  199,08 |  398,17 |

VIŠEKRATNO PROMETOVANJE

|  |  |  |  |
| --- | --- | --- | --- |
| vrijeme (sati) | dnevno(EUR) | mjesečno(EUR) | tromjesečno(EUR) |
| od 05:00-09:00 |  100,00  |  600,00 |  1.200,00 |

Za prometovanje interventnih vozila Elekrojuga, vozila Hrvatske pošte i vozila za odčepljivanje i čišćenje kanalizacije u Povijesnoj jezgri grada tromjesečna naknada za višekratno prometovanje po jednom vozilu iznosi 796,34 EUR-a.

Za prijevoz osoba koje sklapaju brak i osoba koje sudjeluju u svečanosti sklapanja braka odobrit će se prometovanje samo u ulicama Sv. Dominika i Pred Dvorom prema vremenu održavanja svečanosti i to maksimalno do tri vozila za naknadu od 1000,00 EUR-a po vozilu.

Prometovanje motornim vozilima, radnim strojevima i traktorima u Povijesnoj jezgri Grada odobrit će se za potrebe dopreme roba za opskrbu trgovina, tržnica i ugostiteljskih objekata, hotela, domova, samostana, ljekarni, upravnih tijela i sl., doprema plina, loživog ulja i ogrijeva, prijevoz pokućstva i bijele tehnike, prijevoza građevinskog materijala, te odvoza građevinskog otpada, otpadnih ulja, elektroničkog i krupnog otpada samo na ulicama Sv. Dominika, Pred Dvorom, Placa i Poljana Marina Držića.

Članak 5.

Pod pojmom *jednokratno prometovanje* podrazumijeva se jedan ulazak, boravljenje i izlazak prijevoznog sredstva u/iz pješačke zone u propisanom vremenu.

Pod pojmom *višekratno prometovanje* podrazumijeva se neograničeni broj ulazaka i izlazaka prijevoznog sredstva u/iz pješačke zone u propisanom vremenu.

Članak 6.

Naknada iz članka 2. ne plaća se:

1. kada odobrenje za prometovanje pješačkim zonama nije potrebno odobrenje u slučajevima iz članka 161. Odluke o komunalnom redu,
2. za prijevoza novca za potrebe financijskih institucija,
3. za potrebe državnog, županijskog, gradskog i vjerskog protokola,
4. za potrebe bogoštovlja u crkvama, sinagogi i džamiji,
5. za potrebe prijevoza opreme radi održavanja priredbi koje organizira Grad Dubrovnik, TZ Grada Dubrovnika, Dubrovačke ljetne igre, Županija dubrovačko-neretvanska
6. za potrebe prijevoza opreme za radio i televizijske prijenose i snimanja,
7. za potrebe prijevoza teških invalida i bolesnih osoba koje imaju prebivalište u povijesnoj jezgri Grada,
8. za osobne potrebe osoba koje imaju prebivalište u Povijesnoj jezgri uz prethodno odobrenje Upravnog odjela za komunalne djelatnosti, promet i mjesnu samoupravu 1 put mjesečno,
9. za potreba Zavoda za javno zdravstvo,
10. za dostavu lijekova u ljekarne,
11. za potrebe ustanove Domus christi,
12. za potrebe ustanove Državni arhiv,
13. za potrebe dostave uredskog materijama koji dostavlja društvo Narodne novine
14. za potrebe sanacije i rekonstrukcije nekretnina u vlasništvu RH, Županije

 dubrovačko-neretvanske i Grada Dubrovnika,

1. za organiziranu dostavu plina i loživog ulja, te dopremu ogrijeva,
2. osoba koja posjeduje garažu na Šetalištu Kralja Zvonimira,
3. osoba koja posjeduje parkirališno mjesto na Šetalištu Nika i Mada Pucića.

Za servisna vozila komunalnih društava u vlasništvu Grada Dubrovnika, dimnjačarske službe, održavanja javne rasvjete, Dubrovačkih knjižnica, Javnih ustanova u kulturi čiji je osnivač Grad Dubrovnik, Dubrovačkih ljetnih igara i TZ Grada Dubrovnika, dozvola za prometovanje u pješačkim zonama bez naknade može se izdati i za prometovanje izvan utvrđenog vremena iz članka 3. ovog Pravilnika.

Unutar Povijesne jezgre Grada, u izuzetnim i opravdanim okolnostima, a na prijedlog upravnog odjela nadležnog za promet, gradonačelnik može odobriti prometovanje vozilima u slučajevima iz stavka 1. ovog članka Pravilnika i izvan utvrđenog vremena iz članka 4. Pravilnika.

U posebno opravdanim i iznimnim okolnostima, gradonačelnik može odobriti prometovanje u pješačkim zonama izvan utvrđenih ulica i vremena, s tim da se prometovanje tim ulicama ne može odobriti bez njihove posebne zaštite (prekrivanje drvenim oblogama i sl.) i uz plaćanje naknade sukladno ovom Pravilniku.

Gradonačelnik može u slučajevima koji su od općeg društvenog interesa, a na prijedlog upravnog odjela nadležnog za promet, odobriti prometovanje prevozim sredstvima unutar pješačke zone bez naknade.

Članak 7.

Obveznik je dužan naknadu uplatiti na račun:

Proračun Grada Dubrovnika,

HR 35 24070001809800009

Poziv na broj odobrenja: 5789-OIB-1

Članak 8.

Sredstva ostvarena na ime naknada iz ovog Pravilnika su namjenska za održavanje gradskih pločnika.

Članak 9.

Nadzor nad provedbom ovog Pravilnika provodi komunalno redarstvo Grada Dubrovnika.

Članak 10.

Stupanjem na snagu ovoga pravilnika prestaje vrijediti Pravilnik o naknadama za prometovanje vozilima unutar pješačkih zona („Službeni glasnik Grada Dubrovnika“, broj 14/20., 25/21. i 10/22.).

Članak 11.

Ovaj pravilnik stupa na snagu osmog dana od dana objave u Službenom glasniku Grada Dubrovnika.

KLASA: 363-01/23-09/10

URBROJ: 2117-1-09-23-03

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**72**

Na temelju članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 36/09, 125/08, 36/09, 150/11, 19/13, 144/12, 137/15, 123/17, 98/19, 144/20) i članka 39. Statuta Grada Dubrovnika („Službeni glasnik Grada Dubrovnika“, broj 2/21.), a u skladu s člankom 7. stavkom 4. Zakona o volonterstvu („Narodne novine“, broj 58/07, 22/13 i 84/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**PRAVILNIK O RADU VOLONTERA**

**OPĆE ODREDBE**

Članak 1.

Ovim Pravilnikom uređuju se obavljanje volonterskih aktivnosti u upravnim tijelima Grada Dubrovnika (u daljnjem tekstu: Grad) te gradska potpora volontiranju u lokalnoj zajednici, prava i obveze volontera i Grada kao organizatora volontiranja, evidencija volontera i nagrađivanje volontera.

Grad provodi program volontiranja kao doprinos razvoju civilnog društva i kao doprinos ostvarenju svojih strateških ciljeva.

Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

**PROVEDBA PROGRAMA VOLONTIRANJA**

Članak 2.

Grad izrađuje godišnji program volontiranja kojim utvrđuje potrebu za uključivanjem volontera, vrstu aktivnosti, odnosno usluga, način i postupke pružanja tih usluga te druge elemente od važnosti za provedbu programa volontiranja.

Članak 3.

Za provedbu programa volontiranja gradonačelnik određuje koordinatora volontera.

Koordinator volontera predlaže gradonačelniku program volontiranja, provodi postupak oglašavanja volonterskih mjesta i izbor volontera, usmjerava aktivnosti volontera, prati i evidentira rad volontera, pruža pomoć i podršku volonterima, usmjerava interakciju između volontera i službenika upravnih tijela, izdaje potvrde o volontiranju, te izrađuje i dostavlja godišnje izvješće nadležnom tijelu državne uprave.

Članak 4.

Oglas za volontere objavljuje se na mrežnim stranicama Grada.

U oglasu se navode način i rok prijave volontera, opis poslova volonterskog mjesta, poželjne osobine i znanja volontera, kompetencije i vještine koje će volonter steći, trajanje volontiranja, i mjesto volontiranja.

Članak 5.

Prije početka volontiranja s odabranim volonterom sklapa se ugovor o volontiranju.

Članak 6.

Koordinator volontera prije početka obavljanja volonterstva upoznaje volontera sa ustrojstvom Grada i aktivnostima koje će obavljati volonter, educira volontera o osnovnim pravima i obvezama te ga upoznaje s Etičkim kodeksom volontera.

Članak 7.

Volonter obavlja poslove određene ugovorom o volontiranju, u skladu s propisima, pravilima struke te uputama pročelnika upravnog tijela rasporeda ili službenika kojeg pročelnik za to ovlasti.

O namjeri opravdanog odsustva volonter je dužan pravovremeno obavijestiti koordinatora volontera.

Volonter ima pravo na naknadu troškova nastalih zbog obavljanja volontiranja.

Članak 8.

Po završetku volontiranja volonteru se uručuje javno priznanje Grada, Zahvalnica gradonačelnika.

Članak 9.

U evidencija rada volontera navode se osobni podaci volontera (ime, prezime, OIB), kontakt informacije, informacije o provedenim aktivnostima, broju volonterskih sati i razdoblju volontiranja.

**POTPORA VOLONTIRANJU U LOKALNOJ ZAJEDNICI**

Članak 10.

Godišnji program potpore volontiranju u lokalnoj zajednici je program kojim Grad potiče provedbu Zakona o volonterstvu u određenoj godini.

Članak 11.

Stručno tijelo Grada Dubrovnika za volontiranje u lokalnoj zajednici je upravno tijelo Grada Dubrovnika nadležno za poslove gradonačelnika.

Stručno tijelo u okviru pripreme proračuna predlaže gradonačelniku godišnji program potpore volontiranju u lokalnoj zajednici, koji se donosi uz proračun, te prati i osigurava provedbu godišnjeg programa.

**IZVJEŠĆE O VOLONTIRANJU**

Članak 12.

Grad dostavlja izvješće o volontiranju nadležnom tijelu državne uprave jednom godišnje, do 31. ožujka tekuće godine za prethodnu godinu, na propisanom obrascu, u skladu s odredbama Pravilnika o sadržaju izvješća o obavljenim uslugama ili aktivnostima organizatora volontiranja.

**ZAVRŠNE ODREDBE**

Članak 13.

Ovaj pravilnik stupa na snagu osmog dana od dana objave u „Službenom glasniku Grada Dubrovnika“.

KLASA: 024-03/23-03/01

URBROJ: 2117-1-09-23-03

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**73**

Na temelju članka 13. Zakona o zaštiti od požara („Narodne novine“, broj 92/10, 114/22), Revizije Procjene ugroženosti od požara na području Grada Dubrovnika iz 2016. godine i članka 39. Statuta Grada Dubrovnika (“Službeni glasnik Grada Dubrovnika”, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**Godišnji provedbeni plan unapređenja zaštite od požara**

**na području Grada Dubrovnika za 2023. godinu**

***I.***

Godišnji provedbeni plan unapređenja zaštite od požara na području Grada Dubrovnika za 2023. godinu donosi se radi unapređenja i boljeg planiranja zaštite od požara na području Grada Dubrovnika, a usklađen je s Revizijom Procjene ugroženosti od požara na području Grada Dubrovnika iz 2016. godine (u daljnjem tekstu: Procjena) i Godišnjim provedbenim planom unaprjeđenja zaštite od požara Dubrovačko – neretvanske županije za 2023 godinu.

Poslovi provedbe vatrogasne djelatnosti, koju obavljaju vatrogasne postrojbe, dobrovoljna vatrogasna društva zasnivaju se na nekoliko temeljnih aktivnosti:

* aktivnosti u provedbi preventivnih mjera zaštite od požara,
* gašenje požara i spašavanje ljudi i imovine ugroženih požarom i eksplozijom,
* aktivnosti unaprjeđenja sustava pružanja tehničke pomoći prilikom gašenja požara i
* spašavanja ljudi i imovine u slučaju prirodnih i civilizacijskih nepogoda,
* osposobljavanje i usavršavanje, te stalno uvježbavanje.

***II.***

1. Prijedlog organizacijskih i tehničkih mjera nužnih za unapređenje zaštite od požara na području Grada Dubrovnika

Sukladno Procjeni Grad Dubrovnik podijeljen je na pet područja odgovornosti prema mogućnosti dolaska vatrogasne postrojbe odgovorne za pojedino područje do najudaljenije točke tog područja u roku maksimalno 15 minuta.

I. Područje odgovornosti

JVP Dubrovački vatrogasci – postaja Dubrovnik, DVD Rijeka dubrovačka.

Odgovornost za učinkovito gašenje požara za I. područje snosi JVP Dubrovački vatrogasci -postaja Dubrovnik.

U ljetnim mjesecima kada je prohodnost vatrogasnih vozila smanjena, a opasnost za nastanak požara vrlo velika ustrojava se dnevno dežurstvo u DVD Rijeka dubrovačka prema Procjeni i Planu zaštite od požara Grada Dubrovnika (u daljnjem tekstu: Plan).

II. Područje odgovornosti

JVP Dubrovački vatrogasci - ispostava Orašac, DVD Zaton, DVD Orašac, DVD Osojnik, DVD Mravinjac i DVD Gornja sela.

Odgovornost za učinkovito gašenje požara za II. područje snosi JVP Dubrovački vatrogasci - ispostava Orašac.

U ljetnim mjesecima kada je prohodnost vatrogasnih vozila smanjena, a opasnost za nastanak požara vrlo velika ustrojava se dnevno dežurstvo u DVD Zaton prema Planu i Procjeni.

III. Područje odgovornosti

Odgovornost za III. područje snosi DVD Koločep (stožerno DVD).

IV. Područje odgovornosti

Odgovornost za IV. područje snosi DVD Lopud (stožerno DVD).

V. Područje odgovornosti

Odgovornost za V. područje snosi DVD Šipan (stožerno DVD).

Potreban broj dobrovoljnih i profesionalnih vatrogasaca, vrsta i količina vatrogasne opreme po područjima odgovornosti su navedeni i razrađeni u Planu i Procjeni, a način i cijeli tijek mogućih intervencija po područjima odgovornosti od dojave, obavješćivanja nadležnih institucija, slanja vatrogasnih i ostalih snaga civilne zaštite, do gašenja i sanacije požara je razrađen u Operativnom planu gašenja požara kao i u Planu djelovanja civilne zaštite Grada Dubrovnika.

*Izvršitelj: Vatrogasna zajednica Grada Dubrovnika*

 *Vatrogasne postrojbe na području Grada Dubrovnika*

*2. Vatrogasne postrojbe, vozila, oprema i tehnika*

Na području Grada Dubrovnik djeluje JVP Dubrovački vatrogasci s ispostavom u Orašcu (ukupno 78 profesionalnih vatrogasaca) i 10 dobrovoljnih vatrogasnih društava (DVD Šipan, DVD Suđurađ, DVD Lopud, DVD Koločep, DVD Orašac, DVD Zaton, DVD Gornja sela, DVD Mravinjac, DVD Osojnik, DVD Rijeka dubrovačka).

Sukladno Procjeni i Planu ZOP-a potrebno je osigurati potreban broj operativnih vatrogasaca u JVP Dubrovački vatrogasci (postaja i ispostava) i DVD-ima na području Grada Dubrovnika i opremiti ih sa svom potrebnom osobnom i skupnom zaštitnom i radnom opremom za gašenje požara.

Potrebno je sve objekte kod kojih postoji mogućnost, koji služe u vatrogasne svrhe (vatrogasna spremišta i domovi), a koji nisu u vlasništvu vatrogasnih postrojbi zbog neriješenog vlasništva nad njima (državno vlasništvo ili bivše vojarne), legalizirati i dati na upravljanje tim postrojbama (DVD Šipanska luka, DVD Osojnik).

Nastaviti s projektom izgradnje vatrogasnog centra koji bi objedinjavao sve žurne službe Grada Dubrovnika i bio u budućnosti centar za moguće krizne situacije (potresi, terorističke diverzije, velike vremenske nepogode) te isti aplicirati prema mogućem financiranju putem Europskih fondova.

Nastaviti s projektom izgradnje vatrogasnog doma za DVD Zaton putem sredstava Europske unije.

U JVP Dubrovački vatrogasci i DVD-ima, prema Planu i Procjeni, organizirati vatrogasna dežurstva u vrijeme pojačane opasnosti od nastanka požara tako da se osigura djelotvorna operativnost i prostorna pokrivenost cijelog područja GradaDubrovnika.

Od vozila u 2023. godini u planu je nabavka novog šumskog vozila za što su osigurana sredstva u Proračunu.

Planom nabave ostale opreme i sredstava za gašenje JVP Dubrovački vatrogasci i Vatrogasne zajednice Grada Dubrovnika u 2023. godini planirano je:

* tehnički pregledi, kontrolni pregledi, atesti i ostale dozvole za sva vozila i opremu koju posjeduju postrojbe na području Grada (vozila, izolacijski aparati, razvalni i ostali alati…)
* sredstva za gašenje (prah, pjenilo klase A i B)
* vatrogasna oprema (cijevi, armature, pumpe, izolacijski aparati...)
* komunikacijski uređaji (radio stanice i repetitori)
* panoramske kamere (kamere, linkovi, UPS...)
* radna i zaštitna odjeća i obuća (uniforme, zaštitna odijela, čizme, kombinezoni...)
* vozilo za prijevoz vatrogasaca (kombi vozilo).

Potrebno je u suradnji s Civilnom zaštitom Grada Dubrovnika dopunjavati opremu za potrese, tehničke intervencije, spašavanje iz dubina i visina, kao i opremu za ronilačke intervencije prema dostatnim financijskim sredstvima.

Izvršitelj: JVP Dubrovački vatrogasci

 Dobrovoljna vatrogasna društva s područja Grada Dubrovnika

 Vatrogasna zajednica Grada Dubrovnika

*3. Sredstva veze, javljanja i uzbunjivanja*

Dojava i komunikacija oko nastalog događaja obavlja se putem operativnog centra u JVP Dubrovački vatrogasci putem broja 193.

Za komunikaciju radio vezom uglavnom se koristi digitalni sustav Mototrbo koji se svake godine treba iznova poboljšavati i mijenjati u smislu nabavke novih stanica i repetitora.

Puštanjem u rad digitalnog radio sustava dobilo se na kvaliteti govora radio veze, bolja pokrivenost prostora Grada Dubrovnika i mogućnost postavljanja dodatnih repetitora na istom kanalu. Digitalni sustav radio veze također ima mogućnost praćenja vatrogasaca i vozila koja posjeduju radiostanice s GPS antenama.

U operativnom centru JVP Dubrovački vatrogasci instalirana je oprema za prikaz lokacije vozila gdje operativni dežurni u bilo kojem trenutku može vidjeti lokaciju vozila i pojedinih ljudi što bitno utječe na kvalitetu intervencija.

Područje cijelog Grada Dubrovnika pokriveno je i s pet panoramskih kamera koje pomažu vatrogascima u ranom otkrivanju požara, ali i pri samom gašenju požara. Lokacije kamera su Šipan, Gajina, Srđ, Petka, Golubov kamen.

U suradnji sopćinom Župa dubrovačka u planu je postavljanje još jedne kamere na području brda Trapit poviše Kupara s ciljem pokrivanja istočnog graničnog dijela područja Grada Dubrovnika (Brgat, Ivanica, Srđ).

U 2018. godini Grad Dubrovnik je preko OIV radiovezom povezao pojedine žurne službe i odjele Grada Dubrovnika s ciljem bolje povezanosti svih subjekata zaštite i spašavanja u slučaju velike nesreće te bi taj sustav u 2023. godini trebalo dodatno proširiti na sve zainteresirane službe i društva Grada Dubrovnika.

U 2018. godini u suradnji s Hrvatskim šumama i Vatrogasnom zajednicom Dubrovačko-neretvanske županije u operativno komunikacijski centar VZGD instalirano je 7 kamera s područja cijele županije, integrirani svi sustavi radioveza (OIV, Mototrbo,Tetra), kao i aplikacija UVI (upravljanje vatrogasnim intervencijama) u koji su unešeni svi podatci svih vatrogasnih postrojbi i dobrovoljnih vatrogasnih društava na području Dubrovačko-neretvanske županije (sve podatke o operativnim vatrogascima, vozilima, hidrantskoj mreži, energetskim vodovima, planovima gradova, putovima...).

Suradnja između Hrvatskih šuma, Vatrogasne zajednice Dubrovačko-neretvanske županije i JVP Dubrovački vatrogasci će se nastaviti i u 2023. godini te će zajednički financirati daljnje unaprjeđenje rada operativnog centra.

*Izvršitelj: JVP Dubrovački vatrogasci*

 *Vatrogasna zajednica Grada Dubrovnika*

 *Vatrogasna zajednica županije*

 *Hrvatske šume d.o.o.*

*4. Normativni ustroj Zaštite od požara*

1. Grad Dubrovnik će organizirati sjednicu Stožera Civilne zaštite tematski vezanu uz pripremu protupožarne sezone u 2023. godini te usvojiti Plan rada stožera Civilne zaštite za ovogodišnju požarnu sezonu.
2. Aktivno sudjelovanje u provedbi Zakona o vatrogastvu, te stalno raditi na poboljšanju ustroja, organizaciji i intervencijskoj spremnosti vatrogasnih postrojbi.
3. Prije požarne sezone kao i svake godine revidirati podatke iz Operativnog plana gašenja požara otoka (brojeve telefona i raspoloživost svih subjekata uključenih u operativni plan- građevinske firme, plovila za prijevoz vatrogasaca, odgovorne osobe raznih pravnih subjekata...).
4. Napraviti plan i prioritete probijanja i košenja protupožarnih putova i prosjeka prema Planu za 2023. godinu.
5. Revidirati Plan zaštite od požara Grada Dubrovnika prije požarne sezone.

Izvršitelj: JVP Dubrovački vatrogasci

 Vatrogasna zajednica Grada Dubrovnika

***III.***

Odredbe Pravilnika o uvjetima za vatrogasne pristupe („Narodne novine“ broj 35/94, 55/94 i 142/03), kao i Pravilnika o hidrantskoj mreži za gašenje požara („Narodne novine“ broj 08/06) moraju se primjenjivati za sve zahvate prostornog uređenja.

Izuzetno je važno organizirano nadzirati dostupnost vatrogasnim vozilima i vatrogascima do hidranata i vatrogasnih pristupa, da budu vidljivo označeni oznakama sukladno hrvatskim normama ili pravilima tehničke prakse, da se na površinama koje se nalaze između vanjskih zidova građevina i površina za operativni rad vatrogasnih vozila ne postavljaju građevine ili zasađuju visoki drvoredi koji priječe slobodan manevar vatrogasne tehnike, da na površinama koje su isključivo namijenjene za rad s vatrogasnom tehnikom budu postavljene rampe kako bi se spriječio dolazak drugih vozila, da budu stalno prohodni u svojoj punoj širini, da omogućuju kretanje vatrogasnog vozila vožnjom unaprijed, da slijepi vatrogasni pristup, duži od 100 m, mora na svom kraju imati okretišta koja omogućavaju sigurno okretanje vatrogasnih vozila.

Mnoga mjesta na području Grada Dubrovnika ne mogu u potpunosti ispoštovati uvjete za vatrogasne pristupe koje propisuju važeći Pravilnici (stara gradska jezgra, ulice J. Bobetka, J. Jelačića, Gornji Kono, dio Mokošice...) zbog postojeće izgrađenosti ili nepropisnog parkiranja automobila na tim područjima. Radi učinkovitijih intervencija potrebno je na takvim područjima propisno označavati požarne putove, osiguravati nova parkirna mjesta te planirati nabavu vatrogasne opreme i vozila manjih gabarita koja bi mogla učinkovito intervenirati na tim područjima.

Hidrantska mreža mora biti dimenzionirana tako da u cjevovodu za vodu opće potrošnje i vatrogasnu vodu treba osigurati tlak sukladno Pravilniku o hidrantskoj mreži za gašenje požara.

Za potrebe gašenja požara u hidrantskoj mreži osigurati minimalne potrebne količine vode sukladno Pravilniku o hidrantskoj mreži za gašenje požara.

Vodovod Dubrovnik u suradnji s vatrogascima treba izdati grafički pregled hidranata na terenu, iste obilježiti odgovarajućim propisanim oznakama, a neispravne hidrante dovesti u ispravno stanje.

Postojeću hidrantsku mrežu koja ne udovoljava propisima i mjerama tehničke prakse potrebno je sanirati i dovesti u uporabno stanje, pogotovo hidrantsku mrežu blizu objekata s velikim požarnim opterećenjem, u blizini stare gradske jezgre i park šuma.

Radi učinkovitog gašenja požara koji dolaze na gusto naseljeno područje Mokošice iz pravca BiH, sukladno financijskim mogućnostima i mogućim tehničkim rješenjima, od Petrova sela do depozita poviše Mokošice potrebno je osposobiti ili ugraditi određeni broj hidranata.

Postojeće gustijerne na području Grada Dubrovnika evidentirati, redovno održavati i brinuti o količini raspoložive vode.

Urediti pristupe i crpilišta za vatrogasna vozila radi crpljenja morske vode za gašenje požara.

*Izvršitelj: Vodovod Dubrovnik*

 *Upravni odjel za izgradnju i upravljanje projektima*

 *Upravni odjel za komunalne djelatnosti, promet i mjesnu samoupravu*

 *JVP Dubrovački vatrogasci*

 *Vatrogasna zajednica Grada Dubrovnika*

***IV.***

Prilikom prijevoza opasnih tvari cestovnim prometnicama na području Grada Dubrovnika potrebno se strogo pridržavati Zakona o prijevozu opasnih tvari („Narodne novine“ broj 79/07) i Odluke o određivanju parkirališnih mjesta i ograničenjima za prijevoz opasnih tvari javnim cestama („Narodne novine“ broj 114/12), kao i ostalih propisa o sigurnosti prometa na cestama.

Svako vozilo kojim se prevoze opasne tvari mora imati opremu za zaštitu od tih tvari, a sukladno Europskom sporazumu o međunarodnom cestovnom prijevozu opasnih tvari (ADR).

Stupiti u kontakt s Carinskom upravom i dogovoriti da se svako vozilo s izrazito opasnim tvarima koje ulazi preko graničnih prijelaza Debeli brijeg, Ivanica i Bistrina, a prolazi preko područja Grada Dubrovnika, prijavi operativnom centru JVP Dubrovački vatrogasci s podacima o vremenu prolaska, količini i vrsti opasne tvari koju prevozi.

*Izvršitelj: Županijska uprava za ceste*

 *Carinska uprava*

***V.***

Sukladno Pravilniku o zaštiti šuma od požara („Narodne novine“ broj 33/14) donesene su opće i posebne mjere zaštite šuma i otvorenih prostora od požara, a jedinice lokalne samouprave s područja Županije moraju sastaviti popis šuma i šumskog zemljišta u vlasništvu fizičkih osoba, uz pripadajuće pregledne zemljovide i po stupnjevima opasnosti od šumskog požara.

Radi sprječavanja nastajanja i suzbijanja požara redovito provoditi šumsko uzgojne radove, uklanjati lako zapaljiv materijal te izrađivati protupožarne prosjeke.

Preporuča se sadnja biljaka pirofobnih svojstava na izgorjelim površinama. Ovakvi nasadi su poželjni uz ceste u širini od 10 do 12 m.

Na rubovima šume četinjače treba u širini od 20 do 30 m izvršiti jače prorjeđivanje vegetacije, a u širini od 30 do 50 m kresanje donjih grana do visine 3 m kako bi se uslučaju požara spriječilo pretvaranje niskog u visoki požar.

U periodima kad vlažnost zraka u šumskim predjelima padne ispod 25% potrebno je ograničiti sve djelatnosti u šumi i pojačati nadzor nad zadržavanjem i kretanjem u šumi.

Šumarija Dubrovnik dužna je osigurati sukladno svojim planovima redovnu ophodnju i motrenje na ugroženim šumskim površinama i pružiti pomoć gašenju.

Zabraniti promet vozilima na cijelom području park šuma osim žurnih službi i korisnika s posebnom dozvolom.

Zabraniti boravak i kretanje na prostoru park šume od zalaza do izlaska sunca.

U suradnji s Javnom ustanovom za upravljanje zaštićenim dijelovima prirode Dubrovačko-neretvanske županije kao nositeljem zaštite pomoći u osiguranju protupožarne zaštite prema Planu i Procjeni zaštite od požara navedenih područja (park šume Petka, Gornje i Donje Čelo).

Ustrojene su motrilačke postaje: tvrđava Srđ (osmatračnica Srđ) i osmatračnica Velji vrh na Šipanu (organizirati kao ophodnju). Motrilačkoj službi pomaže i pet panoramskih kamera koje su montirane na lokacijama: Srđ, Petka, Komolac (Golubov kamen), Gajina, Velji vrh (Šipan),a kojima se upravlja iz operativnog centra Vatrogasne zajednice Grada Dubrovnika.

*Izvršitelj: Vatrogasna Zajednica Grada Dubrovnika*

 *JVP Dubrovački vatrogasci*

 *Javna ustanovom za upravljanje zaštićenim dijelovima prirode Dubrovačko-*

 *neretvanske županije*

 *Šumarija Dubrovnik*

***VI.***

U cilju uvježbavanja i usavršavanja vatrogasnih postrojbi raditi vježbe na objektima i područjima s velikim požarnim opterećenjem, vrlo vrijednim objektima od povijesnog značaja, kao i u objektima u kojima se okuplja veliki broj ljudi. Poseban naglasak staviti na preventivu i unaprjeđenje gašenja na objektima unutar stare gradske jezgre.

Sukladno mogućnostima raditi na edukaciji vatrogasaca i putem seminara (Opatija, Zagreb), praktičnih vježbi na vatrogasnim poligonima (flashower, Šapjane, firerescue Zagreb).

U svrhu edukacije pučanstva i turista, a naročito školske djece, za što bolju i djelotvorniju prevenciju nastanka požara, tijekom cijele godine potrebno je raditi edukativne vježbe s ciljem upoznavanja djece i građana s opasnostima od nastanka požara.

Na posebno vrijednim i požarno opterećenim područjima nužno je postaviti i znakove upozorenja i znakove evakuacije.

*Izvršitelj: Vatrogasna Zajednica Grada Dubrovnika*

 *JVP Dubrovački vatrogasci*

***VII.***

Poljoprivredne površine prikazane su na temelju podataka iz Prostornog plana Grada Dubrovnika. Skupština Dubrovačko-neretvanske županije donijela je Odluku o mjerama zaštite šuma na području Dubrovačko-neretvanske županije koja obvezuje i Grad Dubrovnik, a sukladno kojoj je zabranjeno paljenje vatre na otvorenom tijekom ljetnih mjeseci. Prevladavajuće kulture koje se uzgajaju na poljoprivrednom zemljištu su vinova loza, masline te povrtlarske kulture. Poljoprivredno zemljište se mora obrađivati uz primjenu agrotehničkih mjera kojima se propisuje njegovo korištenje na način da se ne umanjuje njegova vrijednost. Tijekom korištenja poljoprivrednog zemljišta obvezno je uređivanje i održavanje poljskih putova, kanala, živica, rudina i međa. Potrebno je uklanjati suhe biljke nakon provedenih agrotehničkih mjera u trajnim nasadima najkasnije do 1. lipnja tekuće godine. Uništavanje biljnih otpadaka i korova spaljivanjem na poljoprivrednom zemljištu može se obavljati isključivo uz poduzimanje odgovarajućih mjera zaštite od požara uz prethodno obavještavanje vatrogasnog operativnog centra Grada Dubrovnika.

*Izvršitelj: Vlasnici i korisnici šuma i poljoprivrednog zemljišta s područja Grada Dubrovnika*

***VIII.***

Prosjeke na trasama dalekovoda potrebno je redovito čistiti od niskog raslinja i to u širini od 25 metara ispod 110 kV, 10 metara ispod 35 kV, a 5 metara ispod 10 kV dalekovoda te sjeći stabla koja bi mogla pasti na žice dalekovoda. Neizostavno je čišćenje posječenih ostataka biljaka ispod dalekovoda.

Posebnu pažnju posvetiti:

* dotrajalosti pojedinih stupova
* kvaliteti i podešenosti zaštite vodova
* stanju izolatora, odvodnika prenapona i vodiča
* zategnutosti vodiča u pojedinim rasponima.

Prilikom rekonstrukcije, odnosno sanacije dalekovodne mreže preporuča se:

* izvršiti sukcesivnu zamjenu dotrajalih stupova, posebno drvenih u 10 kV mreži, odgovarajućim kvalitetnim stupovima
* zračnu 10 kV mrežu prema mogućnostima i tehničko-ekonomskoj opravdanosti zamijeniti kabelskom.

*Izvršitelj: Hrvatska elektroprivreda d.d.*

***IX.***

Od izuzetne važnosti u preventivnom smislu je održavanje protupožarnih putova i prosjeka pojaseva uz nerazvrstane prometnice na području Grada Dubrovnika. Svake godine potrebno je napraviti reviziju Plana protupožarnih putova na području Grada Dubrovnika i odrediti prioritet sanacije i održavanja istih. Od važnijih putova u protupožarnom smislu treba izdvojiti putove na području Rijeke dubrovačke i Elafita, park šuma Petka i Koločep, Bat, putovi Modrič kamen– Osojnik, Orašac–Trsteno i Mravinjac–Brsečine.

Potrebno je nastaviti izradu protupožarnog graničnog puta vrhom brda Mokošica–Golubov kamen–Osojnik starom Austrijskom cestom, u suradnji s općinom Ravno koje je na području BiH.

*Izvršitelj: Upravni odjel za komunalne djelatnosti, promet i mjesnu samoupravu*

 *Vatrogasna zajednica Grada Dubrovnika*

***X.***

Financijska sredstva za provedbu obveza koje proizlaze iz ovog Provedbenog plana planiraju se u Proračunima izvršitelja zadataka.

***XI.***

Ovaj plan stupa na snagu osmog dana od dana objave u „Službenom glasniku Grada Dubrovnika“.

KLASA: 250-01/23-02/03

URBROJ: 2117-1-09-23-03

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**74**

Na temelju čl. 19. i 35. Zakona o lokalnoj i područnoj (regionalnoj) samoupravi („Narodne novine“, broj 33/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 39. Statuta Grada Dubrovnika ("Službeni glasnik Grada Dubrovnika", broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**Z A K LJ U Č A K**

1. U Zaključku o davanju stanova u najam u svrhu rješavanja stambenog pitanja mladih i mladih obitelji KLASA: 371-01/21-01/182, URBROJ: 2117/01-09-21-3 od 27. prosinca 2021., objavljenog u Službenom glasniku Grada Dubrovnika broj 25/28, točka 1. mijenja se i glasi:

„39 stambenih jedinica – stanova sa pripadajućim garažnim i/ili parkirališnim mjestima u stambenoj zgradi službenog naziva Dubrovnik “B” u Mokošici na k.č. br. 1021/31 ZK. UL. 419 K.O. Obuljeno i u stambenoj zgradi službenog naziva “Dubrovnik C” u Mokošici na k.č. br. 614/18 ZK. UL. br. 420 K.O. Obuljeno uključujući i zemljište i zajedničke prostorije u zgradi koje su nedjeljivo povezane sa stanovima temeljem odredbe članka 68. i 370. stavak 4. Zakona o vlasništvu i drugim stvarnim pravima (“Narodne novine” broj: 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14), (dalje u tekstu: stanovi) dati će se u najam na određeno vrijeme u svrhu rješavanja stambenog pitanja mladih i mladih obitelji na području Grada Dubrovnika.”

1. U Zaključku o davanju stanova u najam u svrhu rješavanja stambenog pitanja mladih i mladih obitelji KLASA: 371-01/21-01/182, URBROJ: 2117/01-09-21-3 od 27. prosinca 2021., objavljenog u Službenom glasniku Grada Dubrovnika broj 25/28, dodaje se nova točka te glasi:

“4 stambene jedinice – stana sa pripadajućim garažnim i/ili parkirališnim mjestima u stambenoj zgradi službenog naziva Dubrovnik “B” u Mokošici na k.č. br. 1021/31 ZK. UL. 419 K.O. Obuljeno i u stambenoj zgradi službenog naziva “Dubrovnik C” u Mokošici na k.č. br. 614/18 ZK. UL. br. 420 K.O. Obuljeno uključujući i zemljište i zajedničke prostorije u zgradi koje su nedjeljivo povezane sa stanovima temeljem odredbe članka 68. i 370. stavak 4. Zakona o vlasništvu i drugim stvarnim pravima (“Narodne novine” broj: 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14) dati će se u najam sukladno Odluci o davanju u najam stanova u vlasništvu Grada Dubrovnika ("Službeni glasnik Grada Dubrovnika", br. 8/2016.)

1. Ovaj zaključak stupa na snagu prvog dana od dana objave u „Službenom glasniku Grada Dubrovnika“.

O b r a z l o ž e n j e

Grad Dubrovnik sklopio je dana 01. veljače 2019. godine s Ministarstvom hrvatskih branitelja Ugovor o kupoprodaji stanova, KLASA: 940-01/16-01/73, URBROJ: 2117/01-04-19-24.

Predmetnim ugovorom Grad Dubrovnik kupio je 43 stambene jedinice – stana sa pripadajućim garažnim i/ili parkirališnim mjestima u stambenoj zgradi službenog naziva Dubrovnik “B” u Mokošici na k.č. br. 1021/31 ZK. UL. 419 K.O. Obuljeno i u stambenoj zgradi službenog naziva “Dubrovnik C” u Mokošici na k.č. br. 614/18 ZK. UL. br. 420 K.O. Obuljeno uključujući i zemljište i zajedničke prostorije u zgradi koje su nedjeljivo povezane sa stanovima temeljem odredbe članka 68. i 370. stavak 4. Zakona o vlasništvu i drugim stvarnim pravima (“Narodne novine” broj: 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14).

Gradsko vijeće Grada Dubrovnika usvojilo je 27. prosinca 2021. Zaključak KLASA: 371-01/21-01/182, URBROJ: 2117/01-09-21-3 kojim određuje da će se navedene 43 stambene jedinice dati u najam na određeno vrijeme u svrhu rješavanja stambenog pitanja mladih i mladih obitelji na području Grada Dubrovnika.

Sukladno Odluci o davanju u najam stanova u vlasništvu Grada Dubrovnika u svrhu rješavanja stambenog pitanja mladih i mladih obitelji na području Grada Dubrovnika, 05. veljače 2022. i 17. rujna 2022., raspisana su dva javna poziva za prikupljanje zahtjeva za davanje u najam stanova u vlasništvu Grada Dubrovnika u svrhu rješavanja stambenog pitanja mladih i mladih obitelji na području grada Dubrovnika, putem kojih je dodijeljeno 39 stambenih jedinica od navedenih 43.

S obzirom da su sljedeće četiri stambene jedinice;

* stan u vlasništvu Grada Dubrovnika na adresi Od izvora 71, Mokošica, čija je ukupna površina 38,76 m2, stambena zgrada C1, oznake stana 5.2. katastarske oznake čest.zgr. 614/18 zk.ul. 420 k.o. Obuljeno, kojem pripada spremište oznake E -1/S 2, te garažno mjesto oznake E -1/25 površine 11,95 m2,
* stan u vlasništvu Grada Dubrovnika na adresi Od izvora 71, Mokošica, čija je ukupna površina 38,73 m2, stambena zgrada C1, oznake stana 5.3. katastarske oznake čest.zgr. 614/18 zk.ul. 420 k.o. Obuljeno, kojem pripada spremište oznake E -1/S 3, te garažno mjesto oznake E -1/26 površine 11,95 m2 ,
* stan u vlasništvu Grada Dubrovnika na adresi Od izvora 73, Mokošica, čija je ukupna površina 38,53 m2, stambena zgrada C2, oznake stana 5.2. katastarske oznake čest.zgr. 614/18 zk.ul. 420 k.o. Obuljeno, kojem pripada spremište oznake E -1/S 38, te garažno mjesto oznake E -1/34 površine 11,95 m2 ,
* stan u vlasništvu Grada Dubrovnika na adresi Od izvora 73, Mokošica, čija je ukupna površina 38,49 m2, stambena zgrada C2, oznake stana 5.3. katastarske oznake čest.zgr. 614/18 zk.ul. 420 k.o. Obuljeno, kojem pripada spremište oznake E -1/S 37, te garažno mjesto oznake E -1/33 površine 11,95 m2,

ostale nedodijeljene, predlaže se izmijeniti Zaključak Gradskog vijeća Grada Dubrovnika o davanju stanova u najam u svrhu rješavanja stambenog pitanja mladih i mladih obitelji KLASA: 371-01/21-01/182, URBROJ: 2117/01-09-21-3, od 27. prosinca 2021., te izuzeti navedene četiri stambene jedinice iz navedene namjene.

Slijedom navedenoga riješeno je kao u izreci ovog Zaključka.

KLASA: 371-01/21-01/182

URBROJ: 2117-1-09-23-06

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**75**

Na temelju članka 13. stavka 8. Zakona o zaštiti od požara („Narodne novine“, broj 92/10 i 114/22) i članka 39. Statuta Grada Dubrovnika(„Službeni glasnik Grada Dubrovnika“, broj 2/21), Gradsko vijeće Grada Dubrovnika na 20. sjednici, održanoj 8. svibnja 2023., donijelo je

**Z A K L J U Č A K**

* + - 1. Prihvaća se Izvješće o stanju zaštite od požara i stanju provedbe Godišnjeg provedbenog plana unapređenja zaštite od požara na području Grada Dubrovnika u 2022. godini.
			2. Akt iz točke 1. ovoga zaključka sastavni je dio istog.
			3. Ovaj zaključak stupa na snagu osmog dana od dana objave u „Službenom glasniku Grada Dubrovnika“.

KLASA: 250-01/23-02/02

URBROJ: 2117-1-09-23-03

Dubrovnik, 8. svibnja 2023.

Predsjednik Gradskog vijeća

**mr. sc. Marko Potrebica**, v. r.

----------------------------------------

**IZVIJEŠĆE O STANJU ZAŠTITE OD POŽARA**

 **I STANJU PROVEDBE GODIŠNJEG PROVEDBENOG PLANA UNAPREĐENJA ZAŠTITE OD POŽARA NA PODRUČJU GRADA DUBROVNIKA U 2022. GODINI**

Dubrovnik, travanj 2023.

SADRŽAJ

IZVJEŠĆE O RADU ZA 2022. GODINU

1. UVOD
2. POSEBNOSTI PODRUČJA GRADA DUBROVNIKA
3. ORGANIZACIJA VATROGASTVA
4. INTERVENCIJE VATROGASNIH POSTROJBI SA PODRUČJA GRADA DUBROVNIKA
5. OSTALI RADOVI (KOMUNALNI) JVP DUBROVAČKI VATROGASCI
6. VATROGASNE VJEŽBE I OBUKE VATROGASACA
7. IZVRŠENJE GODIŠNJEG PROVEDBENOG PLANA UNAPREĐENJA ZAŠTITE OD POŽARA NA PODRUČJU GRADA DUBROVNIKA ZA 2022. GODINU
8. SUSTAV RADIO VEZE I PANORAMSKIH KAMERA
9. ZAKLJUČAK

***1.UVOD***

U izvješću o radu Vatrogasne zajednice Grada Dubrovnika za 2022. godinu dat je pregled aktivnosti koje je provodila Zajednica i vatrogasna društva uz koordinaciju i pomoć Zajednice.

Zaštita od požara uređena je Zakonom o zaštiti od požara (NN broj 92/10, 114/22) i predstavlja sustav koji se sastoji od planiranja, propisivanja i provođenja kao i financiranja mjera zaštite od požara te ustrojavanja subjekata koji provode zaštitu od požara.

Grad Dubrovnik donosi Plan zaštite od požara za svoje područje na temelju Procjene ugroženosti od požara, po prethodnom pribavljenom mišljenju nadležne policijske uprave i Vatrogasne zajednice. Za Procjenu ugroženosti od požara je potrebno minimalno jednom u pet godina raditi reviziju, dok se Plan zaštite od požara svake godine sukladno situaciji dodatno dopunjava ili korigira.

Planom zaštite od požara općine i gradovi definiraju subjekte odgovorne za provođenje vatrogasne djelatnosti.

Sukladno članku 13. stavku 8. Zakona o zaštiti od požara predstavnička tijela jedinica lokalne i područne (regionalne) samouprave najmanje jednom godišnje razmatraju izvješće o stanju zaštite od požara na svom području i stanju provedbe godišnjeg provedbenog plana unapređenja zaštite od požara za svoje područje.

Vatrogasna djelatnost uređena je Zakonom o vatrogastvu (NN broj 125/19, 114/22) i u članku 1. navedenog zakona stoji:

„Vatrogasna djelatnost je sudjelovanje u provedbi preventivnih mjera zaštite od požara i tehnoloških eksplozija, gašenje požara i spašavanje ljudi i imovine ugroženih požarom i tehnološkom eksplozijom, pružanje tehničke pomoći u nezgodama i opasnim situacijama te obavljanje drugih poslova u nesrećama, ekološkim i inim nesrećama, a provodi se na kopnu, moru, jezerima i rijekama.“

Vatrogasnu djelatnost obavljaju isključivo vatrogasne postrojbe i vatrogasne organizacije.

U Republici Hrvatskoj jedinice lokalne samouprave (općine i gradovi) dužne su ustrojiti operativne vatrogasne postrojbe, a za njihovu organiziranost, osposobljenost i intervencijsku spremnost odgovorni su nadležni vatrogasni zapovjednici.

Ovim Zakonom uređuje se sustav vatrogastva u Republici Hrvatskoj, a osobito uvjeti i način ustrojavanja vatrogasnih tijela i organizacija na nacionalnoj, područnoj i lokalnoj razini, njihove obveze u području vatrogastva, osnivanje, način upravljanja i djelovanja vatrogasnih postrojbi, radnopravni status profesionalnih vatrogasaca i pravni status dobrovoljnih vatrogasaca, vatrogasne intervencije, prava i obveze kod vođenja vatrogasnih intervencija te zaštita na radu pri vatrogasnim intervencijama, školovanje, osposobljavanje i usavršavanje u sustavu vatrogastva, financiranje vatrogastva na svim razinama te nadzor nad provedbom ovoga Zakona.

1. ***POSEBNOSTI PODRUČJA GRADA DUBROVNIKA***

Grad Dubrovnik prostire se na površini od 143,35 km2.

Područje Grada Dubrovnika smješteno je na krajnjem jugu Hrvatske i proteže se u duljini od 20,5 km od rta Orsula na istoku do Brsečina na zapadu, obuhvaćajući otočnu skupinu Elafita (Šipan, Lopud, Koločep, Olipe, Tajan, Jakljan).

Na području Grada Dubrovnika u 31 naselju živi 41.562 stanovnika.

Grad Dubrovnik je izduženog oblika čiju okosnicu čini JTC. Uvjetno se može izvršiti podjela na karakteristična područja i to:

* Obalni rub (Dubrovnik, Zaton, Orašac, Trsteno, Dubravica), većim dijelom izgrađeni na strmim padinama s južnom i jugozapadnom ekspozicijom,
* Zaleđe (Gornja sela, Šumet, Bosanka), brdovito teško prohodno s ograničenim komunikacijama i otežanim pristupom vatrogasne tehnike i strojeva,
* Otoci (Elafiti i Lokrum), slabo ili nikako razvijene prometnice onemogućavaju upotrebu motornih i drugih vozila ili ih strogo ograničavaju na manje urbane cjeline (mogućnost upotrebe manjih poljoprivrednih strojeva, motocikala i bicikala). Sa stanovišta zaštite od požara predstavljaju poseban problem (mogućnost intervencije ljudstva i tehnike ograničen i otežan).

Oblik i površina ne osiguravaju ravnomjernu udaljenost od gradskog središta i mjesta lokacije JVP Dubrovački vatrogasci.

Položaj Grada Dubrovnika, odnosno velika južna i jugozapadna ekspozicija je razlog uglavnom sušnom ljetnom razdoblju i visokim prosječnim ljetnim temperaturama.

Veliki nagib na strminama tla s južnom ekspozicijom povisuje rizik od naglog vertikalnog širenja eventualnog požara radi termodinamičkih strujanja, čak i ako se ne uzme u obzir utjecaj vjetra.

Dnevne temperature su u naglom porastu već tijekom svibnja, svoj maksimum dostižu tijekom srpnja i kolovoza, a počinju značajnije padati tek tijekom listopada, povisujući rizik od nastajanja požara u ljetnom razdoblju i rizik od brzog širenja fronte eventualno nastalog šumskog odnosno požara otvorenog prostora.

Količine oborina naglo se počinju smanjivati već početkom lipnja, minimum postižu tijekom srpnja i kolovoza, a naglo rastu tijekom listopada povećavajući tako u ljetnim mjesecima rizik od nastajanja požara, te njegovog intenziviranja.

Vjetrovi na području Grada Dubrovnika su pojava sa smjerom i čestinom koja pogoduje razvoju i naglom širenju požara na južnom i jugozapadnom dijelu Grada u ljetnim mjesecima u ranopopodnevnim satima, radi južne komponente u smjerovima vjetra, a u zimskim mjesecima siječanj- ožujak zbog djelovanja bure i brzog isušivanja tla.

Pokrivenost prometnicama nije zadovoljavajuća sa stanovišta gašenja eventualnog požara. Širina prometnica – šetnica uz obalu i u turističkim naseljima nije svugdje zadovoljavajuća, tako da usporava i onemogućava intervenciju. Mnoge ceste u užem području Grada Dubrovnika su definirane kao jednosmjerne što predstavlja problem brzog dolaska na intervenciju vatrogasnih postrojbi. Problem predstavlja nedostatak prometnica na otocima i u Gornjim selima, tako da se intervencije gašenja vatrogasnim vozilima i tehnikom obavljaju osloncem na postojeće prometnice.

U jednom dijelu naselja i objekata nisu uređeni vatrogasni pristupi sukladno tehničkim propisima. U nekim dijelovima Grada Dubrovnika zbog nedostatka parkirnih mjesta dolazi do blokiranja prolaza za vatrogasna vozila.

Područje stare gradske jezgre je u svom većem dijelu pješačka zona, a prometnice su ograničene na vatrogasna vozila manjih gabarita. Većina kuća posjeduje međukatne konstrukcije od drva, a cijeli kompleksi zgrada su jedan požarni sektor. Veliki broj turista u ljetnom periodu dodatno kompliciraju dolazak na mjesto intervencije kao i gašenje požara.

Šire područje Grada Dubrovnika graniči s Bosnom i Hercegovinom što dodatno otežava gašenje ruralnog područja Grada (velike požarne fronte iz susjedne države dolaze na naše područje bez ranije mogućnosti gašenja). Radi rješavanja takvih situacija napravljen je sporazum između Hercegovačko-neretvanskog kantona i Dubrovačko-neretvanske županije o međusobnoj ispomoći u gašenjima požara i intervencijama u pograničnim područjima.

Tijekom ljetnih mjeseci u urbanim područjima povećava se broj stanovnika, što zahtijeva dodatne mjere zaštite od požara, odnosno vatrogastva (dodatno zapošljavanje sezonskih vatrogasaca, definiranje postrojbi sa stalnim dežurstvom, opremanje dodatnom opremom navedena društva...). Rješavanje svake pa i najmanje neprilike ili nezgode u manjim mjestima ovise o pomoći lokalnih vatrogasnih postrojbi, jer su u stvari one jedina konkretna i brojno organizirana pomoć.

Stanovnici kao i posjetitelji Grada poštuju strogu zabranu paljenja vatre na otvorenom tijekom ljetnih mjeseci. Tek neka od tih paljenja prerastaju u požare. Stoga Grad iako duboko u području koje je izuzetno ugroženo požarima raslinja ima svake godine sve manji broj požara raslinja na svom području. Tijekom zimskih mjeseci svako paljenje vatre treba prijaviti vatrogascima ili policiji.

Plan motrenja, čuvanja i ophodnje te mjere zabrane nekontroliranog i neovlaštenog pristupa i boravka na prostorima ili građevinama za razdoblje visokog indeksa ili vrlo visokog indeksa opasnosti od nastanka požara u 2022.g. za područje Dubrovnika izrađen je na način da pokriva cijelo područje Grada.

***3. ORGANIZACIJA VATROGASTVA***



Područje Grada Dubrovnika u smislu zaštite od požara podijeljeno je na pet područja odgovornosti i to za:

1. područje nositelj zaštite od požara je postaja JVP Dbk vatrogasci
2. područje nositelj zaštite od požara ispostava JVP Dbk vatrogasci
3. područje nositelj zaštite od požara središnje dobrovoljno vatrogasno društvo DVD-a Koločep
4. područje nositelj zaštite od požara središnje dobrovoljno vatrogasno društvo DVD Lopud
5. područje nositelj zaštite od požarasredišnje dobrovoljno vatrogasno društvo DVD-a Šipan.

Navedenim postrojbama te postrojbi DVD-a Zaton, Orašac, Gornja sela, Suđurađ, Rijeka dubrovačka, Mravinjac i Osojnik utvrđuje se područje djelovanja na teritoriju Grada Dubrovnika prema niže navedenim prioritetima.

*I. područje odgovornosti*

Na I. području odgovornosti na požare i druge događaje izlazi prva JVP Dubrovački vatrogasci koja mora imati 12 profesionalnih vatrogasaca u smjeni, te DVD Rijeka dubrovačka.

U ljetnom periodu u DVD Rijeka dubrovačka od lipnja do listopada prema potrebi oformiti dnevno dežurstvo (vatrogasac + vozač) zbog mogućih prometnih gužvi i nemogućnosti prolaska vatrogasnih vozila do mjesta požara određenih dijelova Grada (područje Rijeke dubrovačke).

*II. područje odgovornosti*

Na II. području odgovornosti na požare građevina i druge događaje izlazi vatrogasna postrojba Ispostave JVP Dubrovački vatrogasci s minimalno 5 profesionalnih vatrogasaca u smjeni te DVD Orašac, DVD Zaton, DVD Osojnik, DVD Mravinjac i DVD Gornja sela.

*III. područje odgovornosti*

Na III. području odgovornosti na požare građevina i druge događaje izlazi vatrogasna postrojba društva DVD-a Koločep (stožerno društvo) s minimalno 6 vatrogasaca i opremom prema Operativnom planu VZGD.

*IV. područje odgovornosti*

Na IV. području odgovornosti na požare građevina i druge događaje izlazi vatrogasna postrojba društva DVD-a Lopud (stožerno društvo) s minimalno 8 vatrogasaca i opremom prema Operativnom planu VZGD.

*V. područje odgovornosti*

Na V. području odgovornosti na požare građevina i druge događaje izlazi vatrogasna postrojba društva DVD-a Šipan (stožerno društvo) te DVD Suđurađ s minimalno 7 vatrogasaca i opremom prema Operativnom planu VZGD.

U 2019. godini kupljen je vatrogasni brod Orlando te ustrojena cijela služba vatrogasnog broda (24 sata) s 5 kapetana brodice. Brod posjeduje opremu za gašenje (bacače, pumpe), sredstva za gašenje (500 litara pjenila) te dizalicu za podizanje tereta iz mora. U Planu je da vatrogasni brod prvenstveno služi za gašenje požara na moru i prijevoz vatrogasaca i opreme na intervencije na otocima.

*Popis vatrogasnih postrojbi na području Grada Dubrovnika, broj vatrogasaca i oprema kojom raspolažu*

|  |  |  |
| --- | --- | --- |
| Naziv vatrogasne postrojbe | BrojVatrogasaca | Vozila i oprema |
| JVP Dubrovački vatrogasci, Dubrovnik Zagrebačka 1. | 55 profesionalnih vatrogasaca |

|  |
| --- |
| * Kombinirano vozilo IVECO TECTOR, 2.240 l vode, 200 l pjenila i 250 kg praha,
* Kombinirano vozilo IVECO, 3.500 l vode, 200l pjenila, CAFS
* Navalno vozilo, dugo, Mercedes
* Autocisterna renault – 5000lit vode
* Autocisterna MAN – 7000 lit vode
* Šumsko vozilo MAN, 2.800 l voda, posada 2+1 – 1 komad;
* Autocisterna mercedes 5000 lit vode
* Tehničko vozilo IVECO 500 l vode, posada 6+1 – 1 komad;
* Malo tehničko vozilo MAZDA 500 l vode
* Auto ljestva MERCEDES ljestvenika 32, posada 5+1 - 1 komad;
* Hidraulična korpa 14 metara
* Autocisterna Mercedes voda pjena: 4000 l vode, 2000 l pjenila,
* Zapovjedno vozilo NISAN – 1 kom,
* Zapovjedno vozilo defender
* Mercedes kamion kiper sa kranom, 1 kom
* Kombi vozilo teretno, 1 kom,
* Kombi vozilo Opel putničko, 1 kom,
* Osobna vozila, 3 kom,
* Terensko zapovjedno vozilo Dacia Duster
 |

 |
| Ispostava JVP Orašac i DVD Orašac | 21 profesionalnih +10 dobrovoljnihvatrogasca |

|  |
| --- |
| * Auto cisterna Mercedes, posada 2+1, 10.000 l vode, 200 l pjenila,
* - Auto cisterna MAN, posada 2+1, 8.000 l vode
* - Šumsko vozilo UNIMOG U 500, 2.700 l vode, 200 l pjenila, posada 2+1
* - Navalno vozilo Mercedes, posada 2+1, 2.500 l vode,250 l pjenilo
* - Zapovjedno vozilo dacia – 1 kom.
* - Osobno vozilo, 1 kom
* - Kombi vozilo, putničko, 1 kom
 |

 |
| DVD Zaton | 20 dobrovoljnivatrogasaca | * Autocisterna 7000 lit vode
* Zapovjedno vozilo
* Kombi vozilo
 |
| DVD Gornja sela |  10 dobrovoljnih vatrogasaca | Crpke sa pripadajućom opremom |
| DVD Koločep | 3 (profesionalan) +10 dobrovoljni | * Crpke 16/8 sa pripadajućom opremom; - 1 kom,
* Traktor sa prikolicom za prijevoz vatrogasne opreme; – 1 kom.
* Terensko vozilo ladaniva sa prikolicom
* Terensko vozilo quad
 |
| DVD Lopud | 3 (profesionalan) +10 dobrovoljnih | * Crpke 16/8 sa pripadajućom opremom; -3 kom,
* Terensko vozilo sa visokotlačnom pumpom
* ATV vozilo sa visokotlačnom pumpom
 |
|  |  |  |
| DVD Šipan | 1 (profesionalan) +10 dobrovoljnih | * Autocisterna IVECO 8000 lit.vode
* Navalno vozilo TAM 130, 2.500 l vode + 100 l pjenila posada 6+1; -2 komada;
* Zapovjedno vozilo
 |
| DVD Suđurađ | 1 (profesionalan)10 dobrovoljnih | * Crpke 16/8 sa pripadajućom opremom; -1 kom.
 |
| DVD Rijeka dubrovačka | 10 dobrovoljnih | * Crpke 16/8 sa pripadajućom opremom; -1 kom
* Zapovjedno vozilo

Šumsko vozilo Unimog, 1.800 l vod, posada 2+1 * Kombi vozilo
 |
| DVD Osojnik | 10 dobrovoljnih | Navalno vozilo 2.500 lit vode 200 pjenilaZapovjedno vozilo defenderOsobno vozilo 1 kom |
| DVD Mravinjac | 10 dobrovoljnih | ladaniva |
| Vatrogasni brod | 5 zapovjednika brodice | Vatrogasni brod Orlando, dizalica, 500 lit pjenila |

*Zapovijedanje postrojbama*

Za I i II područje odgovornosti odgovorna je JVP DBK vatrogasci

|  |  |  |  |  |  |
| --- | --- | --- | --- | --- | --- |
| Dužnost | Ime i prezime | Adresa | Telefon | Postrojba | Jačina |
| Zapovjednik | Stijepko Krilanović | Dubrovnik | 091 1904904 | JVP Dubrovački vatrogasci | 55 |
| Zamjenik zapovjednika | Zdravko Kovačić | Dubrovnik | 0911650434 |

Za II. područje odgovornosti odgovorna je JVP "Dbk vatrogasci" (Ispostava Orašac)

|  |  |  |  |  |  |
| --- | --- | --- | --- | --- | --- |
| Dužnost | Ime i prezime | Adresa | Telefon | Postrojba | Jačina |
| Zapovjednik ispostave | Antonio Šarić | Orašac | 091 1976630 | ispostava Orašac | 21 |

Za III. područje odgovornosti odgovorna je postrojba DVD-a Koločep

|  |  |  |  |  |  |
| --- | --- | --- | --- | --- | --- |
| Dužnost | Ime i prezime | Adresa | Telefon | Postrojba | Jačina |
| Zapovjednik | Jozo Škaro | Koločep | 757-004098-491-2869 | DVD Koločep | 10 |
| Zamjenik zapovjednika | Toni Paće | Koločep | 091/447-3832 |

Za IV. područje odgovornosti odgovorna je postrojba DVD-a Lopud

|  |  |  |  |  |  |
| --- | --- | --- | --- | --- | --- |
| Dužnost | Ime i prezime | Adresa | Telefon | Postrojba | Jačina |
| Zapovjednik | Frano Storeli | Lopud | 0914174036 | DVD Lopud | 10 |
| Zamjenik zapovjednika | Zoran Matković | Lopud | 091/ 455-2512 |

Za V. područje odgovornosti odgovorna je postrojba DVD-a Šipan

|  |  |  |  |  |  |
| --- | --- | --- | --- | --- | --- |
| Dužnost | Ime i prezime | Adresa | Telefon | Postrojba | Jačina |
| Zapovjednik | Miho Lazarević | Šipan | 758-058098 182 72 17 | DVD Šipan | 10 |
| Zamjenik zapovjednika | Jozo Lazarević | Šipan | 098 991 21 51 |

Ostale postrojbe DVD

|  |  |  |  |  |  |
| --- | --- | --- | --- | --- | --- |
| Dužnost | Ime i prezime | Adresa | Telefon | Postrojba | Jačina |
| Zapovjednik | Antun Pavlović |  Komolac |  | DVD Komolac | 20 |
| Zapovjednik | Đuro Lučić | Mravinjac | 091 2541563 | DVD Gornja sela | 10 |
| Zapovjednik | Mario Urđević | Šipan | 098/9190- 978 | DVD Suđurađ | 10 |
| Zapovjednik | Matej Ružić | Zaton | 099/7434760 | DVD Zaton | 20 |
| Zapovjednik | Marijan Dadić | Orašac |  | DVD Orašac | 20 |
| Zapovjednik | Lukša Đevoić | Osojnik | 091/1237853 | DVD Osojnik | 20 |

*Pregled ustroja zapovijedanja u akcijama gašenja požara na području Grada Dubrovnika*

Zapovjednik u

Vatrogasnoj postrojbi

VP nije u mogućnosti sama ugasiti požar

Izlaze vatrogasci i tehnika

Operativni dežurni poziva vatrogasce u pričuvu

Zapovjednik JVP

Dubrovački vatrogasci

Dojava o požaru na području Grada Dubrovnika - u vatrogasni operativni centar / JVP Dubrovački vatrogasci

Izlaze svi raspoloživi vatrogasci

Operativni dežurni poziva ostale vatrogasce u prićuvu

Vatrogasne snage s područja odgovornosti nisu u mogućnosti sama ugasiti požar

Vatrogasni zapovjednik VZG

U akciju gašenja uključuju se postrojbe s područja Grada Dubrovnika

Zapovjednik VZ Grada Dubrovnika

Čelništvo Grada

Stožer civilne zaštite Grada Dubrovnika

Kada vatrogasne postrojbe županije nisu u mogućnosti ugasiti požar

Glavni vatrogasni zapovjednik RH

Vatrogasno zapovjedništvo

za Jadran VOTLC

- vatrogasne postrojbe iz drugih županija

- postrojbe za brzo djelovanje

- zračne snage

- vojska

Vatrogasne postrojbe spodručja Grada Dubrovnika

U akciju gašenja uključuju se postrojbe s područja županije

Županijski vatrogasni zapovjednik

Stožer civilne zaštite županije

Čelništvo županije

Vatrogasne postrojbe s područja županije

Kada postrojbe sa područja Grada Dubrovnika nisu u stanju ugasiti požar

***4. INTERVENCIJE VATROGASNIH POSTROJBI SA PODRUČJA GRADA DUBROVNIKA***

*Od 01.01.2021 do 31.12.2022 Vatrogasni operativni centar Vatrogasne zajednice Grada Dubrovnika zaprimio je ukupno 332 dojava za intervencijom na operativnom području Dubrovnik. Od tog broja 127 je požarnih intervencija, 194 tehničkih, 6 ostale intervencije i 5 izvida. Prema podatcima iz sustava za upravljanje vatrogasnim intervencijama (UVI ), ukupna izgorjela površina kod požara otvoreno prostora na području Grada Dubrovnika je 104 ha. A ukupni trošak je 2.344.188,77 kn\*.*

***\* privremeni podatci jer do zaključenja ovog izvješća sva izvješća o intervencijama nisu napisana***

*Tablica ukupno zaprimljenih dojava za intervencijom po vrsti dojave*

|  |  |  |
| --- | --- | --- |
| ***Redni broj*** | ***Vrsta*** | ***Količina*** |
| *1* | *Požarna intervencija* | *108* |
| *2* | *Tehnička intervencija* | *188* |
| *3* | *Ostale intervencije* | *27* |
| *4* | *Intervencije sa opasnim tvarima* | *1* |
|  | ***Ukupno:*** | *324* |



*Na intervencijama je ukupno sudjelovalo 1.348 vatrogasaca sa 617 vozila, pet plovila i 5 zrakoplova kumulativno. Ukupno trajanje intervencija je 2465 sati a vatrogasci su proveli na intervencijama 6164 sata*

**Analiza intervencija**

 *U sljedećim tablicama je dan prikaz intervencija po vrstama.*







*Intervencije po jedinicama lokalne samouprave*



*Analiza intervencija po mjesecima*



**

*Intervencije po vremenu dojave*





**

*Intervencije o vremenu dojave i vrsti:*

**

***5.OSTALI RADOVI (KOMUNALNI) JVP DUBROVAČKI VATROGASCI***

*Postrojbe Vatrogasne zajednice Grada Dubrovnika ukupno su sudjelovale na 324 ostalih operativnih aktivnosti kao što su prevozi vode, preventivna osiguranja, vatrogasne vježbe, radovi na uklanjanju stabla, i ostalim radovima. Na aktivnostima je ukupno utrošeno 3154 sati a ukupno je sudjelovalo 566 vatrogasaca sa 374 vozila 2 plovila kumulativno.*

*U sljedećoj tablici dan je pregled aktivnosti po postrojbama:*



*Napomena: podatci koji su korištenu u izradi ovog izvješće uzeti su iz programa za upravljanje vatrogasnim intervencijama, a kako do danas sva izvješća o intervencijama nisu zaključena (neka i od početka godine) neki podatci nisu točni, te se razlikuju od stvarnih podataka*. *Ovo izvješće je grafički prikazano i u GIS sustavu gdje je dan pregled svih intervencija i ostalih operativnih aktivnosti po lokacijama i klinikom na link* [*https://pregled.gis.193.hr/map/1873/intervencijevzgd*](https://pregled.gis.193.hr/map/1873/intervencijevzgd)

***6. VATROGASNE VJEŽBE I OBUKE VATROGASACA***

U 2022. godini odrađena je obuka na simulatoru plamenih udara za vatrogasce VZGD i JVP kao i za vatrogasce iz Vukovarsko srijemske županije.

Kao i svake godine odrađena je i obuka za nove operativne vatrogasce po društvima za zvanje vatrogasac u DVD u trajanju 72 sata.

Odrađena je i zajednička pokazna vatrogasna vježba sa službama odgovornim za protupožarnu zaštitu u marini Dubrovnik.

U suradnji sa hotelom Radison opet se radila vježba na njihovom hotelu u Orašcu na kojem su sudjelovali zaposlenici hotela zajedno sa ispostavom Orašac i DVD Orašac.

***7. IZVRŠENJE GODIŠNJEG PROVEDBENOG PLANA UNAPREĐENJA ZAŠTITE OD POŽARA NA PODRUČJU GRADA DUBROVNIKA ZA 2022. GODINU***

JVP Dubrovački vatrogasci kao i sva dobrovoljna vatrogasna društva u 2022. godini imala su potreban broj operativnih vatrogasaca opremljenih s osobnom i skupnom radnom i zaštitnom opremom prema Procjeni i Planu zaštite od požara i ostalim važećim Pravilnicima.

DVD Zaton je ishodovao dobivanje građevinske dozvole za novi vatrogasni dom, te se sada rade pristupne ceste za isti.

U postupku je i vraćanje u GUP vatrogasnog centra na područje Ilijine glavice.

U 2022. godini od vozila se nabavilo jedno vozilo za prijevoz vatrogasaca, a u planu za 2023. je dovršetak nadogradnje na šumsko vozilo za kojega je kupljeno podvozje prije dvije godine.

JVP i DVD su dobili svu opremu i sredstva za gašenje koje su definirane u Planovima nabave za svako društvo ponaosob.

Revidiran je Plan zaštite od požara, Operativni plan gašenja otoka kao i Plan probijanja protupožarnih putova za 2022 godinu.

U Planu je revizija Procjene ugroženosti od požara u 2023 godini ali tek kada Hrvatska vatrogasna zajednica definira Pravilnike koji se tiču izrade istog (Pravilnik o razvrstavanju vatrogasnih postrojbi u kategorije, Pravilnik o minimumu vozila i opreme za vatrogasne postrojbe).

U 2022. godini u suradnji s vodovodom Dubrovnik pregledan je određeni dio hidranata u područjima Grada Dubrovnika gdje se očekuju zahtjevnije vatrogasne intervencije s obzirom na dostupnost vatrogasnih vozila ili gdje imamo veće požarno opterećenje.

**8. SUSTAV RADIO VEZE I PANORAMSKIH KAMERA**

Operativni centar VZGD-a trenutno ima mogućnost video nadzora područja Grada Dubrovnika s pet lokacija (Srđ, Petka, Golubov kamen, Gajina, Velji vrh - Šipan). Sadašnji video nadzor područja tehnički se sastoji od pet kamera koje imaju mogućnost upravljanja iz operativnog centra. Svaka kamera ima mogućnost okretanja za 3600 te 35 x optički zoom. Upravljanje kamerama, kao i prijenos slike (podataka) omogućeno je linkovima koje svoja čvorišta imaju na lokacijama Petka (za kamere Petka, Gajina, Velji vrh) te Srđ (za kamere Srđ, Golubov kamen), s tim da je link Srđ – operativni centar VZGD-a dimenzionirana tako da ima mogućnost prijenosa slike i podataka sa svih lokacija. Ovim sustavom video nadzora pokriveno je 90% prostora Grada Dubrovnika.

Osim gore navedenog sustava kamera, operativni centar VZGD nadgleda i sustav kamera od Hrvatskih šuma koje su raspoređene na području cijele županije (Kočula, Pelješac, dolina Neretve, Lastovo).

Postojeći analogni radio-komunikacijski sustav VZGD-a koristi dva radna duplex kanala u tzv. „vatrogasnom frekvencijskom spektru“, a to su peti kanal s relejom na lokaciji Srđ, kao radni i dvanaesti kanal na lokaciji Petka kao pomoćni. Izuzetno zahtjevna konfiguracija terena koja se proteže duž cijelog područja Grada Dubrovnika, kao i blizina talijanske obale sa koje dolazi veliki broj radio smetnji, razlog su da se skoro u cijelosti postojeći analogni sustav zamijenio modernijom (digitalnom) tehnologijom. U 2022. godini sva vatrogasna društva posjeduju digitalnu tehnologiju radio veze. Vatrogasna zajednica Grada Dubrovnika u svom vlasništvu (društva) posjeduje više od 100 mobilnih i više od 50 stabilnih radio uređaja koji su raspoređeni po vozilima. Veliki dio radio uređaja posjeduje mogućnost praćenja putem GPS sustava tako da u slučaju nekog neželjenog događaja u svakom trenutku imamo mogućnost neposrednog praćenja ljudstva i tehnike na intervenciji.

Vatrogasna zajednica Grada Dubrovnika posjeduje i radio uređaje u sustavu Odašiljača i veza na koji su povezane sve žurne službe Grada Dubrovnika (Vatrogasci, HGSS, HCR, prometno redarstvo).

Za bolju komunikaciju s državnim intervencijskim postrojbama, policijom kao i na područjima slabije pokrivenim radio signalom VZGD posjeduje određeni broj stabilnih i ručnih stanica koji rade u tetra sustavu.

U suradnji sa Gradom Dubrovnikom započeta je izrada projekta sustava komunikacija žurnih službi u slučaju velikih nesreća koji bi obuhvaćao definiranje i izradu mobilnog operativnog centra i zapovjednog centra, kao i modernizacija operativnog centra VZGD.

***9. ZAKLJUČAK***

U ovom izvješću dat je prikaz stanja opremljenosti i organiziranosti vatrogastva na području Grada Dubrovnika, broja intervencija i radova, vježbi, kao i prikaz provedbe Programa aktivnosti u provedbi posebnih mjera zaštite od požara od interesa za Republiku Hrvatsku u 2022 godini.

1. Intervencije koje su se događale u tom periodu odrađene prema pravilima službe tj. da se interveniralo na svakoj pojedinoj intervenciji s pravilno odabranim brojem gasitelja, vrsti vozila i sredstvom za gašenje, ali s druge strane moramo i dalje težiti još boljim akcijama gašenja što samo možemo kroz još bolju i moderniju opremu, a pogotovo bolju uvježbanost i fizičku spremu gasitelja. Na godišnjoj razini ukupan broj intervencija je veći nego u prošloj godini s tim da ove godine imamo tendenciju velikog rasta broja tehničkih intervencija. Osim redovnih vatrogasnih poslova sve više vatrogasci rade i poslove koji nisu u opisu njihovog radnog mjesta, ali zbog opreme i vozila koju posjeduju, osposobljenosti djelatnika odradimo preko 300 takvih intervencija. Detaljan prikaz intervencija dat je u poglavlju 4 i 5.
2. Vježbe unutar postrojbe su se odrađivale prema planu vježbi za svaki mjesec, koliko to dopušta prostor u JVP, te su se nakon vježbi napravili operativni planovi gašenja pojedinih objekata u Gradu koji bi u slučaju požara bili zahtjevni za gašenje. Potrebno je i dalje forsirati kvalitetno izvođenje vježbi jer na njima počiva i kvalitetno izvođenje vatrogasnih intervencija.
3. Vatrogasna oprema nabavljena u ovom periodu odgovara najmodernijim standardima i ima sve važeće ateste. Vatrogasna oprema, zaštitna i radna odjeća te oprema i sredstva za gašenje nabavljaju se sukladno planu nabave za tekuću godinu.

Vatrogasna zajednica posjeduje vozila i opremu prema Procjeni i Planu zaštite od požara Grada Dubrovnika i sva se navedena vozila i oprema nalaze u ispravnom stanju.

Svi servisi na vozilima i opremi su odrađeni prema tehničkim specifikacijama proizvođača u ovlaštenim servisima (vatrogasna vozila,izolacijski aparati, detektori, razvalni alati, kompresori).

1. Održavanje protupožarnih putova se kao i svake godine odradilo prema prihvaćenom planu protupožarnih putova, a prioritet su bili Petka, Elafiti, Rijeka dubrovačka, put Osojnik-Zaton (preko Modrič kamena) i Trsteno-Orašac.
2. U cilju smanjivanja broja nastanka mogućih požara potrebno je raditi na edukativnim i preventivnim akcijama s građanstvom i školskim ustanovama, kao i kroz medije davati informacije o opasnostima i posljedicama koje nekakva takva ugroza kao požar može stvoriti pojedincima, a i društvu u cjelini.

Zapovjednik JVP

Stijepko Krilanović

**GRADONAČELNIK**

**76**

Na temelju članka 10. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 4/18., 96/18. i 112/19.), te sukladno Proračunu Grada Dubrovnika za 2023. godinu („Službeni glasnik Grada Dubrovnika“, broj 18/22.), gradonačelnik Grada Dubrovnika donosi

**IZMJENE I DOPUNE PLANA PRIJMA U SLUŽBU U UPRAVNA TIJELA**

**GRADA DUBROVNIKA ZA 2023. GODINU**

Točka 1.

U Planu prijma u službu u upravna tijela Grada Dubrovnika za 2023. godinu („Službeni glasnik Grada Dubrovnika“ broj 20/22., 04/23. i 6/2023.) u članku 4. podstavku 1. dodaje se novi podstavak:

* 1 službenik/ca magistar struke ili stručni specijalist geodetske struke ili magistar pravne struke na radno mjesto Viši savjetnik I u Odsjek za evidentiranje i uknjižbu gradske imovine i vrednovanje nekretnina u Upravni odjel za gospodarenje imovinom, opće i pravne poslove

U Planu prijma u službu u upravna tijela Grada Dubrovnika za 2023. godinu („Službeni glasnik Grada Dubrovnika“ broj 20/22., 04/23. i 6/2023.) u članku 4. stavku 1. u podstavku 13. briše se „2“ i dodaje se „ 4“.

Točka 2.

Ove izmjene i dopune Plana prijma objavit će se u „Službenom glasniku Grada Dubrovnika“ te na oglasnoj ploči Grada Dubrovnika.

Točka 3.

Ovaj Plan stupa na snagu danom donošenja.

KLASA: 112-01/22-01/07

URBROJ: 2117-1-01-23-22

Dubrovnik, 5. svibnja 2023.

Gradonačelnik

**Mato Franković**, v. r.

---------------------------------